(30 މެއި 2017 އާ ގުޅޭ)\nއައިރާގެ ކަންފަތައް އެއްގޮތަކަށް ވެސް އެ އިވުނު އަޑުތަކެއް ޤަބޫލެއް ނުކުރެވުނެވެ. އެ ހުރިހާ ވާހަކައެއް އެ ދެއްކީ އައިރާދެކެ ލޯބިން އޭނާގެ ގާތުގައި އެތައް ވަރަކަށް މާފަށް އެދުނު ރުބީނާ ބާއެވެ. ހިންދިރުވާލުމާއެކު އެނބުރިލެވުނީ އައިރާގެ ކޮނޑުގައި އަތްޖައްސާ ރުބީނާ ކޮށްޕާލުމުންނެވެ.\n"މަންމާ!" އަޖައިބުވެ އަންތަރީސްވެފައި ހުރެ އެނބުރި ދާން އުޅެފައި ވެސް އައިރާއަށް އަދިވެސް އެއްފަހަރު ރުބީނާއަށް ގޮވާލެވުނެވެ.\n"މަންމާއޭ ކިޔާނެ ކަމެއްނެތް... އަހަރެން ބޯ ހާސްކުރުވަން ނޫޅެ މިތަނުން ދާށޭ! އަޑެއް ނީވޭތަ... މިތަނަށް ޤައިސް އަތުވެއްޖެއްޔާ އަނެއްކާ އަނެއް ކަންތައް" ރުޅިވެރިކަމާއެކު ރުބީނާ ލޯ އަޅާލި އެވެ.\n"މަންމައަށް ރަނގަޅު ދިރިއުޅުމެއް ލިބުން އަހަރެން ވެސް އެދެނީ. މިގޭގައި އަހަރެން ހުރުމުގެ ސަބަބުން އެއްވެސް މައްސަލައެއް މަންމައަށް ކުރިމަތިވާކަށް އަހަރެން ނޭދެން... މަންމާ! އަހަރެން ހެޔޮ ހިތުން މަންމަގެ ހާލު ޤަބޫލުކޮށް މިގެއިން ނުކުމެގެން ހިނގައިދާނަން. ދުރުގައި ތިއްބަސް ހާލު ބަލަން ބޭނުންވާ ފަހަރަކު އެކަކު އަނެކަކުގެ ހާލު ބެލޭނެ. މަންމަ، އަހަންނާ މެދު ކަންބޮޑުވާކަށް ނުޖެހޭނެ"\n"ކޮން ބޭކާރު ވާހަކައެއް ތި ދައްކަނީ. އަހަރެން ބުނެފިންތަ މިގެއިން އައިރާ ދާށޭ. މި ހުރިހާ އިރު މި ކިޔަނީ އަހަރެންނާއި ޤައިސް ދިރިއުޅޭ ބަޔަށް ނާންނާށޭ. އައިރާ ދިރިއުޅެން ހުރި ތަނަކީ މަރިޔަންދީމެން އުޅޭ ތަނޭ. އިތުރު އެއްޗެއް ބުނާން އަނގަ ނުހުޅުވާތި... ދޭ މިތަނުން... ދޭ ހަމަ މިހާރު!" އައިރާ އިތުރު އެއްޗެއް ބުނެފާނޭހެން ހީވުމުން އެ ފުރުޞަތު އޭނާއަށް ރުބީނާ ނުދިނެވެ. އައިރާގެ ކޮނޑުގައި ހިފާ ކޮއްޕަމުން ކަހަލަ ގޮތަކަށް ތިރިއަށް ފައިބަން ހުރި ސިޑިއާ ހަމައަށް ރުބީނާ އައެވެ. އަދި އައިރާ ފައިބައިގެން ދަންދެން ބަލަހައްޓައިގެން ހުރެފައި އޭނާ ލޯ މައްޗަށް ނިވާވުމާއެކު އަވަހަށް މަރިޔަންދީއަށް ގުޅިއެވެ.\n"ލައްބަ!" އުމުރުން ދުވަސްވި ނަމަވެސް ހަރަކާތްތެރިވެ އުޅުމުގައި މަރިޔަންދީގެ ހަށިގަނޑުގެ ޖޯރަށް ބަދަލެއް އައިހެނެއް ހިޔެއް ނުވެއެވެ. ހަލުވިކޮށް އައިސް ރުބީނާގެ ގާތުގައި މަޑުކޮށްލީ ފޯނުން ވާހަކަދެއްކި އިރު އޭނާގެ އަޑުގައި ނުރުހުމުގެ އަސަރު އެކުލެވިފައި ހުރިކަން އެނގިގެނެވެ.\n"މީގެ ފަހުން އައިރާ މިގެބަޔަށް ވަނަ ދީގެން ނުވާނެ. އޭނާ އަހަރުމެން އުޅޭ ތަނަށް އަތުވެއްޖެނަމަ އެކަމުގެ ޒިންމާ އުފުލަންޖެހޭނީ މަރިޔަންދީއަށް. އަދި ބުނަން އޭނާ ގެއިން ބޭރަށް ނުކުތަ ދީގެން ވެސް ނުވާނެ"\n"ރުބީނާ! އަޅުގަނޑު ކިހިނެއްތޯ ސައުވީސް ގަޑިއިރު އައިރާގެ ގާތުގައި ހުންނާނީ. އައިރާއަކީ ކުޑަކުއްޖެއް ނޫން. އޭނާ ކިހިނެއްތޯ މިގޭގައި ބަންދުކޮށްގެން ގެންގުޅޭނީ،" ރުބީނާގެ ވާހަކައިވިފައި މަރިޔަންދީގެ ޚިޔާލު ފާޅު ކުރިއެވެ. ހަޤީޤަތް އެނގެން މަރިޔަންދީ ބޭނުމެވެ. އެހެންނަމަވެސް ސީދާ ރުބީނާގެ ކުރިމަތީ ސުވާލު ކުރުމަކީ އޭނާގެ ހައިސިއްޔަތު ނޫންކަން ވިސްނޭތީ ފަސްޖެހެވެނީ އެވެ. އައިރާ އެގެއަށް އައި ފުރަތަމަ ދުވަހުން ފެށިގެން ވެސް އޭނާއަކީ ރުބީނާގެ ޅީދަރިއެއްކަން މަރިޔަންދީއަށް އޮތީ އެނގިފަ އެވެ. އަދި އައިރާ އިނީ ހުވަފަތްވެފައި ކަމާއި އަލަތު ދަރިފުޅަށް ބަލިވެކަން ވެސް މަރިޔަންދީއަށް އެނގެ އެވެ. ވީއިރު ޅީދަރިއަކު ދަރިއަކަށް ހަދައިގެން އެގެއަށް ގެނެސް އެކަން ޤައިސްއަށް ވެސް ސިއްރުކޮށްގެން އޭނާ ކުޅޭ ކުޅިގަނޑުގެ އަސްލު ހޯދަން މަރިޔަންދީ ވެސް ވަނީ ވަރަށް ބޮޑަށް ޝައުގުވެރިވެފަ އެވެ.\n"އެއްޗެހި ދޮވުމުގެ މަސައްކަތާ ހަވާލުވެގެން ހުންނަ މޯނާ ގާތުގައި ބުނޭ އޭނާއާއެކު އައިރާ ގެންގުޅޭށޭ. މޯނާއަށް ދޮންނަން ހުންނަ އެއްޗެހި ގެންގޮސްދޭން އެހެންމީހަކު މަރިޔަންދީ ހަމަޖައްސާ. މަރިޔަންދީގެ ދަށުން މިގޭގައި މަސައްކަތްކުރާ ހުރިހާ އެންމެން ތިބެނީ. އެހެންވީމަ އަންގާ މޯނާއަށް. އައިރާ ފޯނެއް ކުރިއަ ދީގެން ނުވާނެ. އޭނާ މިގެއިން ނުކުތަ ދީގެން ނުވާނެ. އަދި ބުނަން. އޭނާ އަހަރުމެން މި އުޅޭ ބަޔަށް ވަނަ ދީގެން ވެސް ނުވާނެ. ގަޑިން ގަޑިއަށް އޭނާގެ ކެއުމާ ކަންތައްތައް މަރިޔަންދީ ބަލަހައްޓާ. އޭނާ ޑަކްޓަރަށް ގެންދިއުމަކީ ވެސް މަރިޔަންދީގެ ކަމެއް. އަހަންނަށް ވަރިހަމަ މަރިޔަންދީއަށް ނުދެވެންޏާ އެހެންމީހަކު ފޮނުވިޔަސް. އެކަމަކު ބުނަން ޑަކްޓަރު ބުނާ އެއްޗެއް އަހަންނަށް އެނގެންވާނެ... އަހަރެން މި ދެއްކި ވާހަކަ ސާފުވެއްޖެތަ؟" ރުބީނާ ހުރިހާ ވާހަކައެއް ދައްކާ ނިމެންދެން އިސްޖަހާލައިގެން ހުރެފައި މަރިޔަންދީ ބޯޖަހާލިއެވެ.\n"އެހެންވީރު މިވަގުތުން ފެށިގެން އަހަރެން މިބުނު ގޮތަށް ކަންތައް ކުރާން ފަށާ" ރުބީނާ ފަހުގެ ބަސް އިއްވާލި އެވެ. ދެން ވެސް މަރިޔަންދީ ޖަވާބު ދިނީ ބޮލުގެ އިޝާރާތުންނެވެ. އަދި އައިކޮޅަށް އެނބުރި ދިއުމަށް ހިނގައިގަތެވެ.\nމަރިޔަންދީ އައިސް ޚާދިމުންނަށް ޚާއްޞަކުރެވިފައި ހުރި ބަޔަށް ވަނެވެ. އޭރު ހަވީރުގެ ސައިބުއިމުގައި ބަދިގޭގައި ހުރި ކާމޭޒު ދޮށުގައި ހުރިހާ އަންހެން ޚާދިމުންތައް ތިއްބެވެ. އެތަނަށް ވަދެ އައިރާ ކޮބައިތޯ މަރިޔަންދީ ސުވާލު ކުރިއެވެ. އެންމެ ފުރަތަމަވެސް ވާހަކަދެއްކީ ކެތުލީނެވެ. އައިރާ ވަރަށް އަވަހަށް ސިޑިން އަރައިގެން ދިޔަކަމާއި ސައިބޯން އަންނަން ބުނުމުން ވެސް އަނގައިން ނުބުނިކަން ކެތުލީން ފާހަގަ ކުރި އެވެ. އަދި އެކަމާ އޭނާ ކަންބޮޑުވުން ފާޅުކުރި އެވެ. މަރިޔަންދީއާ ސުވާލުކުރީ އައިރާއަށް ކަމެއް ދީމާވީ ކަމަށް ލަފާކޮށްފައެވެ.\n"ވަރަށް ދެރަވެފައި ހުރިހެން ހީވަނީ" ކެތުލީނުގެ ވާހަކައަށް މޯނާ އިތުރުކޮށްލި އެވެ. އެއާއެކު މަރިޔަންދީ އައިސް ކާމޭޒު ދޮށުގައި އިށީނެވެ. އެތަނުގައި ތިބި ހުރިހާ ޚާދިމުންނާ އޭނާ ވާހަކަ ދެއްކި އެވެ. ރުބީނާގެ މެސެޖު އެ އެންމެނަށް މަރިޔަންދީ ފޯރު ކޮށްދިނެވެ. އެއާއެކު އެންމެންގެ ސުވާލުތައް އުތުރިގަތް ކަހަލައެވެ. ކޮންމެ މީހަކު ވެސް އިނީ ހައިރާންވެ ވާނުވާ ނޭނގިފައި އިން ހެނެވެ.\n"އައިރާ މިތަނުގައި ބަންދުކޮށްގެން ގެންގުޅެނީތަ؟ ކީއްވެ؟" ކޮންމެ މީހެއްގެ ދުލުކުރީގައިވީ އެއް ސުވާލެކެވެ. އެ ސުވާލަށް ދޭނޭ ހަޤީޤީ ޖަވާބެއް މަރިޔަންދީ އަތަކު ނެތެވެ. އެހެންވެ އޭނާ ޚިޔާރު ކުރީ ރުބީނާގެ ނަމެވެ. މިވަގުތު ގޭގެ ހުރިހާ ކަމެއް ޤައިސްވަނީ ރުބީނާގެ އަތްމައްޗަށް ދޫކޮށްލާފަ އެވެ. ވީއިރު ރުބީނާއަކީ ގޭގެ ވެރިޔާ އެވެ. އޭނާއަށް އެގޭގެ ޚާދިމުން ކިޔަމަންވާން ޖެހޭނެކަން މަރިޔަންދީ ހަނދާން ކޮށްދިނެވެ. އެހިސާބުން އެންމެންގެ ދޫތަކުގައި ތަޅުލެވިގެން ހިނގައްޖެއެވެ. އެކަކު އަނެކަކަށް މޭޒުދޮށުގައި ތިބެ ބަލަމުން ދިޔައީ އައިރާއާ މެދު ހަމްދަރުދީވާ ހާލުގައެވެ.\nއައިރާއަށް ސައި ތައްޔާރު ކޮށްގެން ތަބަކުގައި ތަށިތައް އަތުރައިގެން މަރިޔަންދީ ބަދިގެ ފަރާތުން ނުކުތެވެ. އޭނާ ގޮސް އޮބާ ނުލަނީސް ބަދިގެ ތެރޭގައި ޗުކުޗުކުގެ އަޑު ހިފާލި އެވެ. އެމީހަކަށް ފެންނަ ގޮތަކަށް އަނެކާގެ ގާތުގައި ޚިޔާލު ފާޅުކުރިއެވެ. ރުބީނާގެ ނިޔަން ރަނގަޅު ނޫންކަން ހުރިހާ ޚާދިމުން ވެސް އެއްބަސް ވިއެވެ. އެހެންނަމަވެސް އެތަނުގައި އޭނާއާ ޚިލާފަށް އިސް އުފުލާލާނެހާ ހިތްވަރެއް ހުރި މީހަކު ނެތެވެ. ކޮންމެ މީހަކު ވެސް ޚިޔާލު ފާޅުކުރުން ނޫންކަމެއް ނުކުރެވުނެވެ.\nދޮރުގައި ޓަކި ޖަހާތާ އިރުކޮޅެއް ފަހުން އައިރާ އައިސް ދޮރުހުޅުވާލި އެވެ. އެއާއެކު ދޮރުމަތީ ސައިތަބަށް ހިފައިގެން ހުރި މަރިޔަންދީ ހިނިތުންވެލިއެވެ. އޭނާއަށް އައިރާގެ ދެ ލޮލާއި މޫނު މަތިން ރޮއެފައި ހުރިހެން ހީވިއެވެ.\n"ސައި ބޯން ނައީ ކީއްވެ؟" މަރިޔަންދީއަށް ފެނުނު ކަންކަން ނުފެންނަ ކަމަށް ހެދެމުން އައިރާގެ ކޮޓަރި ތެރެއަށް ވަނެވެ.\n"ސައި ބޯ ހިތެއްނެތް" ނެގިމަޑުވެފައި ހުރި އައިރާ ބުނެލިއެވެ.\nއެނދުގެ އަރިމަތީ ކަބަޑުގައި މަރިޔަންދީ ސައިތަބަށް ބަހައްޓާފައި އައިރާގެ އަތުގައި ހިފާ ގެނެސް އެނދުގައި ބެއިންދިއެވެ. އަދި އޭނާގެ އަތަށް ސައިތަށި ލައިދިނުމާއެކު މަރިޔަންދީ ވެސް އެނދުގެ އަރިމަތީގައި އިށީނެވެ.\n"ކާހިތްނުވިޔަސް ކާންވާނެ. އައިރާ ކާއެއްޗަކުން ބަނޑުގައިވާ ދަރިފުޅަށް ފައިދާ ކުރާނީ. ހިތްހަމަ ނުޖެހުނަސް އަމިއްލައަށް ހިތްހަމަޖައްސާލައިގެން އުޅޭންވާނީ. އަބަދު މާޔޫސްވެފައި ހުންނަނަމަ ދަރިފުޅަށް އެކަމުން ރަނގަޅު އަސަރެއް ނުކުރާނެ. އައިރާ! މީގެ ފަހުން ކަމެއް ބޭނުންވެއްޖެނަމަ ދައްތަ ގާތުގައި ބުނާނީ އިނގޭ. ބައެއް ފަހަރު ދިރިއުޅުން ތިމާ ބޭނުންވާ މިސްރާބަށް ނުދާ ފަހަރު ވެސް އަންނާނެ. އެފަދަ ވަގުތުގައި މާޔޫސްވުމަކީ ޠަބީޢީ ކަމެއް... އެކަމަކު ހިތްވަރާއެކު ކުރިމަތިލައިފިނަމަ ކިތަންމެ ބޯވިލާގަނޑެއްގެ ހިޔަނި އެޅިފައިވިޔަސް މަޑުމަޑުން އެ ވިލާގަނޑު ރޫޅި އުޑުމަތި ސާފުވެދާނެ" އައިރާގެ ބުރަކަށީގައި މަރިޔަންދީ ފިރުމާލި އެވެ. އޭނާ ދެއްކި ވާހަކަ ޤަބޫލުކުރާ ކަމުގައި އައިރާ ބުނެލީ އޭނާގެ ބޮލުންނެވެ. ބޯ ޖަހާލާފައި އަތުގައި އޮތް ސައިޖޯޑުން އެތިފޮދެއް ބޯން ފެށިއެވެ.\nސައިމޭޒު ދޮށުން ލޫކަން ތެދުވެގެން ދިޔައީ އޭނާއަށް ވަރަށް މުހިންމު ފޯނުކޯލެއް އައިސްގެންނެވެ. ކާގެއިން ނުކުމެ ޕޫލު ދޮށުގައި ހުރި ގޮނޑީގައި ލޫކަން އިށީނދެ ފޯނުން ވާހަކަ ދައްކަމުން ދިޔައެވެ. އޭރު ޕޫލު ސަރަޙައްދު ޚާދިމުންނަށް ނުފެންނާނޭހެން ނިވާކޮށްފައި އޮތްއިރު ބޮޑުގަސްދޮށުގައި ހުރި މޭޒުގެ ދޮށުގައި އަންހެން ކުއްޖަކު އިނދެފާނެއޭ ލޫކަން ހިޔެއް ނުކުރެ އެވެ. އޭނާގެ އަޑު މޭޒުދޮށުގައި އިން އައިރާއަށް އިވުމާއެކު އެއީ ކާކުކަން ދެނެގަންނާކަށް އައިރާއަކަށް ނޭނގުނެވެ. އެހެން ނަމަވެސް އެ ފިރިހެންވަންތަ ވަރުގަދަ އަޑުގެ ސަބަބުން އެ މީހެއްގެ ހައިބަތު ހިތައް ވަދެގެން ދިޔައެވެ.\nފޯނުކޯލު ނިންމާލުމާއެކު ލޫކަން އެނބުރި ކާ ކޮޓަރިއަށް އައިސް ވަނެވެ. ޤައިސް ބަލާލީ ސުވާލުގެ ނަޒަރަކުންނެވެ. މައުރީނާއި ރުބީނާ ވެސް ބަދަލުކޮށްލީ ލުއި ހިނިތުންވުމެކެވެ. ނަމަވެސް ލޫކަންގެ މޫނުމަތިން ހަމަޖެހިފައި ހުރި ކަމުގެ އަސަރެއް ނުފެނެ އެވެ. އޭނާ އެ އައީ ޤައިސް ހިތްހަމަނުޖެހޭނޭ ފަދަ ޚަބަރެއް ހިފައިގެންނެވެ.\n"އަޅުގަނޑު ފުރާން ޖެހިއްޖެ" އިރުކޮޅަކު ހިމޭނުން ހުރުމަށްފަހު ލޫކަން ބުންޏެވެ. އެއާއެކު އެންމެންގެ ހަރަކާތް މަޑުޖެހި ހުރިހާ ސަމާލުކަމެއް ލޫކަންއަށް ހުއްޓިގެންދިޔައެވެ.\n"ހާދަ އަވަހަކަށް" ހައިރާންކަން ލިބިފައިވާ ޤައިސްއަށް އަހާލެވުނެވެ. އެއާއެކު ލޫކަން އައިސް ޤައިސްގެ ކަނާއަތް ފަރާތުގައި ހުރި ގޮނޑީގައި އިށީނދެ މޭޒުމަތީ އޮތް ޤައިސްގެ އަތުގައި އަތް ބާއްވާލިއެވެ. އޭނާ ބުނަން އުޅޭ ވާހަކަ ވަރަށް ރަނގަޅަށް އަޑުއެހުމަށް ޤައިސްގެ ފަރާތުން ލޫކަން އެދޭ ފަދައެވެ. އޭނާ ޤައިސްއަށް އޮޅުން ފިލުވައިދިނީ ހޮސްޕިޓަލަށް ލިޔުނު އޭނާގެ ރިސާޗު ކަރުދާސް އެ ތަނުން ބަލައިގަނެ އެކަމާ ބެހޭ ގޮތުން މަޝްވަރާ ކުރާން ލޫކަން ދާންޖެހޭ ކަމެވެ. އެހެންނަމަވެސް އޭނާ ބައްޕައަށް ވަޢުދުވިއެވެ. އެކަން ނިމުނުހާ އަވަހަށް އެނބުރި އަންނާނެ ކަމެވެ. އަދި ފުރިހަމަ އެއްމަސް ދުވަސް ޤައިސްއާއެކު ހޭދަ ކުރާނަން ކަމުގެ ޔަގީންކަން ދިނެވެ. އެހެންވިޔަސް އެކަމާ ޤައިސްގެ މޫނު މަތިން ލޫކަން އުންމީދުކުރި ފަދަ އުފާވެރިކަމެއް ނުފެނުނެވެ. އޭގެ ބަދަލުގައި އޭނާއަށް ފެނުނީ ބައްޕަ ނާއުންމީދުވެފައި އިން ތަނެވެ. ލޫކަން ކިތަންމެ ޔަގީންކަމެއް ދިނަސް އެ ވާހަކަތައް ޤަބޫލުކުރާން ދަތިވެފައި އިން ކަމެވެ. އެހެންވިޔަސް މިފަހަރު ލޫކަންއަށް އެނބުރި ދާން މަޖުބޫރެވެ. އޭނާގެ އެތައް އަހަރެއްގެ މަސައްކަތް އެހެންނޫނީ އަނެއްކާ ވެސް މަޑުޖެހިދާނެއެވެ.\nވީ އެންމެ އަވަހަށް ލޫކަން އެނބުރި އެމެރިކާއަށް ފުރިއެވެ. އެއާޕޯޓަށް ޢާއިލާގެ ހުރިހާ މެންބަރުން އައިސް ތިއްބެވެ. އެހެން ފަހަރުތަކާ ޚިލާފަށް މިފަހަރު ލޫކަންގެ ޗުއްޓީ ކުރުކޮށްލާފައި ބައްޕައާ ވަކިވާން ޖެހުމަކީ އޭނާ ވެސް އެކަމާ މެދު މާޔޫސްވެފައި ހުރި ކަމެކެވެ. ނަމަވެސް އެނބުރި އައުމުގެ އުންމީދު އޭނާގެ ހިތުގައި ވިއެވެ.\nއިންސާނުން ރާވާ ރޭވުން އެންމެ މޮޅަށް ދެނެވޮޑިގަންނަވަނީ އެ އިންސާނުންނަށް ފުރާނަ އެޅުއްވި ރަސްކަލާނގެއެވެ. ރާވާ ރޭވުންތައް ކާމިޔާބުވާ ފަހަރާއި ނުވާ ފަހަރު އާދެއެވެ. އެއިން ކޮންމެ ކަމެއް ވެސް ހިނގަނީ އެކަލާނގެ މިންވަރު ފުޅުގައި ވާ ގޮތުގެ މަތީންނެވެ. ލޫކަން ފުރައިގެން ދިޔައީ މަސްދުވަސް ތެރޭ އެނބުރި ރާއްޖެ އަންނާށެވެ. އެހެންނަމަވެސް އެކި ކަންކަމުގައި ނާދެވި ލަސްވަމުން ދިޔައެވެ. އޭގެ ބަދަލުގައި އޭނާގެ ރިސާޗު މަސައްކަތް މެޑިކަލް ދާއިރާގެ ފޮތެއްގެ ގޮތުގައި އާންމުންނަށް ލިބޭނޭ ގޮތައް ނިއުޔޯކްގައި ނެރިވެގެންދިޔައެވެ. އެކަމުގައި ވެސް އެތައް ދުވަހެއް ހޭދަވެގެން ދިޔައެވެ. އަދި އެންމެފަހުން ބައްޕައަށް ވީ ވަޢުދު ފުއްދުމުގެ ވަގުތު ޖެހުނު އިރު ހަތަރު މަސް ފާއިތުވެ ހިނގައްޖެއެވެ. ހީވެސް ނުކުރާހާ އަވަހަށެވެ. އެހެންވެ ހުރިހާ ކަމަކުން ލޫކަން ޗުއްޓީ ނެގިއެވެ. ހޮސްޕިޓަލުން އެންގި ނަމަވެސް އޭނާއާށް ދެން އެނބުރި އާދެވޭނީ އެއްމަސް ފަހުންކަން އޭނާ އެންގިއެވެ.\nލޫކަން އެނބުރި ރާއްޖެ އައީ ޤައިސްއަށް އަންގާލުމެއް ނެތިއެވެ. ކުއްލިއަކަށް ފެނުމުން އުފާވާނޭކަން އެނގޭތީއެވެ. އެހެންވެ އެއާޕޯޓުން ޓެކްސީއެއް ނަގައިގެން ހުޅުމާލޭގައި ހުރި އޭނާގެ ބައްޕަގެ ގެއަށް އައެވެ. ތަޅުލާފައި ހުރި ގޭޓު ދޮރުވާނު ހުޅުވާލަ ދިނީ އަޖައިބުވެފައި ހުރެއެވެ. ފޮށިދަމުން އައިސް ހަރުފަތްތައް ހުރަސްކޮށް ބޮޑުކޮޓަރީގެ ތެރެއަށް ލޫކަން ވަނެވެ. ގޭތެރެއަށް އެއްވެސް ބަދަލެއް އައިސްފައެއް ނެތެވެ. ލުއި ހިނިތުންވުމަކާއެކު ފުންނޭވާއެއް ލޫކަން ލިއެވެ. އެހިނދު އޭނާގެ ލޮލުގައި ސޯފާގައި ތިބި މީހުން އަޅައިގަތެވެ. ތިން އަންހެނުން ތިބިއިރު އެތަނުން އެކަކީ އޭނާގެ ބައްޕަ އިނދެގެން އުޅޭ އަންހެންމީހާކަން ލޫކަންއަށް ވަކިކުރާން އެނގުނެވެ. (ނުނިމޭ)


ސީސައިޑް ފިނޮޅު ރެސޯޓްގައި ކޯވިޑު-19 ފާލުންނެއްޓި މުވައްޒިފުން ބިރުވެރިކަމުގައި | Sandhaanu\nސީސައިޑް ފިނޮޅު ރެސޯޓްގައި ކޯވިޑު-19 ފާލުންނެއްޓި މުވައްޒިފުން ބިރުވެރިކަމުގައި\nކޮވިޑުގެ ނުރައްކާތެރި ރާޅު މާލޭގައި ބިޔަވަމުން ގޮސް، އަނެއްކާވެސް ރާއްޖޭގެ ރަށްތަކައް މިވަނީ ކޮވިޑްގެ ނުރައްކާތެރިކަން ފެތުފައެވެ. މިގޮތުން ރާއްޖޭގެ 10 ވުރެ ގިނަ ރަށުން މިއަދާ ހަމަޔަށް ކޭސްތައް ފެނި އިތުރުވެފައިވާއިރު އޭގެތެރެއިން އެއް ރަށަކީ ބ.އަތޮޅުގެ ރިސޯޓެއް ކަމުގައިވާ ސީސައިޑް ފިނޮޅެވެ. އެ ރަށުގައި ކޮވިޑްފެތުރި އެކަމުގެ ނުރައްކާތެރި ތަޖުރިބާވަނީ އެރިސޯޓުގެ މުވައްޒަފުން ސަންދާނަށް މިވަނީ ޙިއްސާ ކޮށްފައެވެ.\nސަންދާން އޮން ލައިން އަށް މަޢުލޫމާތް ދެމުން އޭނާ ބުނި ގޮތުގައި އޭޕްރިލް މަހުގެ ތެރޭގައި މަރާމާތުގެ މަސައްކަތްތަކެއް ކުރުމަށްޓަކާ ރިސޯޓު ބަންދުކުރުމަށް ކުރިންވެސް އެރިސޯޓުން ވަނީ ނިންމައިފައެވެ. ނަމަވެސް ކޮވިޑުގެ ކޭސްތައް ރިސޯޓްތަކުން ފެންނަން ފެށުމާއި ގުޅިގެން، މަރޗް މަހުގެ ތެރޭގައި ރާއްޖޭގެ ހުރިހާ ރިސޯޓްތަކެއް ބަންދުކުރިއެވެ. އޭނާ އިތުރަށް ބުނިގޮތުގައި، ރިސޯޓު ބަންދުކުރަން ޖެހުމުން، ދެން ރިސޯޓުން އަވަސްވެގަތީ މަރާމާތުގެ މަސައްކަތްތައް ފެށުމަށެވެ. މިގޮތުން މި މަސައްކަތް ހަވާލުކުރީ “ހޫލޫ މޭން” ނަމަކަށް ކިޔާ ކުންފުންޔަކަށެވެ.\nއެކުންފުނިން ޕްރޮޖެކްޓް ސްޓާފުންގެ ގޮތުގައި އެކިފަހަރު މަތިން 350 އަށް ވުރެ ގިނަ މީހުން އެރަށައް ފޮނުވިއިރު، އޭގެ ތެރޭގައި ގިނައީ ބަނގްޅަދޭޝްގެ މީހުންކަން އޭނާ ފާހަގަކުރިއެވެ.\nމަސައްކަތް ކުރިޔަށް ދަނިކޮށް ޖުލައި 21 ވަނަ ދުވަހު އޭގެން މުވައްޒަފެއް ހުންއައިސްގެން ޑޮކްޓަރަށް ދެއްކި ކަމަށް އޭނާ ފާހަގަކުރިއެވެ. ނަމަވެސް މާބޮޑު އަޅާލުމެއް ނެތި އާދައިގެ ރޯގާއެއް ކަމަށް ބަލައި އެދުވަހު އޭނާ ދޫކޮށްލިޔެވެ. އެއަށްފަހު ޖުލައި 23 އާ ހަމަޔަށް އައިއިރު ވެސް އެބިދޭސީ މީހާގެ ހާލަތު ރަނގަޅުނުވުމުން، އެތަނުގެ ޑޮކްޓަރުގެ ލަފާގެ މަތިން އޭނާ މަލޭ އައި.ޖީ.އެމް.އެޗް އަށް ފޮނުވާލާ ކޮވިޑަށް ޓެސްޓް ކުރުމުން އޭނާ ބައްޔަށް ފައްސިވެފައިވާކަން އެނގުނީ ޖުލައި 25 ގައެވެ.\n“ޕޮސިޓިވް މީހާ އެއީ އެންމެ ފުރަތަމަ ގެނައި ޕްރޮޖެކްޓް ސްޓާފުން ތެރެއިން މީހެއް. އޭގެ މާނައަކީ މަރޗް މަހު އޭނަ ގެނެއްސިޔޭ. އެހެންކަމަށް ވާނަމަ މިހާ ހިސާބަށް ހަތަރުވަރަކަށް މަސް މިވީ. އޭގެ މާނައަކީ ގަބޫލުކުރެވޭ ގޮތުގައި، އޭގެ ފަހުން ގެނައި ޕްރޮޖެކްޓް ސްޓާފުންގެ ތެރެއިންނޭ އޭނަޔަށް ޖެހިފައި އެހުރީ. އެހެންވީމާ ސީދާ ކޮންޓެކްޓް ޓްރޭސިން ހަދަން ވަރަށް އުނދަގޫ ވާނެތާ! މިކަންވަނީ އެޗްޕީއޭ އަށް އެންގިފާ. އެހެނަސް އެޗް.ޕީ.އޭ ގްރޫޕެއް މިއައީ 26 ވަނަ ދުވަހު” އޭނާ އިތުރަށް ކިޔައިދިނެވެ.\nއެޗް.ޕީ.އޭގެ ގްރޫޕުން އެރަށަށް އައިސް ވަނީ ރޭންޑަމް ސާމްޕަލް ނަގައިފައެވެ. އޭގެތެރޭގައި ސްޓާފުންގެ 15 އަދި ޕްރޮޖެކްޓް ސްޓާފުންގެ 20 ސާމްޕަލް ނެގި އިރު،3ޕްރޮޖެކްޓް ސްޓާފެއް އެބުރުގައި ފައްސިވި ކަމަށް އޭނާ ބުންޏެވެ. އެހިސާބުން ކޮންޓެކްޓް ޓްރޭސިން ހަދައި ޖުލައި 28ގައި އަނެއްކާވެސް ސާމްޕަލްތަކެއް ނެގިއެވެ. އޭގެތެރެއިންވެސް އެކަކު ފައްސިވިއެވެ. އަނެއްކާވެސް މީގެ ދެދުވަހެއްގެ ކުރިން އެވަނީ އިތުރު ކޭސްއެއް ފެނިފައެވެ.\n“އެމީހުން ބޭނުންވަނީ މި މިލިޔަން ޑޮލަރުގެ އިންވެސްޓްމެންޓް ހުއްޓާނުލާ ކުރިޔަށް ގެންދަން. މިތަނުގެ ސްޓާފުންނަކަށް އެއްވެސް ބެލުމެއް ނެތް!” އެ ދިވެހި މުވައްޒަފު މީހާ ވަރަށް ކަންބޮޑުވުމާއި އެކު ކިޔައިދިނެވެ. “ކޮންޓްރެކްޓަރުންގެ ތެރޭގައިވެސް އުޅޭނެތާ މެނޭޖްމަންޓް ލެވެލް މީހުން. އެމީހުން ކައި ހަދަނީ ސްޓާފް ކެންޓީނުން. އެމީހުންވެސް މަސައްކަތްކުރާނީ އެހެން މުވައްޒަފުންނާވެސް އެކީގައިތާ!” އެތަނުގެ ތިބި އެހެން މުވައްޒަފުންގެ ނުތަނަވަސްކަން އޭނާ ހިއްސާ ކުރިއެވެ.\nމިކަމާ ބެހޭގޮތުން އެޗް.ޕީ.އޭގެ އިރުޝާދަކީ ކޮބައިތޯ އެހުމުން އޭނާ ބުނީ އަދިވެސް ތަނުގެ މަސައްކަތް ނުހުއްޓުވާ ކަމަށާއި، ހަމައެކެނި ހުޢްޓުވާފައިވަނީ އެންމެ ފުރަތަމަ ޕޮސިޓިވްވީ ސަބް-ކޮންޓރެކްޓަރ ގެ މަސައްކަތްތައް ކަމަށެވެ. އެހެންނަމަވެސް މާދަމާއިން ފެށިގެން އަނެއްކާވެސް އާދައިގެ މަތިން ހުރިހާ މަސައްކަތެއް ފަށަންއުޅޭ ކަމަށް ވެސް ވަނީ މައުލޫމާތު ލިބިފައެވެ.\nއެޗް.ޕީ.އޭ އިން ރަށަށް އަރާ ފޭބުން މަނާ ކޮށްފައިވަނިކޮށް އެތަނުގެ މެނޭޖްމަންޓްގައި މަސައްކަތްކުރާ މރ.ފިލިކްސް ކިޔާ މީހަކު ރ.އަލިފުށީގައި ހުރެފައި އަނބުރާ އައިސްފައިވާކަމުގެ މައުލޫމަތުވެސް ވަނީ ލިބިފައެވެ.\nމިކަމާއި ގުޅިގެން މުވައްޒަފުންގެ ކަންބޮޑުވުން ވަނީ އިންތިހާ ދަރަޖައަށް ގޮއްސައެވެ. އެކި މަސައްކަތުގަޔާއި ކެއިން ބުއިމުގައި ރިސޯޓު މުވައްޒަފުންނާއި ޕްރޮޖެކްޓް ސްޓާފުން ކައިރިވެ އުޅެމުން ދާއިރު، ކަމާބެހޭ ފަރާތްތަކުން މިކަމާ އެއްވެސް ފިޔަވަޅެއް އަޅަމުން ނުދާތީ ހުރިހާ މުވައްޒަފުން ތިބީ ބިރުވެރި ކަމެއްގެ ތެރޭގައެވެ.\nAnonymous އޯގަސްޓް 2, 2020 At 6:49 އމ\nމިއީ މުޅިން ހަޤީގަތާ ހިލާޕު ވާހަކަތަކެއް\nHaqeeqaiyy އޯގަސްޓް 2, 2020 At 11:36 އމ\nއަހަރެންގެ ވވ ގާތް ރައްޓެއްސަކު ސީސައިޑް ފިނޮޅުގަ މަސައްކަތް ކުރޭ . އެންމެ ފުރަތަމަ ޕޮޒިޓިވް ކޭސް އިން ފެށިގެން މިއަދާ ހަމައަށް އޭނަގެ ހާލު އަދި ތަނުގެ ހާލު ބަލަމުން އަހަރެންް މިއަންނަނީ. މި އާރޓިކަލްގަ މިވަނީ ހަމަ %100 ތެދު ވާހަކަ ތަކެއް. މިއީީ ދޮގު ކަމަށް ބުނާމީހުން ނިކަން ބުނެބަލަ އެންމެ ފުރަތަމަ ޕޮޒިޓިވް ވީ ކޮން ގައުމެއްގެ މީހެއްކަން އަދި މިވަގުތު ކިތައް ޕޮޒިޓިވް ކޭސް އުޅޭކަން.\nމޫސާ މުހައްމަދު އޯގަސްޓް 2, 2020 At 12:16 ޕމ\nއަޅެ ދެން ޙަގީގަތާއި ޚިލާފު ވާހަކަ ވިއްޔާ ޙަގީގަތް ލިޔެލައްވަންވީނު. އަދި އަމިއްލަ ނަމުގައި ޙަގީގަތް ބުނެދޭންވީނު. އޭރުން ކިޔާމީހުނަށް ތިބާއަށް އެނގޭ ޙަގީގަތް ބުނެދެވޭނެ ނޫންތޯ؟ މުޅިން ޙަގީގަތާއި ޚިލާފުކަމުގައި ކޮމެންޓުކޮށްލުމަކުން ނުފުދޭ ދޮއްތޯ؟\nމުހައްމަދު ޜަސީދު އޯގަސްޓް 3, 2020 At 8:58 އމ\nއަޅުގަނޑަކީ ޢެއް މެއިން ކޮންޓްރެކްޓަރ. ގުޅޭނެ ނަންބަރު 9935641\nތީގައި ލިޔެފައި ތިހުރި ވާޙަކަތަކުން ބައެއް ރަނގަޅު. އެކަމަކު ގިނައީ ބުހުތާނު ދޮގު. މިތާގައި ޜައްކާތެރިވުމަށްޓަކައި ދުނިޔޭގައި އެންމެ މޮޅަށް އަޅަމުން އަންނަ ހުރިހާ ފިޔަވަޅުތަކެއް ވަނީ ޢަޅާފައި. ސަރުކާރުން ޜައްޔިތުން ބަނޑަން ނުޖެހި ދިރިއުޅުން ކުރިއަށް ގެންދިޔުމަށް ނިއު ނޯމަލް ގައި ތަންތަން ހުޅުވާލީ. މެނޭޖްމެންޓް ވަރަށް ގާތުން ސްޓާފުންގެ ރައްކާތެރިކަމަށް ފިޔަވަޅުތަށް އަޅާ. ކިތަންމެ ބިރުގަތަސް މި ކޮވިޑް ޢާއި ޢެކު ޢުޅުން ނޫންގޮތެއް ދުނިޔެއަކަށް ނެތް. އެމީހަކު އެކަންވިސްނައިގެން މަސައްކަތް ކުރަންވީ.


Dhuvaalu nidhanee kahneh meehuneh noon!\nދުވާލުގަޑީގައި ނިދުމަކީ ކަންނެއް މީހުންކޮށް އުޅޭ ކަމަކޭ ބުނާ އަޑު އަހަން ހެއްޔެވެ؟ އާއްމުކޮށް ދުވާލު ގަޑީގައި ކިރިޔާ ތާކު ޖައްސާލާ އިރަށް ބުޅަލެއް ނިދާހެން ނިދަނީއޭ ކިޔާ ދިމާކޮށް ވެސް ހަދައެވެ. މި ހުރިހާ ކަމަކަށް ދޭންވީ ބީރުކަންފަތެވެ. ދުވާލު ގަޑީ އިރުކޮޅަކަށް ޖައްސާލާ ނިދާލުން ނުވަތަ "ޕަވާ ނެޕް" އެއް ނަގައި ގައިގަ ވަރުބަލިކަން ފިލުވާލުމަކީ މީހާ ތާޒާ ވާނެ ކަމެއްކަން ޔަގީނެވެ.\nބައެއް މީހުން ދެކޭ ގޮތުގައި މީހާ ތާޒާކޮށްލަން ކޮފީއެއް ވެސް ހަމަ ބަރާބަރެވެ. ކޮންމެހެން ނިދާކަށް ނުޖެހެ އެވެ. ނިދުން އެއީ ކަންނެއް މީހުންގެ ގޮތެކެވެ. އެހެންނަމަވެސް ފަހުގެ ދިރާސާތަށް ދައްކާ ގޮތުން ދުވާލުގަޑީގައި މި ނަގާ ޕަވާ ނެޕަކީ މީހާގެ ސިކުނޑި ތާޒާކޮށްލަން ކޮފީއަށްވުރެ ވެސް މާ ސަޅި ކަމެކެވެ. ދުވާލު ގަޑީގައި ކުޑަ ވަގުތުކޮޅަކަށް ޖައްސާލުމުން މީހާގެ ސިކުނޑީގެ ކަންކަން ދަސްކުރުމުގެ ކެޕޭސިޓީ އިތުރުވެ މީހާގެ ވިސްނުން ތަރައްގީ ކުރުމަށް ފުރުސަތު އޮވެ އެވެ. އަދި މީގެ އިތުރުން މީހާ ކަންކަމަށް ހުށިޔާރު ވުމަށް ވެސް ދުވާލުގަޑީ ޖައްސާލައި ޕަވަނެޕް އިން އެހީވެ ދެއެވެ.\nކާމިޔާބު މީހުން، މަލްޓި މިލިއަން ޑޮލަރުގެ މަލްޓިނޭޝަނަލް ކުންފުނިތަކުގެ ވެރިން ދިރިއުޅުން ބައްޓަންކޮށް ދުވަހުގެ ޝެޑިއުލް ރާވާލާފައި އޮންނަ ގޮތުން މި ނެޕަށް ވަގުތު ދެއެވެ. މީގެ އިތުރުން މުވައްޒަފުންގެ އުފެއްދުންތެރި އާ ހިޔާލުތައް ގެނައުމަށް އޮފީސްތަކުގައި ވެސް މުވައްޒަފުންނަށް ޕަވާ ނެޕެއް ނަގާލުމުގު ފުރުސަތު ހޯދައިދޭން ހާއްސަ ތަންތަން ހަމަޖައްސައި އެކަމަށް ހިތްވަރު ދެއެވެ.\nކުންފުނިތަކަށް ލިބޭ ކުރިއެރުމަކީ އެތަނެއްގެ މުވައްޒަފުން ކަމުގައި ދެކި އެ މުވައްޒަފުންގެ އެންމެ ރަނގަޅު ނަތީޖާ ނެރެވޭނެ ފުރުސަތުތަށް ފަހިކޮށް ދެއެވެ.\nދުވާލުގަޑީގައި ޖައްސާލާ ސިކުނޑި ރީފްރެޝް ކޮށްލުމުން މީހާގެ ހަށިގަނޑު ރިލެކްސްޑް ސްޓޭޓަކަށް ފޮނުވާލާ ދުވަހުގައި އޮންނަ ސްޓްރެސް އިންވެސް ދުރުކޮށް ދެއެވެ. ހަށިގަނޑަށް އައިސްފައި ހުންނަ ލޮޑުކަމާއި ވަރުބަލިކަން ފިލުވާލަން ކޮފީތައްޓަކާއި ދިމާލަށް ދިއުމުގެ ބަދަލުގައި ނިދާލަންވީ އެވެ. ރަނގަޅަށް ޕަވާ ނެޕެއް ނަގަން ބޭޏުންނަމަ ކުރަންވީ ބައެއް ކަންކަން ވެސް އެބަހުއްޓެވެ.\nއެންމެ ފުރަތަމަ ކަމަކަށް ތަނެއްގައި ޖައްސާލައި ނިދާލުމަށް އެންމެ ރަނގަޅު ވަގުތު ހޯދާށެވެ. ރޭގަނޑު މާ ދަންވަންދެން ހޭލާ ނުހުންނަ ނަމަ ޕަވާ ނެޕެއް ނަގަން އެންމެ ރަނގަޅީ ދުވަހުގެ މެދުގައި ނުވަތަ މެންދުރު 1:00 އިން 3:00 އަކާއި ދެމެދު އެވެ.\nމިއީ ހަށިގަނޑު މެލަޓޯނިން ނަމަކަށް ކިޔާ ހޯމޯނެއް މަތިވުވުމުގެ ސަބަބުން މީހާގެ ހަކަތަ މަދުވާ ވަގުތެއް ކަމުގައި ތަޖުރިބާކާރުން ވިދާޅުވެ އެވެ. އެހެން ކަމުން މި ގަޑިއަށް ނެޕް ޝެޑިއުލް ކުރުން ބުއްދިވެރި އެވެ. މި ވަގުތު ނިދަން އުނދަގޫ ނަމަ ޕަވާ ނެޕެއް ނެގުމަށް އެންމެ ރަނގަޅީ ރޭގަނޑުގެ ނިދީގެ ތިން ގަޑި އިރު ކުރިއަށެވެ. ރޭގަނޑުގެ ނިންޖާއި މާ ކައިރިކޮށް ޕަވާ ނެޕެއް ޝެޑިއުލް ކުރުމުން އެންމެ މުހިއްމު ކަމެއް ދޭން މިޖެހޭ ރޭގަނޑުގެ އަރާމު ނިދީ ހޯދަން ދަތިވެދާނެ އެވެ.\nދުވާލުގަޑީގައި ވަރުބަލިކަން ފިލުވާލައި ޕަވަނެޕަކަށް ދާނަމަ 30 މިނެޓަށްވުރެ ގިނަ ނުކުރުން ވެސް ރަނގަޅެވެ.\nމީހާ ތާޒާވެލުމަށް ކޮފީއަށްވުރެ ނިދި ރަނގަޅުކަމަށް ތަޖުރިބާކާރުން އެއްބަސްވާއިރު އަނެއްބަޔަކު ބުނަނީ ކޮފީއެއް ބޯލައިގެން ނިދި ހޯދުމުން އަދި މާ ސަޅި ކަމަށެވެ. މިއަށް އާއްމުކޮށް "ކެފެއިންނެޕް" ނުވަތަ "ނެޕެޗީނޯ" ކިޔައި އުޅެއެވެ. ދިވެހިބަހުން މިއަށް ކިޔަން ރަނގަޅު ބަހެއް ހޯދުމާއި ގުޅޭގޮތުން ފަހުން ބަހުސެއް ބާއްވަންވީއެވެ.\nއެއްވައްތަރުން އެއްމާބަނޑު ހަތަރު ކުދިން ލިބިއްޖެ


Quran kiyevumakee dhuniye matheega kureveyne enmmeh maai eh alhukan: Sheikh Akuram\nޝެއިހް އަކްރަމް ހުސެއިން\nޤުރުއާން ކިޔެވުމަކީ ދުނިޔެމަތީގައި ކުރެވޭނެ އެންމެ މާތް އެއް އަޅުކަން: ޝެއިޙް އަކްރަމް\nކީރިތި ޤުރުއާން ކިޔެވުމަކީ މި ދުނިޔެ މަތީގައި ކުރެވޭނެ އެންމެ މާތް އެއް އަޅުކަންކަމުގައި ޝެއިޙް އަކްރަމް ހުސެއިން ވިދާޅުވެއްޖެ އެވެ.\nކުޅުދުއްފުށީ ކައުންސިލް ޤުރުއާން މުބާރާތް ޝަރަފްވެރިކޮށްދެއްވާ ވާހަކަފުޅު ދައްކަވަމުން ޝެއިހް އަކުރަމު ވިދާޅުވީ، މި ބިންމަތީގައި ކުރެވޭނެ އެންމެ މާތް އެއް އަޅުކަމަކީ މާތް ﷲ ގެ ކަލާންފުޅު، ކީރިތި ޤުރުއާން ކިޔެވުން ކަމަށެވެ.\nޤުރުއާން ކިޔަވާ ދޭއިރުގައި އާއި ގުރުއާން ކިޔަވާއިރު ﷲ ސުބްހާނަހޫ ވަތައާލާގެ ހަޒުރަތުން އެކަމުގެ ފުރިހަމައަށް އަޖުރު އެދިގެން ކިޔެވުމަށް އޭނާ ވަނީ ނަސޭހަތްތެރިވެފަ އެވެ. އަދި އެ ޤުރުއާނާ އެއްގޮތަށް އަމަލުތައް ބައްޓަން ކުރަން ޖެހޭކަމަށްވެސް ވިދާޅުވި އެވެ.\n"އަޅުގަނޑުމެން ކުރާ ކޮންމެ ކަމެއް މާތްﷲ އެއީ އަޅުކަމެއްކަމުގައިވާނަމަ އެކަން ގަބޫލުކުރައްވަނީ ނިޔަތް ހާލިސް ކުރެވިގެން" ޝެއިހް އަކުރަމް ވިދާޅުވި އެވެ.\n"ކީރިތި ޤުރުއާން ކިޔެވުމަކީ މި ދުނިޔެމަތީގައި، މި ބިންމަތީގައި ކުރެވޭނެ އެންމެ މާތް އެއް އަޅުކަން، މާތްﷲ ގެ ކަލާންފުޅު ކިޔެވުން." ޝެއިހް އަކުރަމް ވިދާޅުވި އެވެ.\nޝެއިހް އަކުރަމް ވިދާޅުވި އެވެ.\nހަމައެކަނި ޤުރުއާން ކިޔެވުމުގެ ބަދަލުގައި ޤުރުއާން ކިޔަވަމުންދާއިރު ވިސްނާ ފިކުރުކޮށް އޭގެ މާނައާމެދު ފިކުރުކުރަން ޖެހޭކަމަށް ޝެއިޙް ވިދާޅުވި އެވެ. ޝެއިޙް ވިދާޅުވީ، ޤުރުއާން ކިޔަވަމުންދާއިރު ޤުރުއާނުގައި ބުނާ އެއްޗެއް ދެނެގަނެ އެއަށް އަމަލުކުރަން ޖެހޭ ކަމަށެވެ. އަދި ކޮންމެ ކަމެއްކުރާއިރުވެސް ނިޔަތް ރަނގަޅުކުރަން ޖެހޭކަމުގެ މައްޗަށް އަލިއަޅުވާލައި އަކުރަމް ވާހަކަފުޅު ދެއްކެވި އެވެ.\nއަކްރަމު ވިދާޅުވީ، ދިރިއުޅުމުގައި މަންހަޖަކީ ޤުރުއާންކަމުގައި ހަދަން ޖެހޭ ކަމަށެވެ. އަދި ދިރިއުޅުމުގެ އުސޫލުތަކާއި ގަވައިދުތަކަކީވެސް ޤުރުއާން ކަމުގައި އެވެ.


Fihaara, cafe, Car... konthaakun hoadhaahaa faisaa eh? | Mihaaru\nފިހާރަ، ކެފޭ، ކާރު... ކޮންތާކުން ހޯދާހާ ފައިސާއެއް؟\nމަސްތުވާތަކެތީގެ ބޭނުންކުރާ ކަމަށް ތުހުމަތުކުރާ ގެއަކަށް، ފުލުހުންނާއެކު ދިޔައިރު ތިބި ބަޔަކު.-- ފޮޓޯ: ނިޝާން އަލީ/ މިހާރު\nމަސްތުވާތަކެތި އިމްޕޯޓްކުރުމާއި ހޯލްސޭލް ކުރުމާއި ރިޓެއިލް ކުރުމާއި އެ ބޭނުންވާ މީހަކު ހުރި ތަނަކަށް ކޮންމެ ވަގުތަކު ވެސް ޑެލިވަރީ ކުރުމާ ހިސާބަށް މިކަން އޮތީ އިންތިޒާމުވެފަ އެވެ. މަސްތުވާތަކެއްޗާ އެކު އަތުލައިގަންނަ މީހުން އަދި މަސްތުގެ ހާލަތުގައި މަގުމަތިން ފެންނަ ބިއްޖެހިފައިވާ މީހުންނަކީ ވަރަށް ބޮޑު މަންޒަރަކުން ވަރަށް ކުޑަކުޑަ ތަންކޮޅެކެވެ.\nއެވެނިމިނެވި މީހަކީ ތިޔަކަހަލަ ކަމެއްގައި އުޅޭނެ މީހެއް ނޫނޭ ޔަގީންކަމާ އެކު އެތައް ބަޔަކު ބުނާނެ ކިތަންމެ މީހަކު މި ނުބައި ވިޔަފާރީގެ ތެރޭގައި ތިބެދާނެކަން މިކަމުގެ އެންމެ އަޑި އެނގޭ އެތައް ބަޔަކާ އަހަރެމެން ދެއްކި ވާހަކަތަކުން އެނގުނެވެ.\n"ޑްރަގް ނެޓްވޯކްތަކުގައި ކޮންމެ ކަމަކަށް މީހުން އެބަ އުޅޭ. މި ވިޔަފާރީގައި އެކި ކަންކަމަށް ހާއްސަ ނެޓްވޯކްތައް ވެސް އެބަ އުޅޭ. އިމްޕޯޓްކުރާ މީހުންނާއި ރީޓެއިލްކޮށް ވަކިން ވިއްކާ މީހުންނާއި އައްޑާތައް ހިންގާ މީހުންނާއި ޑެލިވަރީކުރާ މީހުންނާއި މިހެން ގޮސް އެކި ކަންކަމުގައި މީހުން އުޅޭ. އަދި މި ހުރިހާ ކަމަކަށް ފަންޑުކޮށްފައި އެއްވެސް ރިސްކެއް ނުނަގައި ހަމަ އެއްކޮށް ފޮރުވިގެން އުޅޭ މީހުން ވެސް އެބަތިބި،" ޑްރަގް ޓްރެފިކިންގެ މައްސަލައަށް މިފަހަރު ހާއްސަކުރި "މެދުސަފުހާ" ގެ ހޯދުންތަކަށް، ނަން ސިއްރުކޮށްދޭން ޝަރުތުކޮށް ވާހަކަ ދެއްކި އެކަކު މި މައުލޫ ހުލާސާކޮށްލަމުން ފެށި އެވެ.\nމި ހުރިހާ ކަމެއް ދާދި ފަހުން ފުލުހުން އަތުލައިގަތް ޑްރަގް ނެޓްވޯކެއްގެ ވާހަކައިން އެނގެ އެވެ.\nސައްހަ ވިޔަފާރިއެއްގެ ނިވާފަތްގަނޑު\nރަށުގައި ކުޑަ ހަޓެއް ހަދައިގެން އޭނާ ކުރަނީ - ނަމެއްގައި - ލަނޑާގެ ވިޔަފާރި އެވެ. އޭނާގެ ތަނަވަސްކަން ވެސް އެންމެން ގުޅުވަމުން ދިޔައީ އޭނާ އެ ކުރާ "ބުރަ" މަސައްކަތަށެވެ. އެކަމަކު އެ ކުރާ މަސައްކަތާ ނުބައްދަލު މުއްސަނދިކަމާ އެކު އޭނާ ހިންގަމުން ދިޔައީ ޑްރަގް ނެޓްވޯކެކެވެ.\n"ރަށުގައި ހަޓެއް ހުންނާނެ މީނާގެ ލަނޑާ ވިޔަފާރިކުރާ. އޮޑިދޯނިފަހަރު ވެސް ގެންގުޅޭ އެކަމަށް. މާލޭން އަގު ބޮޑު އެޕާޓްމަންޓާއި ކާރާއި ލޯންޗް ފަދަ ތަކެތި ގަނެގެން އުޅެނީ. އެއީ ވެސް މީހުންނަށް ހީވެފައި އޮންނަނީ ލަނޑާގެ ވިޔަފާރިން ހޯދި ތަނަވަސްކަމޭ. އެކަމަކު ހަގީގަތުގައި މި މަސައްކަތާ އޭނާގެ ތަނަވަސްކަމާ ދިމައެއް ނުވޭ،" މި ނެޓްވޯކް ފަޅާއަރުވާލި ތަހުގީގުގައި ބައިވެރިވި ފުލުހަކު ކިޔައިދިނެވެ.\nއޭނާ ބުނި ގޮތުގައި ޑްރަގް ނެޓްވޯކްތަކުން ވަރަށް ގިނަ ވިޔަފާރިތައް އެ މީހުންގެ އަސްލު އޮޅުވާލަން މިގޮތަށް ހިންގަ އެވެ. ވެހިކަލް އެތެރެކޮށް ވިއްކުމުން ފެށިގެން ގޮސް އަންނައުނުގެ ވިޔަފާރި އާއި ކެފޭ ހިންގުމާއި ޕެޓް ވިއްކުން ފަދަ ކަންކަން ކުރާ މީހުން ޑްރަގް ވިޔަފާރީގެ ތެރެއިން ފެނުން މިހާރު ގިނަވެފައިވާކަން ފާހަގަވާ ކަމަށް އޭނާ ބުންޏެވެ.\nމަސްތުވާތަކެތި ބޭނުންކުރާ މީހުން އުޅޭ ތަނަކުން، އެ ތަކެތި ވިއްކައިގެން ހޯދާފައިވާ ފައިސާތަކެއް ފުލުހުން ދައްކާލަނީ. -- ފޮޓޯ: ނިޝާން އަލީ/ މިހާރު\n"ރިއަލްއެސްޓޭޓްގެ ތެރެއަށް ވެސް އެބަ ވަދޭ. އެޕާޓްމަންޓްތައް ގަނެ އެ ތަންތަން ކުއްޔަށް ދިނުމާއި ލޯންޗާއި އޮޑިދޯނިފަހަރު ގަނެ އެއިން އެކި ހިދުމަތްތައް ވެސް އެބަ ދޭ."\nމިއީ ޑްރަގް ވިޔަފާރި ކުރާ ކަމުގެ ޝައްކު އުފެދުނަ ނުދީ ޖަހާ މައްޗެއްގެ އިތުރުން ޑްރަގް ވިޔަފާރީގެ ފައިސާތައް ދޮންނަން ބޭނުންކުރާ ވަސީލަތަށް ވެސް އޮންނަނީ ހަދައިފަ އެވެ. ޝައްކެއް ނެތް މިންވަރަށް މިކަން އެނގެނީ މަސްތުވާތަކެތީގެ ވިޔަރީގެ މައްސަލަތަކުގައި ހައްޔަރުކުރާ ބައެއް މީހުންގެ އަތުގައި ހުންނަ އެތައް މިލިއަން ރުފިޔާއެއް އެއީ އާދައިގެ ކޮންމެވެސް ވިޔަފާރިއެއް ކޮށްގެން ލިބިފައި ހުރި ފައިސާ ކަމަށް ތަހުގީގުގައި އަދި ކޯޓުގައި ވެސް ބުނާތީ އެވެ. އެކަމަކު ފައިސާގެ އަދަދާއި އެ މީހުން އެ ބުނާ ވިޔަފާރިތައް ކުރާ އެހެން މީހުންނަށް ލިބޭ އާމްދަނީއާ އަޅާކިޔުމުން އެ ދައްކާ ވާހަކައެއްގެ ދެކޮޅެއް ނުޖެހޭނެ އެވެ.\nބޮޑުން ނުބެދޭ ގޮތަށް މަސައްކަތް ބަހާލާފައި\nމިއީ އަބަދުވެސް މިކަން އޮންނަ ގޮތެވެ. އެއްތަނުން އަނެއްތަނަށް ޑްރަގްސް އުފުލާ މީހުންނަށް އަދި މިއީ ކާކުގެ ވިޔަފާރިއެއް ކަމެއް ނޭނގިދާނެ އެވެ. އެހާ ބޮޑަށް އޮންނަނީ ކަންކަން ބަހާލައި އެކަކު އަނެކަކާ އޮންނަ ގުޅުން ކަށަވަރު ނުކުރެވޭ ވަރު ކޮށްފަ އެވެ.\n"ޑްރަގްސް އެތެރެކުރާ މީހުން އެހެން ބަޔަކަށް ވެސް އެކަން ކޮށްދީފާނެ ފައިސާ ލިބޭ ގޮތަށް. ދެން އެ އެއްޗެހި ފޮރުވައި އެ އެއްޗެހި ބަލަހައްޓާ މީހުންނާއި މަގުމަތީގައި ވިއްކަން ބަންދުކުރުމުގެ މަސައްކަތްކުރާ މީހުންނާއި ވިއްކަން ގެންގޮސް އެކި މީސްމީހުންނާ ހަވާލުކުރާ މީހުންނަކީ އަދި އެހެން ބައެއް. އަސްލު މި މީހުންނަނީ ނެޓްވޯކް ހިންގާ މީހާގެ މުވައްޒަފުންގެ ގޮތުގައި ހަމަ އެ ކުރި މަސައްކަތަކަށް އަގު ލިބޭ ގޮތަށް އުޅޭ މީހުން،" ޑްރަގް ވިޔަފާރި ފުޅާކޮށް ކުރާކަން އެނގި އެކަމަކު ގާނޫނީ ގޮތުން ސައްހަ ހެކި ނެތް ކަމަށް ނިންމައި ދޫކޮށްލި ޑްރަގް ނެޓްވޯކެއް ތަރުތީބުކޮށްފައި އޮތް ގޮތުގެ މިސާލު ދައްކަމުން އެހެން ފުލުހަކު ކިޔައިދިނެވެ.\nމަސްތުވާތަކެތީގެ ބޭނުންކުރަން ހާއްސަކޮށްފައިވާ ކޮޓަރިއެއްގެ ފާރުގައި، އެތަނަށް ދާ މީހުންނަށް ނޯޓިސްތައް ލިޔެފައި. -- ފޮޓޯ: ނިޝާން އަލީ/ މިހާރު\nއެ ބުނާ ނެޓްވޯކްގައި މަސްތުވާތަކެތި ރައްކާކުރަނީ ވަކި ގެއެއްގަ އެވެ. އެތަނުން ގެންގޮސް މަގުމަތީގައި ވިއްކަން ޕީސްތައް ހަދަނީ އަދި ވަކި ތަނެއްގަ އެވެ. އެތަނުން މަސައްކަތް ނިންމާފައި ދެން ހަވާލުކުރަނީ "ޑެލިވަރީ" އަށެވެ. ބަންދުކުރާ މަސްތުވާތަކެއްޗާއި ވިއްކަން ހަވާލުކުރާ އަދަދާއި އެއިން ލިބޭ ފައިދާ ފަދަ ހުރިހާ ހިސާބުތަކެއް ޖަހާފައި ހުރި ލިޔެކިޔުންތައް ވެސް ފުލުހުން ހޯދި އެވެ.\nގާނޫނީ ވަކީލަކު ވެސް ހައްޔަރުކުރި އޮޕަރޭޝަންގައި ފުލުހުންގެ އަތްދަށުވި މީހުންގެ ތެރެއިން މި ވިޔަފާރީގައި އިސްކޮށް ތިބި ކަމަށް ބެލެވުނު އެންމެން ކްރިމިނަލް ކޯޓުން މިނިވަންކޮށް ޖަލަށް ލީ ވިއްކަން އަތުގައި ޑްރަގްސް ބަހައްޓައިގެން އުޅުނު ދެ މީހެކެވެ. ދެން ތިބި އެންމެން ސަލާމަތްވީ އެވެ. ސަބަބެއް ކަމަށްވީ، ފެނުނު މަސްތުވާތަކެއްޗާ އެ މީހުންނާ ގުޅުވެން ނެތުމެވެ.\nކުށް ކުރުމުގެ "ވަޒީފާ" އެއް\nމަސްތުވާތަކެތީގެ މައްސަލައެއްގައި ބެދި އެކަމުން ސަލާމަތްވެފައިވާ މީހަކު ކިޔައިދިން ގޮތުގައި ޑްރަގްގެ ވަބާގައި ޖެހި ވަޒީފާ ގެއްލި އެ އަނދިރި ކަމުގެ ތެރެއަށް ގޮސްފައިވާ އެތައް ބަޔަކު އާމްދަނީ ހޯދަން ޑްރަގް ނެޓްވޯކްތަކުގެ މީހުންނަށް "ވަޒީފާ" އަދާކޮށްދެ އެވެ.\n"އެ މީހުން ވަރަށް ގިނައިން ބޭނުންކުރޭ މިކަމުގައި ކުޑަކުދިން ވެސް. ކުޑަކުދިން ބޮޑަށް މި ބޭނުންކުރަނީ މަސްތުވާތަކެތީގެ ދުވަހު ވިޔަފާރީގައި މި އެއްޗެހި އެއްތަނުން އަނެއްތަނަށް ގެންދަން. އެތިއެތިކޮޅުން ހަވާލުކޮށްފައި އެ މީހުންގެ އެކި އެޖެންޓުންނަށް ފޮނުވާނެ،" މިކަމުގެ އުޖޫރައަކަށް ކެއިންބުއިމާއި އަރާމުކޮށްލަން އެޕާޓްމަންޓާއި އަދި މަސްތުވާތަކެތި ވެސް ދީ އުޅޭ ކަމަށް އޭނާ ކިޔައިދިނެވެ.\nޑްރަގް ވިޔަފާރީގެ މީހުން ކަނޑައަޅާފައިވާ ހާއްސަ ޕޮއިންޓްތަކުގައި ތިބޭ މީހުންނަށް ޑްރަގްް ގެންގޮސްދިނުމުން އެ މީހުން ގާތަށް އެހެން މީހުން ގޮސް ޑްރަގްސް ގަނެ އެވެ.\n"ވިއްކާ މީހުން ތިބޭ ތަނަށް ގޮސްގެން ގަންނަ މީހުން ވެސް އުޅޭ. ނޫނީ އެ މީހަކު ހުރި ތަނަކަށް ޑެލިވަރީކޮށްދޭން ވެސް ބުނޭ. ދެން މި އައްޑާތަކަކީ މަސްތުވާތަކެތި ގަނެގެން ގޮސް އެ ބޭނުންކުރަން ތިބޭނެ ތަނެއް ނެތް މީހުން ވެސް ވަރަށް ގިނަކަމުން އެ މީހުންނަށް އެ ވިއްކައިގެން މާކެޓް އުފައްދަން ކުރާ ކަމެއް،" އޭނާގެ ވާހަކަ ކުރިއަށް ގެންދިޔަ އެވެ.\nޓެލެގްރާމް ފަދަ ސޯޝަލް އެޕްތަކުގައި ޕްރައިވެޓް ގްރޫޕްތައް ހަދައިގެން އޭގެ ތެރޭގައި ވެސް މި ވިޔަފާރި ދަނީ ކުރިއަށެވެ. އަހަރެމެންނަށް މީގެ ގްރޫޕެއްގެ ސްކްރީންޝޮޓްތަކެއް ފެނުނެވެ. ފޭސްބުކްގައި މީހުން ހިންގާ އޮންލައިން ފިހާރަތަކުގައި ހުންނަ ގޮތަށް، ފޮޓޯ ޖަހައި ވިއްކަން ލާފައި ހުރެ އެވެ. ގިނައީ "ފްރީ ޑެލިވަރީ" އެވެ. އަހަރަމެންނާ ވާހަކަ ދެއްކި މީހާ ކިޔައިދިން ގޮތުގައި އެ ގްރޫޕްތަކަށް ވަދެވޭނީ މި ވިޔަފާރީގައި އެ މީހުންނަށް އިތުބާރު އޮންނަ މީހުންނަށް އެކަންޏެވެ.\nމިކަން ކޮށްދޭން މަގުމަތީ މި އުޅޭ ބައެއް މީހުންނަށް ކޮންމެ ދުވަހަކު ވަކި ވަރަކަށް ވިއްކަން ޓާގެޓް ދީފައި ވެސް އޮވެ އެވެ. "ވަޒީފާ" އަށް ނުކުންނަން ޖެހޭ ގަޑިތައް ކަނޑައަޅައި ޑިއުޓީ ޓޭބަލް ވެސް ހަދާފައި ހުރެ އެވެ. ޑިއުޓީގައި އުޅޭއިރު ސަޔާއި ކެއުން ވެސް ލިބެ އެވެ.\n"މަސައްކަތަށް ނުނުކުމެއްޖެ ނަމަ މުސާރައިން ވެސް ކަނޑާ ގްރޫޕްތައް އުޅޭ. ހަމަ ރަސްމީ ވަޒީފާއެއްގައި އޮންނަ ގޮތަށް މި ކަންކަން މިހާރު ހުންނަނީ ރާވާފައި."\nފައިސާ އާއި ނުފޫޒާާއި ބިރު!\nޑްރަގް ނެޓްވޯކެއްގައި އުޅޭ މީހުންނަށް އެ ނެޓްވޯކެއްގެ ބޮޑުން ދީފައި އޮންނާނެ އެންމެ ބޮޑު ޔަގީންކަމަކީ ފުލުހުންގެ އަތްދަށުވެއްޖެ ނަމަ ސަލާމަތްކޮށްދޭނެ ކަމެވެ.\nމަސްތުވާތަކެތީގެ ކަޅު ފައިސާގެ ނުފޫޒުން މުޅި ނިޒާމު ގަޑުބަޑުވެފައިވާ ކަމުގެ ބިރުވެރި މަންޒަރު އެކި މީހުންގެ ވާހަކަތަކުން ފެނުނެވެ.\n"މި މީހުންގެ ބާރު ވަރަށް ގަދަވެއްޖެ. ހަމައެކަަނި ފައިސާ ބޭނުންކޮށްގެންނެއް ވެސް ނޫން. ބިރު ދެއްކުމާއި އެކި ކަންކަމުން އެހެން މީހުންގެ މައްޗަށް އެބަ ބާރު ހިންގާ. އެހެން ދިމާވާ ސަބަބެއް ވެސް އޮވޭ. ވިޔަފާރިވެރިންނާއި ސިޔާސީ އެކި ފަންތިތަކުގެ އެތައް ބަޔަކީ ކޮންމެވެސް އިރެއްގައި މި ގްރޫޕްތަކުގެ އެހީ ހޯދާފައިވާ މީހުން. އެހެންވެ ގްރޫޕްތަކަށް ބޭނުންޖެހޭ ވަގުތު އެ މީހުން ބުނާ ކަމެއް ނުކޮށްދީ ދެން ރައްކާތެރިކަމެއް ވެސް ނުލިބޭ،" މަސްތުވާތަކެތީގެ މައްސަލަތަކުގެ އެތައް ތަހުގީގެއްގައި ބައިވެރިވެފައިވާ ބޭފުޅަކު ވިދާޅުވި އެވެ.\nމިއީ ތެދެއްކަން މިފަދަ ކަންކަމާ ދިމާވެފައިވާ، ކުރިން އިސް މަގާމުތައް އަދާކުރައްވާފައިވާ ބައެއް ބޭފުޅުން ޔަގީންކޮށްދެއްވި އެވެ.\n"އެ މީހުން އެކަން ކުރަނީ ސިއްރަކުން ނޫން. ސީދާ ގުޅާފައި އޮފާތައް ދޭ. ފައިސާ ހުށަހަޅާ. ހުށަހެޅުންތައް ގަބޫލު ނުކޮށްފި ނަމަ އެކި ކަހަލަ އިންޒާރުތައް ވެސް ދޭ. މިކަހަލަ ކިތަންމެ ކަމަކާ ދިމާވި،" ކުރިން ފަނޑިޔާރުކަން ކުރައްވާފައިވާ ބޭފުޅަކު ވިދާޅުވި އެވެ.\nއޭނާ ވިދާޅުވި ގޮތުގައި ބޮޑެތި އަދަދުތަކުން ފައިސާ ހުށަހެޅުމުން ކާމިޔާބު ނުވެއްޖެ ނަމަ ދެން އޮންނާނީ ބިރު ދެއްކުމެވެ. އަދި މީހާ ހައްޔަރުކުރާ ހިސާބުން ފެށިގެން ވެސް ސިޔާސީ މީހުން މެދުވެރިކޮށް ނުފޫޒު ފޯރުވުމަކީ ވެސް އާންމުވެފައި އޮތް ކަމެކެވެ.\nއެ މީހުން އެކަން ކުރަނީ ސިއްރަކުން ނޫން. ސީދާ ގުޅާފައި އޮފާތައް ދޭ. ފައިސާ ހުށަހަޅާ. ހުށަހެޅުންތައް ގަބޫލު ނުކޮށްފި ނަމަ އެކި ކަހަލަ އިންޒާރުތައް ވެސް ދޭ. މިކަހަލަ ކިތަންމެ ކަމަކާ ދިމާވި.\nދައުވާ ކުރުމާ މެދު ގޮތް ނިންމާ ހިސާބުގައި ތިބޭ މީހުންނާއި ކޯޓު ތެރެއިން ކަންކަމުގައި ގޮތް ނިންމޭ ހިސާބުގައި ތިބޭ މީހުންނަށް ވެސް މި ކަންކަން ތަޖުރިބާކުރަން ޖެހިފައި ހުރިކަން ބައެއް މީހުން ކިޔައިދިނެވެ.\n"އަޅުގަނޑުމެންނަށް އަދި އަޅުގަނޑުމެންގެ އާއިލާތަކަށް ވެސް ބިރު ދައްކާފައި އެބަހުރި. އެ މީހުން އޮންނަނީ އަޅުގަނޑުމެންނާ ބެހޭ ހުރިހާ މައުލޫމާތެއް ހޯދާފައި. އެވެނި މިވެނި މީހަކު އުޅެނީ މިވެނި ތަނެއްގައިކަން އެނގެޔޭ ބުނެ މަރުގެ އިންޒާރުތައް ދޭ،"\n"ޑްރަގް ނެޓްވޯކްތަކުން މީހަކު ހައްޔަރުކުރާއިރަށް ބޮޑު އަގުގައި ގާނޫނީ ވަކީލުން އައްޔަންވޭ. އެ އަންނަ ވަކީލުންނަކީ ކޮން ބައެއްކަން ވެސް ގިނަަފަހަރު، ތުހުމަތުގައި ތިބޭ މީހުންނަކަށް ވެސް ނޭނގެ. ހައްޔަރުކޮށް ކޯޓަށް ގެންދާއިރު އާއިލާ މީހުންނަށް ވެސް މި އެނގެނީ ވަކީލަކު ހަމަޖެހިފައި ހުންނަކަން ވެސް. ގިނަވަނީ އެހާ ބޮޑު އަގުގައި ވަކީލަކު ނުވެސް ހޯދޭނެ އާއިލާތައް،" ނެޓްވޯކްތަކުގެ މޫތައް ގޮސް ހުރި ހިސާބާއި އެ މީހުންގެ ބިރުވެރިކަން އޮތް ހިސާބު ތަޖުރިބާކުރަން ޖެހުނު މީހަކު ކިޔައިދިނެވެ.\nނެޓްވޯކްގެ އެންމެ މަތީގައި މީހުން ތިބެނީ ފޮރުވިފަ އެވެ. އެ މީހުންގެ އަނދިރި ވިޔަފާރި ހިންގަން ގެންގުޅެނީ ވިއްސިވިހާލިވެފައިވާ ޒުވާން އާބާދީގެ ތެރޭގައި އުޅޭ، ކޮންމެ ފަދަ ގޮތަކަށް ވިޔަސް "އުޅެވޭނެ" ގޮތެއް ބޭނުންވާ މީހުންނެވެ. ހައިހޫނުކަން ފިލުވާލާނެ ގޮތަކާއި މަސްތުވުމާއި މިކަމާ ގުޅުން ހުރި ކުށްތަކުގެ ތެރޭ ބަންދުވާން ޖެހޭ ހިސާބުން ސަލާމަތްކޮށްދޭން އަންނާނެ ބައެކެވެ. އެކަން ވަނީ ފުންމިން ނޭނގޭ މި ނެޓްވޯކްތަކުގެ ތެރެއިންނެވެ.\n23 ކޮމެންޓް, 73 ރިއެކްޝަންސް\nއޮޅިގެން ވެސް ހަތިޔާރެއް ރާއްޖެ އަށް ވަނަކަ ނުދޭ. އެއީ 100 އިން 200 އިން އެތެރެ ކުރާ މަސްތުވާ ތަކެއްޗައް ވުރެ އަދި މާ ކުޑަކުޑަ އެއްޗެއް. އަގުވެސް ހެޔޮ. ގޭންގް ތަކުގެ ބޮޑުން ވަރަށް ބޭނުންވެސް ވޭ ފޮނި ދައްކާލަން ނަމަވެސް އަތުގަ ފިސްތޯލެއް ބާއްވަން. ކީއްވެ އެކަމު އެމީހުންނަށް އެކަން ނުވަނީ؟ އަސްލު ދެކޮޅު ނުޖެހޭ ދޯ؟!\nފިސްތޯލަ އެއީ ވަރަށް ފަސޭހައިން ދެނެގަނެވޭ އެއްޗެއް. އެކަމަކު މަސްތުވާތަކެތި ދެނގަތުން އުނދަގޫވާނެ، މިސާލަކަށް އެކްސްރޭ މެޝިނުން ބެލިޔަސް މަސްތުވާއެއްޗެހި ހޯދުން އެއީ ގޮންޖެހުމެއް.\nMohamed Ihsaan Ibrahim\nފިސްތޯލައަކަށް މާކެޓެއް ނެތެއްނު\nހުއްޓުވަން އުޅޭނަމަ ހުއްޓުވޭނެ. މީ ކުޑަ އާބާދީއެއް.\nހައްލަކީ ވެރިކަމަށް އުމަރު ނަސީރު ގެނައުން. އެނޫން އެއްވެސް ގޮތެއް ނެތް.\nމަވެސް ހީކޮށްގެންހުރީ އުމަރަކީ ވަރަށް ގަޓް މީހެއްކަމަށް. އެކަމަކު ދަންނަވަންތޯ-އުމަރުނަސީރަށް ވުރެ ބޮޑު ފިނޑިއެއް ދިވެހިރާއްޖޭގެ ސިޔާސީ ކަންކަމުގަ ނުއުޅޭ. އެެކަން އަހަރެމެންނަށް ފެނި ، އެނގިގެންދިޔައީ ހޯމްމިނިސްޓަރުކަމުގެ މަގާމުގައި ހުރެ އަމަލު ގޮތުން. ބާރާއި ނުފޫޒުގެ ކުރިމަތީގައި އުމަރަކީ ސުމެއްގެ މީހެއް.\nއެންމެން ދަންނަ ބޮޑު ސިއްރެއް\nމިއީ ކުޑަކުޑަގައުމެއް. އަދި ވަކިން ކުދިކުދި ރަށްތަކެއްގައި އުޅޭ އިނގިލިލަންބަމުން ގުނާލެވޭ އެކަކު އަނެކަކަށް ނެގޭ މީހަކު ނެތްތަނެއް. ކުއްޓޭ އާއި ބުއްޓޭ ހުންނާނީ ކޮން ކަންމައްޗެއްގައިކަން، ޔޮށްޓޭކަން ޑެލިވަރީ ކުރަނީ، ބޯމީހާ އެބަފެނޭ، ވިއްކާމީހާ އެބަފެނޭ. މެދުސަފުހާ ހިންގާމީހާޔަށްވެސް އެބައިގޭ ކާކުކަން އިންޓވިއުދޭނީ. މިހާސާފުކަމެއް. ހައްލުނުވެގެން އުޅެނީ އެވަރުވިސްނުންތޫނު ހިތްވަރެއް ހުރި ވެރިންތަކެއްނެތީމަ.\nޑްރަގުގެ ވަބާ ނުހުއުއްޓުވި ކުރިފަޅައިގެންގޮސް މުޅި ގައުމުގެ ހުރިހާ ތަކަނަކަށް ، މަކާނަކަށް ފޯރާފައި ވުމާޢި ގުޅިފައިވާކަން ކަށަވަރީ ގައުމުގައި އުފެދި ފުޅާވެފައިވާ ކޮރަޕްޝަން ވަބާއެވެ. ވީމާ ދަންނަވާލަން ޖެހެނީ ޑްރަގު ވިޔަފާރި ވިޔަސް އަދި މިފަދަ އެހެނިހެން ޖަރީމާތަކުގެ ވެސް ހައްލަކީ ކޮރޮޕްޝަނާއި ދެކޮޅަށް ވަރުގަދަ ހަގުރާމައެއް ކުރުމެވެ. ކޮރޮޕްޝަނަކީ ނުރައްކާތެރި ބައްޔެކެވެ. އެއީ ބަލިމަޑުކަމެކެވެ.\nމަގޭ ރާއްޖެ އަކީ ތާހިރު ރާއްޖެ އަކޯ.. ހީހީ ހަލާކު!\nމި ރާއްޖޭގައި ކިޔަވައިގެން 'ރަގަޅު ތެދުވެރި' ދިރިއުޅުމެއް ވިސްނާނީ މޮޔަކަމުން. 40 އަހަރު މަސައްކަތް ކުރިޔަސް އަތުގައި މުކޮސްވެސް ނޯންނާނެ. އެނެއްކޮޅުން ބިއްދޮށުފަޅިން ވިޔަފާރި ކުރަން ކެރެންޏާ މިލިއަނަރުންނައްވާނެ، ފަސޭހަކަމާއެކު. ހިޔާރު ކުރަން ކެރުން އޮތީ!!!\nއަޅެ ޑްރަގު އެތެރެވާންހުރި ދޮރުތަކުގަ ލޮކްއަޅުވައިދޭނެ ކޮންމެސް ވެރިޔެއް މިޤައުމުން ދައްކަވާށި\nމިކުދިން ސަލާމަތް ކުރެވޭނެ ގޮތެއް ހަމަ ނެތް ދޯ؟


Ilmuveri kamai mathiverikan libeynee Allah dhevvumunkan handhaan kurasheve | Dhiislam\nވާހަކަ ކިޔައިދޭ ރަޙުމަތްތެރިޔާ ޖެނުއަރީ 6, 2014\nތިމަން ރަސްކަލާންގެ އާޔަތްތައް އެމީހާއަށް ލިބިދެއްވުމުން، އެއިން ވަކިވެގަތްމީހާގެ ޚަބަރު ކަލޭގެފާނު އެއުރެނަށް ކިޔައިދެއްވާށެވެ! ދެން ޝައިޠާނާއާ އޭނާގެ ފަހަތުން ދިޔައެވެ. ފަހެ، މަގުފުރެދިގެންވާ މީހުންގެ ތެރެއިން އޭނާ ވިއެވެ. (ސޫރަތުލް އަޢްރާފް: 175)\nޝައިޚް ޞާލިޙުލް ފައުޒާން:\nމިމީހަކީ ބަނީ އިސްރާއީލްގެ ދަރިކޮޅުގެ މީހެކެވެ. ޢިލްމްވެރި މީހެކެވެ".ތިމަން ރަސްކަލާންގެ އާޔަތްތައް އެމީހާއަށް އުނގަންނަވައިދެއްވީމެވެ". އެއީ އެމީހެއްގެ ދުޢާ ﷲ ސުބުޙާނަހޫ ވަޠަޢާލާ ވަގުތުން އިޖާބަކުރައްވި މީހެކެވެ. އެހެނީ އޭނާއަށް ﷲ ޠަޢާލާގެ އެންމެ މަތިވެރި އިސްމުފުޅު އިނގެއެވެ. އެއިސްމު ފުޅަކުން ދުޢާކުރެވިއްޖެނަމަ ﷲ އެމީހެއްގެ ދުޢާ އިޖާބަކުރައްވާ މަތިވެރި އިސްމުފުޅެވެ. އޭނާގެ ނަމަކީ ބުޢުލާމް އެވެ. ބުޢުލާމް އިބްން ބާޢޫރާއެވެ.\nﷲގެ ރަސޫލާ މޫސާ ޢަލަހިއްސަލާމް އާއި ބަނީ އިސްރާއީލުންނާއި ދެމެދު ބައިތުލް މަޤްދިޞް ކަންޢާނީންނާއި އަމާލިކުންފަދަ ދަރިކޮޅުތައްފަދަ ބުދުތަކަށް އަޅުކަންކޮށްއުޅުނު މީސްތަކުންގެ އަތްތަކުން ޙިމާޔަތްކުރެއްވުމަށް ހިނގި ވަރުގަދަ ހަނގުރާމައިގައި އެމީހުން މުސްލިމުންނާއި މޫސަގެފާނުންދެކި ބިރުގަނެ ސިހި، ޖެހިލުންވެ އެކަމާއިމެދު މި ބުލްޢާމް ގެ ގާތަށް އެމީހުންނަށް ނަޞްރު ދެއްވަތްތޯ ދުޢާކޮށްދެއްވާތޯ އައެވެ. އެހެނަސް ފުރަތަމަ ފަހަރު އޭނާ އެކަމާއި ދެކޮޅު ހެދިއެވެ. ފަހުން އެބައިމީހުން އޭނާގެ ބޮލަށްއެރި ވިސްނައިދިނުމުން އެމީހުންނާއި އެއްކޮޅަށް ﷲ ގެ ރަސޫލާއާއި ދެކޮޅަށް ދުޢާކުރިއެވެ. ﷲ ތަޢާލާ އެކަމާއި ކޯފާ އިސްކުރައްވާ އޭނާގެ އެބަރަކާތްތެރިކަމުން އޭނާ ބަރީޢަކުރެއްވިއެވެ.\nއެމީހާ ވެގެންވީ ބިމަށް ލެބިގެންވީ މީހަކަށެވެ. (އެބަހީ އޭނާ އިސްކުރި މިދުނިޔެއިން ލިބިދާނޭ އެއްޗަކަށެވެ.)\nﷲގެ ޙަޟްރަތުން މަތިވެރިކަމަކަށް އޭނާ ބޭނުމެއް ނުވިއެވެ.\nއެމީހާ ވެގެންވީ ބިމަށް ލެބިގެންވީ މީހަކަށެވެ. އަދި އޭނާގެ އަމިއްލަ އެދުމަށް އޭނާ ތަބާވިއެވެ.\nފަހެ އޭނާގެ މިސާލު ކުއްތާގެ މިސާލުފަދައެވެ. އެއަށް ޙަމަލާދިނަސް ދޫނެރެގެންއޮވެ މާނޭވާލައެވެ. ނުވަތަ އެއަށް ކަމެއްނުކޮށް ދޫކޮށްލިޔަސް ދޫނެރެގެންއޮވެ މާނޭވާލައެވެ.\nކުއްތާއަކީ އަބަދުވެސް ދޫ ނެރެގެން އޮންނައެއްޗެކެވެ. ހިޔަލުގައިވިޔަސް ނުވަތަ އަވީގައިވިޔަސްވެއެވެ. ދުވަމުން ދިޔަސް ނުވަތަ ހުއްޓި އޮތަސްމެއެވެ. އެހެންކަމުން ﷲ އޭނާއާއި ކުއްތާއަކާއި އެއްފަދަ ކުރެއްވީއެވެ.\nއޭނާއަކީ ޢިލްމުވެރި މީހެއްކަމުގައިވިޔަސް، ﷲ ޠަޢާލާގެ އާޔަތްތަށް އޭނާ އެއްލާލީހިނދުﷲ އޭނާގެކިބައިން އެކަން ނެންގެވީއެވެ. އޭނާ ﷲގެ އާޔަތްތައް އުކާލާ ﷲ ތަޢާލާގެ އަޚާ އާއިމެދު އިހާނެތިކޮށް ދުޢާކުރުމުން ﷲ އޭނާއަށް އަދަބުދެއްވީއެވެ.\nމިއީ މުއުމިނަކު ދޫކޮށް އީމާން ނުވާމީހުންނަށް ކިޔަމަންތެރިވެ އެޙީއާއި މަދަދުދޭ މީހުންނަކީ ބުލްޢާމް ފަދަ މީހުންނެވެ. ބުލްޢާމް ބިން ބާޢޫރާ ފަދަ މީހުންނެވެ. އެމީހުންނަކީ ﷲ ގެ އާޔަތްތައް އެއްލާލީ މީހުންނެވެ.\nދިވެހިންނޭވެއެވެ! ޕާޓީތަކަށް ނިސްބަތްވެގެން އެކަމުގައި މަޝްޢޫލުވެގެން އުޅޭ މީސްމީހުންނޭވެއެވެ. ކޮންމެ ޕާޓީއެއްކަމުގައިވިޔަސް ﷲ ތަޢާލާގެ ބަސްފުޅުތަކާއި ދެކޮޅުވާއިރު ބިރުވެތިވާކަށް ނުޖެހޭހެއްޔެވެ؟ ތިމާ މިއުޅެނީ ކާކެއްގެ އެހީތެރިކަމެއްހޯދަންތޯ ބަލާއިރު ތިމާއަށް ދުނިޔޭގައި ހެލިފެލިވެ މިއުޅެވެނީ ﷲ ތިމާއަށް ދޫކޮށްދެއްވީތީކަން ހަނދުމަކުރާށެވެ. އެކަލާންގެ އެދިލައްވާނަމަ ވަގުތުން މަރު ހިއްޕަވާއިރު ޕާޓީ ވަންނާނީ ކޮންތާކަށްތޯ ވިސްނާލައްވާށެވެ. މިޔަދު ހަތަރު ފަސް އަހަރެއްގެ ވެރިކަމުގެ ބޭނުމުގައި ކެމްޕެއިން ކޮއްދޭއިރު މާދަމާ .... އެއީ އެއިގެ އަނެއްދުވަހެއް ނުވެސްނެތް ދުވަހެވެ. ދާޢިމަށް ދެމިތިބޭނޭ ޢާލަމެވެ. އެޢާލަމްގައި ހެވެއް އެދޭނަމަ މިއަދު ކުރަން އެންމެ ރަނގަޅީ ކޮންކަމެއްތޯ ނުވިސްނާ ތިހެންއުޅުން ހެޔޮނުވާނެއެވެ. ދިވެހި އުއްމަތް ވެއްޓިގެން މިދަނީ ހާދަހާ އަނދިރި ވަޅުގަނޑަކަށެވެ.\nﷲ އަޅަމެންނަށް ހެޔޮ ވިސްނުން ދެއްވާށި! އާމީން.\n3 އޮކްޓޯބަރ, 2017 | 2:58


Alhugandu Mihiry Thiyabeyfulhunaa Eku: Gender Minister – Iru\nއަަޅުގަނޑު މިހިރީ ތިޔަބޭފުޅުންނާ އެކު: ޖެންޑާ މިނިސްޓަރު\nލަހޫ·3ޖުލައި 2020\nޖިންސީގޯނާ އާއި ރޭޕް ފަދަ ކުށުގައި އަންހެނުންނާއި ކުޑަކުދިންގެ ރައްކާތެރިކޮށް ހިމާޔަތްކޮށްދިނުމުގައި މުޒާހަރާ ކުރާ ފަރާތްތަކާއިއެކު ހުންނެވި ކަމަށް ޖެންޑާ މިނިސްޓަރު އައިޝަތު މުހައްމަދު ދީދީ ވިދާޅުވެއްޖެއެވެ.\nރޭޕް އަދި ޖިންސީ ފުރައްސާރައިގެ މައްސަލަތައް މިދުވަސްވަރު ގިނަވުމާ ގުޅިގެން އެކަންކަމާ ދެކޮޅަށް ޖެންޑާ މިނިސްޓްރީ ކުރިމަތީގައި މިއަދު ވެސް ވަނީ މުޒާހަރާކޮށްފައެވެ. މި މުޒާހަރާގައި ޖިންސީ ގޯނާގެ ޝިކާރައަށް ވެފައިވާ އަންހެނުންނާއި ކުޑަކުދިންނަށް އިންސާފު ލަސްވާތީ އެކަމާ ކަންބޮޑުވުން ވަނީ ފާޅުކޮށްފައެވެ. އަދި ޖިންސީ ގޯނާ ކުރުމާ ރޭޕް ކުރުމާ ދެކޮޅަށް އަދި ކުޑަކުދިން ހިމާޔަތް ކުރުމަށް ވެސް މުޒާހަރާގެ ބައިވެރިން ވަނީ ގޮވާލާފައެވެ.\nމިކަމާއި ގުޅިގެން މިނިސްޓަރު ފޭސްބުކްގައި ކުރެއްވި ޕޯސްޓެއްގައި ވިދާޅުވީ މުޒާހަރާ ކުރާ މީހުންގެ އަޑު އިވިވަޑައިގަންނަވާ ކަމަށާއި ޒަމާނުއްސުރެން ޖިންސީ ގޯނާއާއި ފުރައްސާރައިގެ ނުރައްކަލުން އަންހެނުންނާއި ކުދިން ހިމާޔަތްކުރުުމުގައި ނިޒާމު ފެއިލްވެފައިވާ ކަމަށެވެ. އަދި އެ މައްސަލަ އަށް އަވަސް އިސްލާހީ ބަދަލުތަކެއް އަންނަން ޖެހޭ ކަމަށެވެ. އިޖުތިމާއީ އިސްލާހުން ފެށިގެން ތަހުގީގުކުރުމާއި ދައުވާ ކުރުމާ ހަމައަށް ހުރިހާ ކަމެއް އިސްލާހުވާން ޖެހޭ ކަމަށް ވެސް މިނިސްޓަރު ވިދާޅުވި އެވެ.\n138890 މީހުން ވެކްސިން ފުރިހަމަ ކޮށްފި\n“ތިޔަ ބޭފުޅުންގެ ކަންބޮޑުވުން އަޅުގަނޑުވެސް ހިއްސާ ކުރަން. މިހިރީ ތިޔަބޭފުޅުންނާ އެކީ،” އޭނާ ވިދާޅުވި އެެވެ.


އޮސްޓްރޭލިއާއިން ޕަޕުއަ ނިއުގިނީއަށް 300 މިލިއަން ޑޮލަރުގެ ލޯނެއް! އޮސްޓްރޭލިއާއިން ޕަޕުއަ ނިއުގިނީއަށް 300 މިލިއަން ޑޮލަރުގެ ލޯނެއް!\nއޮސްޓްރޭލިއާއިން ޕަޕުއަ ނިއުގިނީއަށް 300 މިލިއަން ޑޮލަރުގެ ލޯނެއް!\nއޮސްޓްރޭލިއާއިން ޕަޕުއަ ނިއުގިނީއަށް 300 މިލިއަން ޑޮލަރުގެ ލޯނެއް ދިނުމަށް ނިންމައިފިއެވެ.\nއޮސްޓްރޭލިއާގެ ސަރުކާރުން ބުނީ ޕެސިފިކް ކަނޑުގެ ޤައުމެއްކަމަށްވާ ޕަޕުއަ ނިއުގިނީއަށް 300 މިލިއަން ޑޮލަރުގެ ލޯނެއް ދިނުމަށް ނިންމީ އެޤައުމުގެ ބަޖެޓް ފައިނޭންސް ކުރުމަށް އެހީތެރިވުމުގެ ގޮތުންކަމަށެވެ. މީގެ އިތުރުން ލޯނުގެ ސަބަބުން އިޤްތިޞާދީ ބަދަލުތައް ގެނެސް، ސަރުކާރު ހިންގުމަށްވެސް ފަސޭޙަވެގެންދާނެކަމަށް އޮސްޓްރޭލިއާއިން ބުނެއެވެ.\nއޮސްޓްރޭލިއާއިން ޕަޕުއަ ނިއުގިނީއަށް 300 މިލިއަން ޑޮލަރުގެ ލޯނެއް ދިނުމަށް ނިންމާފައިވާއިރު، ޕަޕުއަ ނިއުގިނީއާ ޕެސިފިކް ސަރަޙައްދުގައި ހިމެނޭ އެހެން ޤައުމުތަކަށް ޗައިނާއިން ދަނީ އެހީތެރިކަން ފޯރުކޯށްދީ، ޗައިނާގެ ނުފޫޒު ގަދަ ކުރަމުންނެވެ. މިޤައުމުތަކަކީ ދެވަނަ ބޮޑު ހަނގުރާމައަށްފަހު އެމެރިކާއާއި އެމެރިކާއަށް ވާގިދޭ ޤައުމުތަކުގެ ނުފޫޒު އޮތް ޤައުމުތަކެކެވެ.\nޕަޕުއަ ނިއުގިނީއަކީ ގޭހާއި ތެލާއި ރަނާއި އެކު މައުދަނުން މުއްސަނދިކަން ލިބިފައިވާ ގައުމެއް ނަމަވެސް، ދުނިޔޭގެ ބާޒާރުގައި މިތަކެތީގެ އަގަށް އަންނަމުންދާ ބަދަލުތަކުގެ ސަބަބުން އެޤައުމަށް ލިބެމުންދިޔަ އާމްދަނީ ވަނީ މިދިޔަ އަހަރުތަކުގައި ވަރަށް ބޮޑަށް ދަށަށް ގޮސްފައެވެ. އެއާއެކު ޗައިނާގެ މާލީ އެހީތެރިކަމަށް އެޤައުމުން އެދެންޖެހުނެވެ. އަދި މިދިޔަ އޮގަސްޓްމަހު ޕަޕުއަ ނިއުގިނީން ވަނީ އެޤައުމުގެ ދަރަނިތައް އަދާކުރުމަށްވެސް ޗައިނާގެ އެހީތެރިކަމަށް އެދިފައެވެ.\nއިލެކްޝަނަށް ވަޑައިގެން ހޯދާ ޚިދުމަތްތައް އޮންލައިކޮށް ދިނުމަށް ނިންމައިފި\nމިފްކޯގެ ބޯޓުތަކުން މަސް ގަތުމުގެ ކެޕޭސިޓީ އިތުރުކުރަނީ\nއެޗްއެސްބީސީގެ ފައިދާ 65 އިންސައްތަ ދަށަށް\nމައިކްރޯސޮފްޓްއިން ޓިކްޓޮކް ގަންނަނީ؟\nއަލަށް 24 މަޝްރޫޢެެއްގެ މަސައްކަތް ފެށުމަށް މިދަނީ ތައްޔާރުވަމުން - އެމް.ޓީ.ސީ.ސީ


Rajje Gai Ehme Jaanun Varugadha Ee Dhekunu Atoll Thakuge Meehun? - Vaguthu\nކޮވިޑް-19: ފައްސިވާ ދިވެހިންގެ އަދަދު ވަރަށް ބޮޑަށް އިތުރު! -3ގަޑިއިރު ކުރިން\nރާއްޖޭގައި އެންމެ ޖާނުން ވަރުގަދައީ ދެކުނު އަތޮޅުތަކުގެ މީހުން؟\nރާއްޖޭގައި އެންމެ ޖާނުން ވަރުގަދަ އީ ދެކުނުގެ މީހުންތަ؟\nރާއްޖެ މީހުންނަކީ އާއްމު ގޮތެއްގައި ޖާނުން ކުޑަ ބައެކެވެ. އުފެދުމުގައިވެސް ދުނިޔޭގެ އެހެން ގައުމުތަކުގެ މީހުންނާއި އަޅާ ބަލާފައި ރާއްޖެ މީހުން ސައިޒުން ކުޑަވެފައި އިސްކޮޅުންވެސް ކުރެވެ. ކަން އޮންނަނީ މިހެން ކަމާއި މެދު އެއްވެސް މީހަކު ދެބަހެއް ނުވާނެއެވެ. ނަމަވެސް ދެން މި ދައްކަން އުޅޭ ވާހަކާގައި ކޮންމެވެސް ވަރެއްގެ ޙިޔާލް ތަފާތުވުންތަކެއް ހުރެދާނެއެވެ.\nއާނއެކެވެ. ޖާނުން ކުޑައީ ހަމައެކަނި ރާއްޖެ މީހުންނެއް ނޫނެވެ. އަހަރެމެން މި ހިމެނޭ ބައްރުު، އޭޝިޔާގައި ހިމެނޭ ގައުމުތަކުގެ މީހުން، ޔޫރޮޕާއި އެފްރާގެ އިތުރުން އެނޫންވެސް ބައްރު ތަކުގެ މީހުންނާއި އަޅާ ބަލާފައި ހަމަ ސައިޒުން ކުޑައެވެ. އެ ބައްރުތަކުގެ މީހުން އޭޝިޔާ މީހުން ދެކެނީ "ކުދިކުދި" ބައެއްގެ ގޮތުގައެވެ.\nކަންމިހެން އޮތް ނަމަވެސް، ރާއްޖޭގައިވެސް ޖާނުން ވަރުގަދަ މީހުން ތިބެއެވެ. އެންމެ ގިނައިން މިފަދަ މީހުން ތިބެނީ ކޮން ސަރަހައްދެއްގައިތޯ ބެލުމަށް އަޅުގަނޑު އަމިއްލަ އަށް ކުޑަ ދިރާސާ އެއް ހެދީމެވެ. މިގޮތުން ޖާނުން ވަރުގަދަކޮށް ތިބޭ މީހުންނާއި ސުވާލުކޮށް، އެމީހުން ނިސްބަތްވަނީ ކޮން އަތޮޅަކަށްތޯވެސް ސުވާލު ކުރީމެވެ. އަދި ބައެއް މީހުންނާއި ހަވާލުކޮށްގެންވެސް މި ދިރާސާގެ ކަންތައް2މަސް ވަންދެން ކުރިއަށް ގެންދިޔައީމެވެ. މިގޮތުން ދިރާސާގެ ނަތީޖާތަކަށް ބަލައިލާ އިރުގައި އެންމެ ގިނައިން މިފަދަ މީހުން ތިބީ ރާއްޖޭގެ ދެކުނުގެ އަތޮޅުތަކުގައެވެ. އެއީ ލ. އަތޮޅާއި ހުވަދޫ އަތޮޅުގެ އިތުރުން އައްޑޫ އަދި ފުވައްމުލަކުގައެވެ.\nމިއީ އެއްވެސް ހާލެއްގައި ރަސްމީ ހައިސިއްޔަތަކުން ހަދާފައިވާ ދިރާސާ އެއް ނޫނެވެ. ރާއްޖޭގެ އުތުރުގަ އާއި މެދުރާއްޖެ ތެރޭގައިވެސް ޖާނުން ވަރުގަދަ މީހުން ތިބެއެބެ. ނަމަވެސް އަޅުގަނޑުގެ ދިރާސާ އިން ފާހަގަވެފައިވާ ގޮތުން އެންމެ ގިނަ މީހުން ތިބެނީ ދެކުނުގައެވެ. މިއީ ތެދެއް ހެއްޔެވެ؟\nކޮވިޑް-19: މެކްސިކޯއިން އިތުރު 665 މަރު\nކުރިޔަށް އޮތް ވަގުތުތަކުގައި ރާޅު އަރާފާނެކަމަށް ލަފާކޮށް މުޅި ރާއްޖެއަށް ސަމާލު ނެރެފި\nނޮވެމްބަރު 12, 2019 00:09\nތީ މަށައްވެސް ފާހަގަ ކުރެވޭ ކަމެއް.\nނޮވެމްބަރު 12, 2019 00:14\nއުތުރު މީހުން ބަލާނީ އޮޑި ވެރިއަކަށް ނޫނީ މަސް ވެރިއަކަށް ވެވޭތޯ. ދެކުނު މީހުން ބަލާނީ ކުރިއަރައިގެން ދެވޭތޯ. މިއީ ތަފާތަކީ\nނޮވެމްބަރު 12, 2019 09:02\nއައްދެ..ދެކުނުގަ ނޫޅޭދޮތަ މަސްވެރިންނެއް..އެންމެ ވަރުގަދަ މަސްވެރިން ތިބީވެސް ހުވަދޫ އަތޮޅުގަ..ވާނުވާ އެގިބަލަ...\nނޮވެމްބަރު 12, 2019 09:22\nދެކުނުގަ ނޫޅޭނެ ދޯ އެހެންވީމަ އޮޑިވެރިންނާ މަސް ވެރިންނެއް..ހައްހައް..ބަލަ އޮޑިވެރިންނާ މަސްވެރިންނަށްވެސް ރިޒްޤް ދެއްވަނީ ހާލިގްވަންތަ ﷲ..އެމީހުންވެސް ކުރި އަރައިގެންދާނެ.މަސަތްކަތްކުރާ ކޮންމެ ބަޔަކަށްވެސް އެކަލާންގެ ކުރިއެރުން ދެއްވާނެ. އެއީ އުތުރު ދެކުނު ވެގެން ލިބޭއެއްޗެއްނޫން...ނަމަވެސް ބުނަން އުތުރުގަ ތިބީ ރާއްޖެދުއް އެންމެ ވަރުގަދަ ފަހުލަވާނުން.. އެއީ އުތީމު3ބެއިން ފާހަގަ ކޮށްލެވޭ.. ލާގުޅާ އޮށެއް ވަރު ތަނެއްގަ ކޮން އުތުރެކޭ ދެކުނެކޭ ކިޔާކަށް...މީހުން ހިތުގަ ނަފްރަތު އުފެއްދުންނޫން ދެން ކޮންކަމެއް..ޖާނުން ވަރުގަދަ މިޙުނޯ ދިރާސާޔޯ ހެހެހެ\nނޮވެމްބަރު 12, 2019 00:21\nތިޔޮއް ދިރާސާއެއްދޯ!ރާއްޖޭގެ ހުރިހާ ހިސާބެއްގަވެސް އުޅޭ ޖާނުން ވަރުގަދަ މީހުން..ތި ދިރާސާޔާ މަ ދެކޮޅު އެއީ މަފިރިސޮރު ނުލާހިކު ޖާނުން ވަރުގަދަ. ޢޭނަ ދެކުނެއްނޫން ޔަގީނުންވެސް...\nނޮވެމްބަރު 12, 2019 00:33\nޜަގަޅަށްދިރާސާ ކޮށްލުންއެދެން ކުލުދޫފުސީގަ އެންމެގިނައީ.އުތުރުމީހުން ވަރުގަދަވީމް މިހާތަނަށްވެސް ރާއްހެސަލާމަތްކުރުމުގާ އުތުރުމީހުންހެހިއްސާބޮޑީ\nނޮވެމްބަރު 12, 2019 01:05\nއައްޑޫތީގެ ތެރޭގަ ނުހިމެނޭ.. އެތާގަ ތިބޭ ގިނަ މީހުންނަކީ ހިކި އަދި ބަލިކަށިބަޔެއް.\nނޮވެމްބަރު 12, 2019 10:08\nފުވައްމުލަކުގަވެސް. އަހަރެންނަށް އަދި ފެންނަ މީހުން ވ ކުދި. ޙުވަދޫގައި ތިބޭ.. ވ ފަރުވާކުޑަ ދިރާ ސާއެއް.\nނޮވެމްބަރު 12, 2019 01:10\nތިބުނީ ހަމަ ރަަަަގަޅައް\nނޮވެމްބަރު 12, 2019 01:29\nޙަމަ ހުސް ދޮގު\nނޮވެމްބަރު 12, 2019 01:45\nދިވެހި ބަހުގެ ޤަވާޢިދުތަކަށް ވިސްނައިގެން ލިޔުއްވުން އެދެން.\nނޮވެމްބަރު 12, 2019 01:50\n2 މަސްދުވަސް ވަންދެން ކުރި ދިރާސާގަ ހާދަ ކުރު ލިޔުން ކޮޅެއް؟. އިތުރު ތަފްސީލު ލިޔެލި ނަމަ ވަރަށް ފުރިހަމަ ވީސް\nނޮވެމްބަރު 12, 2019 14:53\nދެކުނު އަތޮޅު ތަކަކީ ހުވަދޫ ކަނޑުން ދެކުނު އަތޮޅުތައް ހުވަދޫ، ފުވައްމުލައް، އައްޑޫ. ދެކުނު ވާން ނޫޅޭ.. ހެހެހެހެ..\nނޮވެމްބަރު 12, 2019 22:09\nކާކުތަ އުޅެނީ ދެކުނު ނުވެވިގެން ޕަކާސް ފަޅޮލޭ ބޯކިބަލޭ ކިޔާބިޔަ\nނޮވެމްބަރު 12, 2019 02:31\nރަނގަޅު ވާހަކައެއް.ފާހަގަ ކުރެވޭ ހަޤީގަތެއް\nނޮވެމްބަރު 12, 2019 05:22\nއަސްލު ތިފަދަ ދިރާސާއަކީ ވ މުހިންމު ދިރާސާތަކެއް؛ ދެކުނު ހަލާރަތު ސިލޯނުން ފެށުނުއިރު އުތުރުގައި މިކްސްކޮށް އެހަލާރަތު ވާކަން ފާހަގަވެއެވެ... ދިވެހިންގެ ތެޜޭ އެންމެ ހިތްވަރުގަދަ ފަހުލަވާނުން ނުކުތީ ބޮޑް ތިލަދުންމަތިންނޭ ބުނެވޭނެއެވެ... އެބޭފުޅުންނަކީ އިސްކޮޅުންވެސް ބޮޑުބަޔެކެވެ...ދިވެހިރާއްޖޭގެ ކުރީ ހަލާރަތުގެ ކާބަފައިން ވ ހިތްވަރުގަދައެވެ...\nނޮވެމްބަރު 12, 2019 07:13\nޙުސް ދޮގު،،،މޮޔަ ނުވެބަލަ،،ު\nނޮވެމްބަރު 12, 2019 07:18\nޙުސް ދޮގު،، ގަބޫލެެއް ނުކުރެވޭ،،،\nނޮވެމްބަރު 12, 2019 08:21\nތީ ނުބައި ދިރާސާއެއް. ދެކުނުގަ ތިބޭނީ އިސްކޮޅުން ކުރު މީހުން މިރާއްޖޭގަ. ރަނގަޅަށް ބަލާބަލަ\nނޮވެމްބަރު 12, 2019 08:44\nQ އަހަރެންގެ ދަރިފުޅު ކުރޫއަކަށް މޯލްޑިވިއަންގައިއުޅުނުއިރު ދިމާވި ވަރަށް ގިނަ ބޭރުމީހުން އެހި ތިއީ އަރަތްބެއްހޭ ލަންކާ މީހެއް ހޭ. ބޮޑުކަމުން\nނޮވެމްބަރު 12, 2019 09:11\nރާއްޖޭގަ ޖާނުން ވަރުގަދަމީހުން އުޅޭ ހުރިހާ ހިސާބެއްގަވެސް އެއީ މީ މިކްސްޑް ތަނަކަށް ރާއްޖެ ވާތީ ސޯ ތިފަދަ ދިރާސާ އަކުން ނުބުނެވޭނެ ދެކުނުގައޭ ޖާނުންވަރުގަދަ މީހުން އުޅެނީ..ވާނުވާ ދިރާސާ\nނޮވެމްބަރު 12, 2019 09:14\nރާއްޖޭގެ ހުރިހާ އަތޮޅަކަށް ގޮސް ރަނގަޅަށް ދިރާސާ ކުރޭ ތިޔަ ގޮތަށް ގޮނޑީގައި އިނދެގެން ލިޔުނީމަ ރަނގަޅެއް ނުވާނެ އުތުރުން އެންމެ ބިޔަ ވަރުގަދަ މީހުން ތިބިރަށް ތަކުގަ ތެރޭގައި ކުޅު ދުއްފުށި.... ދިއްދޫ ... ފިއްލަދޫ ...ނޮޅިވަރަން ހިމިނޭ މެދުރާއްޖެތެރެއިން ވެސް ކަނދޮޅުދޫގެ ރަށް ވެހިން ނައިފަރު ހިންނަނަވަރު .... އދ. ދިއްދޫ މީސްކޮޅު މަދަސް މީހުން ބޮޑެތީވާނެ ވޮލީ ކުޅުނު ސާމިލް ... އަބްދުﷲ މުހައްމަދު . ގާސިމް އިބްރާހިމު.... ރަނގަޅު ދިރާސާ ކުރައްވާ އަދި މިނޫން ރަށް ތަް ވެސް ހުންނާނެ\nނޮވެމްބަރު 12, 2019 09:17\nދެކުނު އަތޮޅު ތަކުގަ ގިނައީ ވަގުން މިސާލަކައް ނިމިދިޔަ ސަރުކާރު\nނޮވެމްބަރު 12, 2019 09:20\nޖާނުން ވަރުގަދައީ ދެކުނު މީހުންނޭ ކިޔާނެ ކަމެއްނެތް. ޖާނުން ވަރުގަދަވެގެން ވީކަމެއް ކޮބާ؟ ތާރީޚް ބަލާލީމަ އެނގޭނެ ޖާނާމާލު ގުރުބާންކޮށްފަ ވަނީ ރާއްޖޭގެ އުތުރު މީހުންކަން... ވަކިން ހާއްސަކޮށް ބޮޑުތިލަދުންމަތި. ހަގީގަތަކީ މިއީ.\nމިހާރުވެސް ނިސްބަތުން ޖަލުދަ އެންމެގިނައީ ދެކުނުމީހުން އެއީތޯ ވަރުގަދަމީހުންނަކީ ފަތްބޫން ވައްކަންކުރުން ދެން ކިޔާނެކަމެއްނެތް---\nނޮވެމްބަރު 12, 2019 10:03\nމިކަމަކާ އެއްބަހެއްނޫން، ދިވެހިރާއްޖޭގެ އެންމެ ޖާނުން ބޮޑެތި މީހުން އުޅޭކަމަށް ފެންނަ އެއް ރަށަކީ ހދ. ކުޅުދުއްފުށި، ދެން ރާއްޖޭގެ ހުރިހާ ހިސާބެއްގައިވެސް ކުދިކޮށް ތިބޭ މީހުންނާއި ބޮޑެތި މީހުން އުޅޭ، އެކަމަކު ހުވަދޫ ފުވައްމުލަށް މިއީ ރާއްޖޭގެ އެހެން ހިސާބުތަކަށްވުރެ ޖާނުން ކުދި މީހުން އުޅޭ ރަށްތަކެއް.\nނޮވެމްބަރު 12, 2019 11:02\nދެކުނުގެ މަސްވެރިންވަރަށް ގިނަވާނެ، މަސްވެރިން ތިބެނީ ޖާނުން ވަރުގަދަކޮށްވެސްމެ. އަދި ހަމަ ތ.އަތޮޅުގެ ބައެއްރަށްތަކުގެ މީހުންވެސް ޖާނުންވަރުގަދަ\nނޮވެމްބަރު 12, 2019 11:13\nހުވަދު އަތޮޅު މީހުން ތިބެނީ ހަށިގަޑު ގައި ބޮޑީ ބިލްޑް މަސް ޖަހާފައި ޗަސް މަސް ޖަހާފައި ތިބޭ މީހުން މަދުވާނެ އެއީ ހަގީގަތް\nނޮވެމްބަރު 12, 2019 11:31\nޖާނު ކައިރީގައި އަހާލާފައި މަ އެބަ ޖަވާބެއް ދެން!\nނޮވެމްބަރު 12, 2019 12:16\nމާލޭ މަގުތަކުން ސާންޕަލް ނަގައިގެން ދިރާސާ ސައްހައެއް ނުވާނެ. ރާއްޖޭގެ ހުރިހާ ހިސާބަކަށް ގޮސްފަ ހުރި މީހެއް ވީމަ މި ބުނަނީ، އެންމެ ބިޔަކޮށް އިސްކޮޅާ ރޫފަ ހުންނަނީ ހއ އަދި ހދ ގަ. ކުޅުދުއްފުށި އެއީ ކުރިން ސުރެން މީހުން ބިޔަ ކަމަށް މަޝްހޫރު ރަށެއް. ދެކުނުން ލ އަތޮޅު މީހުން ބިޔަ. އަދި ތިނަދޫ މީހުން އިސްކޮޅުން ދިގު ކަމަށް ވެސް ފާހަގަވޭ. އައްޑޫ ފޯއްމުލަކު މީހުން އެވްރެޖްކޮށް ކުރު.\nނޮވެމްބަރު 12, 2019 12:33\nމަށަކީ ސ.ހިތަދޫ މީހެއް އިސްކޮޅުގަ 6.2 ފޫޓު ހުރޭ. އެކަމަކުވެސް އަހަންނަށްވުރެ ކުޑަކޮށް ތިބޭމީހުންނަކީ ޖާނުން ބަލިކަށިބައެއްގެ ގޮތުގަ ނުދެކެން.\nނޮވެމްބަރު 12, 2019 12:40\nތިއީ އަނެއްކާ ކިހިނެއް ހަދާފަ އޮތް ނުރަސްމީ ދިރާސާއެއް؟ ތިކަމެއް ފާހަގައެއް ވަކި ނުކުރެވޭ. ތިވީގޮތުން ރާއްޖޭގެ ގައުމީ ފުޓުބޯޅަ ޓީމަށް މުޅިންވެސް ދެކުނުންތާ ކުޅުންތެރިން ނަގަންވީ؟\nނޮވެމްބަރު 12, 2019 13:37\nދެކުނު މީހުން ޖާނުން ބޮޑުކަމެއް ނޭންގޭ، އެންމެ ޖާނުން ބޮޑީ މާލޭ މީހުން އެމީހުން ދެކުނާއި އުތުރުގެ މީހުންގެ ލާރިކޮޅު ފެލާލަނީ ކިނބިހިންޏެއް މަރާލާހާ ފަސޭހައިން..............\nނޮވެމްބަރު 12, 2019 14:43\nޖާނުން އެންމެ ވަރުގަދަކޮށް ތިބޭނީ މިއާޓިކަލް ލިޔުނު އަތޮޅުތަކަށް ނިސްބަތްވާ މީހުން.\nނޮވެމްބަރު 12, 2019 15:53\nދެކުނު ފެށެނީ ހުވަދޫ ކަނޑުން ދެކުނުންނެވެ. ދެކުނު ވާން ނޫޅޭށެވެ..\nނޮވެމްބަރު 12, 2019 17:02\nއަބަދު ސިނގިރޭޓާ ކޮފީއާ ބޮއެގެން އުޅޭ ބަޔަކު ކޮން ޖާނެއްތަ ވަރުގަދަ ވާނީ. ކެއަސް ފައިދާ ހުރި އެއްޗެއް ނުކާނެ ގަރުދިޔައާ ބަތާނޫނީ.\nނޮވެމްބަރު 12, 2019 19:09\nތިއެއް އިނގޭނީ ސިފައިންގޭގައި ތިބި މީހުންނަށް ބެލީމަ. އެހެން ޤައުމުތަކުގަ ސިފައިންގެއަށް 5،4ފޫޓު މީހުންނައް ވަދެވޭއިރު ރާއްޖޭގައި ވަދެވެނީ5ފޫޓު5އިންޗި ހުރެގެން.\nނޮވެމްބަރު 12, 2019 20:32\nގައުމައް ދިމާވި ހުރިޙަ ނުރައްކިަލަކުން ޜާއްޖެ ސަލާމަތް ކުރުމައް އެންމެ ބޮޑު ރޯލެ ކުޅުނި އުތުރުމިހުން?\nނޮވެމްބަރު 12, 2019 21:06\nމަގޭބިޓުވެސް ނުލާހިކު ޖާނުން ވަރުގަދަ ވެފަ ބިޔަވެސް ވާނެ..އެއީ ދެކުނު ހަމަ...ދެކުނުގެ މީހުން ވަރަށް ޖާނުން ވަރުގަދަ ވާނެ\nނޮވެމްބަރު 12, 2019 21:19\nއިސްކޮޅެއް ނޫން މުހިންމީ ، ކުރަސް ، ދިގަސް، ހިއްކަސް ، ފަލަޔަސް ، ކުރަނީ އެއްކަމެއް!! ! ނިކަން ދިރާސާއެއް ކޮަށްބަލަ ރާްއްޖޭގެ އެންމެ އަޚްލާޤީ މައްސަލަ އުޅެނީ ކޮންބައެއްގަތޯ، އެންމެ ގިނައިން ހަކުރު ބޯމީހުންނާއި، ނަހަލާލަށް ވިހާމީހުނ އެންމެ ގިނައީ ކޮންތާކުތޯ؟؟؟ ތިޔާ ކިޔާ ދެކުނުގަ ? މިއީ ވަރަށް ސާފުކޮށް އެނގޭ ކަމެއް ! މާކަ ބޮޑު ދިރާސާ އެއް ކުރާކަށް ނުވެސް ޖެހޭ !!\nނޮވެމްބަރު 13, 2019 10:24\nލާމު އަތޮޅު. ދެން ގދ. ތިނަދޫ، އދ. ދިއްދޫ، ހދ. ހަނިމާދޫ އަދި ނޮޅިވަރަން. ރ. އިންނަމާދޫ އަދި ރަސްމާދޫ. ދެން ނުތިބޭނެ.\nނޮވެމްބަރު 15, 2019 05:45\nޖާނުން ވަރު ގަ ދައީ އެމީހެއްގެ ގިތް ްއެންމެ ވަރުގަ ދަ މީހާ........ ؛)


Raajjey gai America ge Embassy hin'gaane thaneh hoadhanee | Mihaaru\nރާއްޖޭގައި އެމެރިކާގެ އެމްބަސީ ހިންގާނެ ތަނެއް ހޯދަނީ\nއެމެރިކާއިން ރާއްްޖެއަށް ކަނޑައަޅާފައި ހުންނަވާ ސަފީރު އެލައިނާ ޓެޕްލީޒް، ރާއްޖެއަށް ކުރެއްވި ދަތުރެއްގައި ފޮރިން މިނިސްޓަރު އަބްދުﷲ ޝާހިދާ ބައްދަލުކުރައްވަނީ. ރާއްޖޭގައި އެމެރިކާގެ އެމްބަސީއެއް ގާއިމްކުރަން ބިމެއް ހޯދުމުގެ މަސައްކަތް ފެށިކަން ވަނީ އެނގިފައި.\n14 އޮކްޓޯބަރ 2021 - 12:12\nރާއްޖޭގައި އެމެރިކާގެ އެމްބަސީ ހިންގާނެ ތަނެއް ހޯދަން އެ ގައުމުގެ ސަރުކާރުން މަސައްކަތް ފަަށައިފި އެވެ.\nއެނގިފައިވާ ގޮތުގައި، މާލޭގައި އެމްބަސީ ހިންގާނެ ތަނެއް ކަނޑައެޅުމަށްޓަކައި ދިވެހި ސަރުކާރުގެ ކަމާބެހޭ ފަރާތްތަކާ އެކު އެމެރިކާގެ އިސް އޮފިޝަލުންތަކެއް ވަރަށް ފަހުން ވަނީ ބައްދަލުވުމެއް ބާއްވައިފަ އެވެ. މާލޭ ސިޓީ ކައުންސިލާއި ކަމާ އެހެން ފަރާތްކަކާ އެކު ބޭއްވި އެ ބައްދަލުވުމުގައި އެމެރިކާ އިން ހިޔާލު ހޯދީ ސަލްޓަންޕާކާއި ޕާކިސްތާނު ހައިކޮމިޝަނާ ކައިރި ސަރަހައްދަކުން ޖާގައެއް ހޯދުމާ ގުޅޭ ގޮތުންނެވެ.\nޕާކިސްތާނު ހައި ކޮމިޝަން ހުންނަނީ ސީއެޗްއެސްއީ ކައިރިން ލިލީ މަގުގަ އެވެ.\nއެ ބައްދަލުވުމުގައި ބައިވެރިވެވަޑައިގެންނެވި ރާއްޖޭގެ ބައެއް އޮފިޝަލުން އެމެރިކާގެ ސަރުކާރަށް ދިން ލަފައަކީ މާލޭގައި އެމެރިކާ ފަދަ ގައުމެއްގެ އެމްބަސީއެއް ގާއިމު ކުރުމުން ސަލާމަތީ ގޮތުން ކަންކަން ބަލަހައްޓަން އުނދަގޫ ވެދާނެތީ ހުޅުމާލެ އިން ޖާގައެއް ހޯދުން ރަނގަޅު ކަމަށެވެ. ހާއްސަކޮށް އެމެރިކާގެ އޮފިޝަލުން ބޭނުން ވެގެން މަޝްވަރާކުރި ސަރަހައްދުގައި މިހާރު ވެސް ޓްރެފިކްގެ އުނދަގޫ ބޮޑުކަމުން އެއީ އެންމެ ރަނގަޅު ސަރަހައްދު ނޫން ކަމަށް ދިވެހި ސަރުކާރުގެ ބައެއް އޮފިޝަލުން ވިދާޅުވި އެވެ.\nރާއްޖޭގައި ބޭރުގައުމުތަކުގެ އެމްބަސީތައް ގާއިމުކުރުމަށްޓަކައި ހުޅުމާލޭގެ ދެވަނަ ފޭހުން ބޮޑު ސަރަަހައްދެއް ވަނީ ހާއްސަ ކޮށްފަ އެވެ. "ޑިޕްލޮމެޓިކް އެންކްލޭވް"ގެ ނަމުގައި ހާއްސަ ކޮށްފައިވާ އެ ސަރަހައްދުން، އިންޑިއާ އާއި އެހެން ބައެއް ގައުމުތަކަށް ބިން ދީފައި ވާއިރު އެ ތަނުގައި އަދިވެސް ޖާގަ އެބަ އޮތެވެ.\nރާއްޖޭގައި އެމްބަސީއެއް ގާއިމު ކުރުމުގެ ޝައުގުވެރިކަން އެމެރިކާ އިން ފާޅުކުރީ އެ ގައުމުގެ ކުރީގެ ރައީސް ޑޮނަލްޑް ޓްރަމްޕް ސަރުކާރުގެ ފަހު ދުވަސްކޮޅު، އޭރުގެ ސެކްރެޓަރީ އޮފް ސްޓޭޓް މައިކް ޕޮމްޕިއޯ ރާއްޖެ އަށް ކުރެއްވި ރަސްމީ ދަތުރުގަ އެވެ. ޕޮމްޕިއޯ ރާއްޖެ އަށް ދަތުރެއް ކުރެއްވީ އެމެރިކާ އާއި ރާއްޖެއާ ދެމެދު ވަރުގަދަ ދިފާއީ އެއްބަސްވުމެއްގައި ސޮއިކުރިތާ ކުޑަދުވަސްކޮޅެއް ފަހުންނެވެ.\nއެމެރިކާ އިން ރާއްޖެ އަށް ކަނޑައާފައި ހުންނަވާ ސަފީރު އެލައިނާ ޓިޕްލީޒް މިހާރު ހުންނަވަނީ ސްރީ ލަންކާގެ ވެރިރަށްް ކޮލަމްބޯގައި ހުންނަ އެމްބަސީގަ އެވެ. އޭނާ އަކީ ރާއްޖެ އާއި ލަންކާ އަށް އެމެރިކާ އިން ކަނޑައަޅާފައި ހުންނަވާ ސަފީރެވެ.\nރާއްޖޭގައި މިހާރު އެމެރިކާގެ ކޮންސިއުލޭޓް އޮފީހެއް ވެސް ނުހުރެ އެވެ. އެ ގައުމުން ރާއްޖޭގައި ކުރާ ޑިޕްލޮމެޓިކް މަސައްކަތްތައް ކުރަނީ އެމެރިކަން ސެންޓަރުގެ ނަމުގައި ހިންގާާ އޮފީހެއްގަ އެވެެ.\nއެމެރިކާ އިން ރާއްޖެއާ ޑިޕްލޮމެޓިކް ގުޅުން ގާއިމްކުރީ 1966 ވަނަ އަހަރު އެވެ.\nފޮރިން މިނިސްޓްރީ ރާއްޖެ-އެމެރިކާ ޑިޕްލޮމެސީ އެމެރިކާ\nހައްދު ފަހަނަ އެޅި މޫނު ބުރުގާ އަޅާ މި ފާޑަށް ހެދުން އަޅާ މީހުންނަށް މި ހަބަރު ހަޖަމު ނުވާނެ. މި ގައުމުގަ މީގެ މީހުން މާ ބޮޑަށްވެސް ގިނަވެށްޖެ.\nތިކަން ކުރަން ލަސްވެސްވެއްޖެ! ހައްދުފަހަނަ އެޅި މީހުން ދަނީ ދުވަހުން ދުވަހަށް އިތުރު ވަމުން.\nއެމެރިކާ ގެ އެއްވެސް އެއްޗެއް މިރާއްޖޭގަ ހުންނާކަށް ބޭނުމެއް ނޫން. އިންޑިޔާއަށް ވުރެވެސް ބޮޑަށް ޔުނައިޓެޑް ސްޓޭޓްސް އޮފް އިމްޕީރިއަލިޒަމް އައުޓް.\nﷲ ގެ އިރާދަ ފުޅުން މީ ވަރަށް އުފާވެރި ޚަބަރެއް.\nހިޔާގެ ޓަވަރެއް ހުސްކޮށްފަ ދީބަލަ\nމަގެެެ ކޮަޓަރި ހުންނާނެ ހުސްކޮ\nﷲ ގެ މިންވަރުފުޅުން ބާރުގަދަ އެމެރިކާގެ އެމްބަސީ ހުޅުވިގެން ދިއުމަކީ މި ދިވެހި ރާއްޖެ އަށް ލިބުނު މަތިވެރި ނަސްރެކެވެ. މިކަމުގައި މަސައްކަތް ކޮށް ދެއްވި ފަރާތްތަކަށް ހެޔޮ ދުއާ ކުރަމެވެ\nކަންތަކާޖެހުނީ. ދިވެހިން ބޭސް ފަރުވާއަށް ދެންދާނީ އެމެރިކާއަށް.\nމި ގައުމުގައި ޓެރަރިސްޓް އަމަލުތައް ގިނަވެ އިންތިހާއަށް ދާނެ ކަމުގެ ފެށުން ފެށިގެން ތިއަންނަނީ.....\nޓެރަރިސްޓު އަމަލު ފެއްޓުނީ ތުނބުޅި ކަންކަށި މަށްޗާ ހަމައަށް ދިގުކޮށް މޫނު ބުރުގާ އަޅާ މީހުން ގިނަ ވާން ފެއްޓި ފަހުން. މުޅި ގައުމު މިމީހުން ހަލާކު ކޮށްފި!


Aa tax thakakai dhekolhah Lebanon ge rayyithun bodu muzaharayah | ThePress\nLast Updated 22:06, 06 July\nކޮވިޑް ޖެހުނު 64 މީހަކު މިއަދު ރަނގަޅު ވެއްޖެ\nއާ ޓެކްސްތަކަކާ ދެކޮޅަށް ލުބްނާނުގެ ރައްޔިތުން ބޮޑު މުޒާހަރާއަށް!\n18 October 2019, 14:13\nލުބްނާނުގެ ސަރުކާރާ ދެކޮޅަށް އެގައުމުގައި ކުރިއަށްދާ ވަރުގަދަ މުޒާހަރާގެ މައިދާނުން/ފޮޓޯ: އަންވަރު އަމްރު\nއިގުތިސޯދު ހީނަރުވެ އިނދަޖެހިފައިވާ ދަނޑިވަޅެއްގައި، އިތުރު ޓެކްސްތަކެއް ތައާރަފުކުރުމަށް ސަރުކާރުން ކުރަމުންދާ މަސައްކަތްތަކާ ދެކޮޅަށް، ލުބްނާނުގެ އެތައް ސަތޭކަ ރައްޔިތަކު މަގުމައްޗަށް ނިކުމެ މުޒާހަރާކުރަން ފަށައިފިއެވެ.\nކުރިއަށް އޮތް 2020 ވަނަ އަހަރުގެ ދައުލަތުގެ ބަޖެޓް އެކުލަވާލުމުގެ މަސައްކަތައިގެން ލުބްނާނުގެ ސަރުކާރުން ކުރިއަށްދާ މިދަނޑިވަޅުގައި، އާ ޓެކްސްތަކެއް ތައާރަފުކުރުމަށް އެގައުމުން ދަނީ ވިސްނަމުންނެވެ. އެގޮތުން ދުންފަތުގެ އިސްތިއުމާލު ކުރަން ބޭނުންކުރާ ތަކެއްޗާ، ގެސޮލީންގެ އިތުރުން ވަޓްސް އެޕް ފަދަ ސޯޝަލް މީޑިއާ އެޕްލިކޭޝަންތައް ބޭނުންކުރާ ފަރާތްތަކުގެ އަތުން ޓެކުހެއް ނެގުމަށް ލުބްނާނުގެ ސަރުކާރުންވަނީ ހުށަހަޅާފައެވެ.\n"އިންގިލާބަށް" ގޮވާލަމުން ލުބްނާނުގެ ރައްޔިތުން މުޒާހަރާ ކުރަމުންދަނީ ލުބްނާނު ސަރުކާރުގެ މައި އިދާރާއާއި ގާނޫނު ހަދާ މަޖިލީހުގެ މައި އިދާރާ ހުންނަ ވެރިރަށް ބެއިރޫތުގެގައެވެ. މުޒާހަރާގެ ބައިވެރިން ކޮންޓްރޯލް ކުރުމުގެ ނަމުގައި ގިނަ އަދަދެއްގެ ރަޔަޓް ފުލުހުންވެސް މަގުތަކަށް ނެރެފައިވާ ކަމަށް ޚަބަރު ލިބެއެވެ.\nލުބްނާނުގެ ދައުލަތުގެ މީޑިއާކަމަށްވާ ނޭޝަނަލް ނިއުސް އޭޖެންސީ (އެންއެންއޭ)އިން ރިޕޯޓްކުރި ގޮތުގައި، އޮފިޝަލެއްގެ ބޮޑީގާޑަކު ވަނީ މުޒާހަރާގެ ބައިވެރިންގެ ތެރެއަށް ބަޑިޖަހާފައެވެ. ބޮޑީގާޑު މިކަން ކޮށްފައިވަނީ، އޮފިޝަލަކު ދަތުރުކުރައްވަމުން ގެންދެވި ގާފިލާއަށް މުޒާހަރާގެ ބައިވެރިންގެ ސަބަބުން ހުރަސްތަކެއް ކުރިމަތިވެގެން ކަމަށްވެސް އެންއެންއޭއިން ބުނެއެވެ.\nލުބްނާނުގައި ހޫނުވަމުންދާ މުޒާހަރާތަކާ ގުޅިގެން އެއްވެސް މީހެއްގެ ފުރާނަ ގެއްލުނު ކަމެއް ނުވަތަ އެނޫންވެސް ހިތާމަވެރި ހާދިސާއެއް ހިނގިކަމުގެ ރިޕޯޓެއް އަދި ކަށަވަރުވެފައެއް ނުވެއެވެ.\nވެރިރަށް ބެއިރޫތުގެ އިތުރުން އެހެން ހިސާބުތަކަށްވެސް މުޒާހަރާގެ ބައިވެރިން ފެތުރިފައިވާކަމަށް މައުލޫމާތު ލިބެއެވެ. މުޒާހަރާގެ ބައިވެރިން ގޮވަމުންދަނީ 2011 ވަނަ އަހަރުގެ އަރަބި ބަހާރުގައިވެސް ބޭނުންކުރި ޝިއާރު ކަމަށް ޚަބަރު ލިބެއެވެ. އެގޮތުން ސަރުކާރު ވައްޓާލުމުގެ ރޫހެއް، މުޒާހަރާގެ ބައިވެރިންގެ މެދުގައި އުފެދިފައިވާކަމަށް މެދުއިރުމަތީގެ ޚަބަރުތައް ބުނެއެވެ. ސަރުކާރަކީ ރައްޔިތުން އިންތިހާބުކޮށް ބާރު ދިން ސަރުކާރެއް ކަމަށާ، ސަރުކާރުގެ ކިބައިން އެ ބާރުތައް އަތުލާނީވެސް ރައްޔިތުން ކަމަށް މުޒާހަރާގެ ބައިވެރިން ދަނީ ގޮވަމުންނެވެ.


Nas ge aa video: Raajjeygai vari ginavumah\nނަސްގެ އާ ވިޑިއޯ: ރާއްޖޭގައި ވަރި ގިނަވުމަށް\nވީޑިއޯ ބްލޮގާ ނުސޭރް ޔާސިން ނުވަތަ މަޝްހޫރު ނަމުންނަމަ ނަސް ޑެއިލީ ރާއްޖެ އައިސް ހެދި ވީޑިއޯއެއްގެ މައްސަލަ މިދިޔަ ހަފްތާ ތެރޭގައި ވަނީ ވަރަށް ބޮޑުވެފަ އެވެ. ބުރުގާ ނަގަން ހިތްވަރު ލިބޭގޮތަށް ތައްޔާރުކުރި އެ ވީޑިއޯއަށް ގިނަ ބައެއްގެ ފާޑުކިޔުންތައް އާމަޒުވަމުން ދަނިކޮށް ނަސް ވަނީ ރާއްޖެއަށް ނުފެންނަ ގޮތަށް އޭނާގެ ޕޭޖް ބްލޮކް ކޮށްފަ އެވެ.\nރާއްޖެ އައިސް އޭނާ ހެދި އެހެން ވީޑިއޯއެއް މިހާރު ވަނީ އާންމުކޮށްފަ އެވެ. އާ ވީޑިއޯ އޭނާ ހާއްސަކޮށްފައި ވަނީ ރާއްޖޭގައި ވަރި ގިނަވުމުގެ މައްސަލައަށެވެ. ޝޯޝަލް މީޑިއާގައި މި ވީޑިއޯ މިހާރު ދަނީ ވަރަށް ބާރަށް ދައުރުވަމުންނެވެ.\nއާބާދީގެ ނިސްބަތުން ދުނިޔޭގައި އެންމެ ވަރި ގިނަ ގައުމަކީ ރާއްޖެ އެވެ. އެ ވީޑިއޯގައި ރާއްޖޭގައި ވަރި ގިނަވުމުގެ ވާހަކައިގެ އިތުރަށް އޭނާ ބުނެފައި ވަނީ ވަރިވުމަކީ ރާއްޖޭގައި މާ ބޮޑު ކަމެއް ނޫން ކަމަށެވެ. ރާއްޖެއަކީ ލޯބިވެރިން ހަނީމޫނަށް އައުމަށް އެންމެ ކަމުދާ މަންޒިލަށްވާއިރު، މި ތަނުގައި އޮންނަނީ ހުސް ވަރިކަމަށް އޭނާ ބުނެފައިވެ އެވެ.\nނަސް ރާއްޖެއައިސް ބޭރު މީހުންގެ މެދުގައި ރާއްޖޭގެ ނަން ހަޑިކުރުމަށް މަަސައްކަތްކުރަމުންދާ ކަމަށް ގިނަ ބަޔަކު ދަނީ ތުހުމަތުވެސް ކުރަމުންނެވެ. އާ ވީޑިއޯއާއެކުވެސް އޭނާއަށް ވަނީ ގިނަ ފާޑުކިޔުންތަކެއް އަމާޒުވެފަ އެވެ.\nއިޒްރޭލީ އަރަބި ދަރިކޮޅަށް ނިސްބަތްވާ ނަސް ވަނީ މިދިޔަ ދުވަސްތަކުގެ ތެރޭގައި ތަފާތު ވީޑީއޯތައް އެކި ގައުމުތަކުގައި ނަގައި ގިނަ ބައެއްގެ ޝައުގުވެރިކަން ހޯދާފަ އެވެ. ދުނިޔޭގެ އެކި ހިސާބުތަކަށް ދަތުރުކުރަން އޭނާ ފެށީ އާދާކުރަމުންއައި 120 ހާސް ޑޮލަރުގެ އަގުބޮޑު ވަޒީފާވެސް ދޫކޮށްލާފަ އެވެ. ހާވާޑް ޔުނިވާސިޓީން ގްރެޖުއޭޓުވެފައިވާ ނަސް ވަޒީފާ އަދާކުރީ ޓެކްނޮލޮޖީގެ ވަރަށް މަތީ ކުންފުންޏެއްގަ އެވެ.\nނައިޖީރިއާ، މިޔަންމާ، ފިލިޕިންސް އަދި ޖަޕާންފަދަ ގައުމުތަކަށްވެސް އޭނާ ވަނީ ގޮސްފަ އެވެ. އެކި ގައުމުތަކުގައި މީހުން އުޅޭ ގޮތާއި އެމީހުން ސަގާފަތާއި އާދަކާދަ އެއް މިނެޓުގެ ވީޑިއޯތަކުން އޭނާ އަންނަނީ ދައްކައި ދެމުންނެވެ. އޭނާގެ ވީޑިއޯތަކަށް 25 މިލިއަނަށްވުރެ ގިނަ ވިއުސްވެސް ލިބިފައިވެ އެވެ.


Fikuree hamalaathakaa dhekolhah thauleemee jeelu thedhuvumah defence minister govaalavvaifi Fikuree hamalaathakaa dhekolhah thauleemee jeelu thedhuvumah defence minister govaalavvaifi\nފިކުރީ ޙަމަލާތަކާ ދެކޮޅަށް ތަޢުލީމީ ޖީލު ތެދުވުމަށް ޑިފެންސް މިނިސްޓަރު ގޮވާލައްވައިފި\nއިސްލާމިކް ޔުނިވަރސިޓީ އޮފް މޯލްޑިވްސްގެ ދަސްވެނިވުމުގެ ރަސްމިއްޔާތުގައި ޑިފެންސް މިނިސްޓަރު އާދަމް ޝަރީފު ޢުމަރު ވާހަކަފުޅުދައްކަވަނީ - ފޮޓޯ: ޢަލީ ނަޞީރު / ޕީއެސްއެމް ނިއުސް\nދުނިޔޭގައި ފެތުރެމުންދާ ފިކުރީ އެކި އޮއިވަރުތައް ރާއްޖެއަށްވެސް އަންނަމުންދާއިރު، އެކަމުން ސަބަބުން އުފެދޭ ނޭދެވޭ އަސަރުތަކުން ދިވެހި ޤައުމު ސަލާމަތްކުރުމަށް ރާއްޖޭގެ ތަޢުލީމީ ޒުވާން ޖީލު ނުކުތުމަށް ޑިފެންސް މިނިސްޓަރު އާދަމް ޝަރީފު ޢުމަރު ގޮވާލައްވައިފިއެވެ.\nއިސްލާމިކް ޔުނިވަރސިޓީ އޮފް މޯލްޑިވްސްގެ 2017 ވަނަ އަހަރުގެ ދަސްވެނިވުމުގެ ރަސްމިއްޔާތު ޝަރަފްވެރިކޮށްދެއްވާ ވާހަކަފުޅުދައްކަވަމުން ޑިފެންސް މިނިސްޓަރު އާދަމް ޝަރީފު ޢުމަރު ވިދާޅުވީ ދުނިޔޭގައި ހިންގަމުންދާ އެކިކަހަލަ ނޭދެވޭ އޮއިވަރުތަކުގެ އަސަރު ރާއްޖެއަށްވެސް ދަނީ ކުރިމަތިވަމުންކަމަށެވެ. ދީނުގެނަމުގައި ފަތުރާ އެކި ފިކުރުތަކާއި، ޣައިރުދީންތަކުގެ ފިކުރުތަކުގެ ނުރައްކާވެސް ރާއްޖެއަށް ކުރިމަތިވަމުންދާކަން މިނިސްޓަރު ފާހަގަކުރެއްވިއެވެ. މިއީ އިސްލާމްދީނާއި، ދިވެހި ޤައުމިއްޔަތާ ދެކޮޅަށް އަންނަ ޙަމަލާތަކެއްކަން ފާހަގަކުރައްވައި މިނިސްޓަރު ވިދާޅުވީ މިފަދަކަންކަމުން ޤައުމު ޙިމާޔަތްކުރަން ނުކުންނަން ޖެހެނީ ހަމައެކަނި ސިފައިންނާއި ފުލުހުން ނޫންކަމަށެވެ.\nމިފަދަ ކަންކަމާދެކޮޅަށް ޤައުމު ޙިމާޔަތްކުރަން މުޅި ދިވެހިރައްޔިތުން ތެދުވަންޖެހޭކަމަށާ ޚާއްސަކޮށް މިއަދުގެ ތަޢުލީމީ ޖީލުގެ ޒިންމާ ބޮޑުކަން މިނިސްޓަރު ފާހަގަކުރެއްވިއެވެ. ނޭދެވޭ ފިކުރުތަކުގެ ސަބަބުން އުފެދެމުންދާ މައްސަލަތައް ޙައްލުކުރުމަށް ތަޢުލީމީ ޖީލު ތެދުވުމަށް މިނިސްޓަރު ގޮވާލެއްވިއެވެ.\nއިސްލާމިކް ޔުނިވަރސިޓީން މިފަހަރު ތިންސަތޭކަ ހަތަރު ދަރިވަރަކުވަނީ ދަސްވެނިވެފައެވެ. އެގޭ ތެރޭގައި ސާޅީސް ނުވަ ދަރިވަރުން މާސްޓަރސް ޑިގްރީ ޙާޞިލްކޮށްފައިވާއިރު ފަސްދޮޅަސް ދެ ދަރިވަރުންވަނީ ޕޯސްޓް ގްރެޖުއޭޓް ޑިޕްލޮމަރ ޙާސިލްކޮށްފައެވެ. އަދި ސަތޭކަ ފަސް ދަރިވަރުން ޑިގްރީ ޙާސިލްކޮށްފައިވާއިރު އަށްޑިހަ އަށް ދަރިވަރުންވަނީ ޑިޕްލޮމަރ ޙާސިލްކޮށްފައެވެ. އަދި ތިންސަތޭކަ ސާޅީސްދެ ދަރިވަރުންވަނީ ސެޓްފިކެޓް ލެވެލްގެ ކޯސްތައް ފުރިހަމަކޮށް ދަސްވެނިވެފައެވެ.


Raees Solihge Agenda: Raees Yameen ge Adu Kan'duvaalun!\n3 މަސް, 1 ގަޑި, 56 މިނެޓް, 17 ސިކުންތު ކުރިން 12500ލަޔާލް މަނިކް\nއިބްރާހިމް މުހައްމަދު ސާލީޙަކީ ވަރަށް ވެސް ފިނޑި ރައީސެއް ކަން ހާމަވެއްޖެއެވެ. 2018 ވަނަ އަހަރުގެ ރިޔާސީ އިންތިޙާބަށް ލީޑަރެއްގެ ގޮތުގައި ވުޖޫދުވެގެން އައި ރައީސް އިބްރާހިމް މުހައްމަދު ސާލިޙުގެ އަމަލުފުޅުތަކުން އެމަނިކުފާނުގެ ފިނޑިކަން ވަނީ ހާމަވެފައެވެ. ކުރީގެ ރައީސް ޢަބްދުﷲ ޔާމީން ހައްޔަރު ކުރެއްވުމަށް އެމަނިކުފާނުގެ ނުފޫޒާއި ބާރު ބޭނުންކޮށްގެން ފުލުހުންގެ އިދާރާގެ ތެރެއިން ކުރައްވަމުން ގެންދަވާ މަސައްކަތްތަކުން އެކަނިވެސް އެކަން ހާމަވެއެވެ.\nރައީސް އިބްރާހިމް މުހައްމަދު ސާލިހުގެ ޅިޔަނު ކަމަށްވާ، ފުލުހުންގެ އިންޓަލިޖެންސް ޔުނިޓުގެ ގިނަ އަަދަދެއްގެ މަޢުލޫމާތުތަކެއް ބޭރު ޤައުމަކަށް ވިއްކާލި ކަމަށް ތުހުމަތު ކުރެވޭ މުހައްމަދު ޙަމީދު ނުވަތަ އާއްމު ނަމުން ނަމަ އެމްސީ ހަމީދު ފުލުހުންގެ އެކްޓިންގް ކޮމިޝަނަރަކަށް އައްޔަން ކުރެއްވި ހިސާބުން ފެށިގެން އެ މަސައްކަތް ވަނީ ފެށިފައެވެ. ފުލުހުންގެ އިދާރާގެ ތެރެއިން ރައީސް އަބްދުﷲ ޔާމީނަށް އެކި ގޮތްގޮތުން ފިއްތުންތައް ކުރިމަތި ކުރުމުގެ މަސައްކަތް އެމްސީ ހަމީދު އިސްކޮށް ހުންނަވައިގެން ވަނީ ފައްޓަވާފައެވެ.\nއެގޮތުން ތަފާތު އެކި މައްސަލަތައް އުފައްދައިގެން މައްސަލަތައް ތަހްޤީޤް ކުރަން ވަނީ ފެށިފައެވެ. އެކަމުގެ އެއް މައްސަލަ އަކީ އާއްމު އިންތިހާބުތަކުގެ ޤާނޫނާއި ހިލާފަށް އެމަނިކުފާނު އިންތިހާބުގައި ފައިސާ ބޭނުން ކުރެއްވި ކަމަށް ތުހުމަތުކޮށް، އެމަނިކުފާނު އިސްތަށިފުޅުގައި ދޮގު ތުހުމަތު އެޅުވި މައްސަލައެވެ. އަދި އެކަން ސާބިތު ނުވުމުން، ރައީސް ޔާމީންގެ މައްޗަށް މަނީ ލޯންޑްރިން މައްސަލައިގައި ދައުވާ ކުރެއްވުމަށް މަސައްކަތް ފެއްޓެވިއެވެ.\nއެގޮތުން ރައީސް ޔާމީންގެ މައްޗަށް ދައުވާކުރުމަށް މިހާރު ހުށަހެޅިފައިވާ މަނީ ލޯންޑްރިން މައްސަލައަކީވެސް މިމައްސަލަތަކުގެ ތެރެއިން އުފައްދާފައިވާ އެއްވެސް އަސްލެއް ނެތް ދައުވާއެކެވެ. ރައީސް ޔާމީނަށް ތުހުމަތު ކުރެވޭ މައްސަލަތަކުގެ ތަޙްޤީޤްތަކުގައި ސިޔާސީ ކުލަވަރު ޖެހިފައިވާކަން ގިނަ ބަޔަކު ޤަބޫލް ކުރެއެވެ. އަދި މިފަދައިން ކަންކަން ކުރިޔަށްދާ ކަމަށް ތުހުމަތު ކުރެވި، ރައްޔިތުންގެ މަޖިލީހުގެ މެމްބަރުން ވަނީ މަޖިލީހަށް ޤަރާރެއްވެސް ހުށަހަޅުއްވާފައެވެ.\nރައީސް އިބްރާހިމް މުހައްމަދު ސާލިހުގެ ނުފޫޒާއި ބާރުން ގިނަ ކަންތައްތަކެއް މިއަދު ކުރަމުންދާ މަންޒަރު އެބަފެނައެވެ. އެތައް ބައިވަރު ރައްޔިތުންތަކެއްގެ އަސާސީ ހަައްޤުތަކަށް އަރައިގަނެ، އެތައްް ބަޔަކަށް މިއަދު ދިރިއުޅެން ޖެހިފައިވަނީ ބިރުވެރިކަމެއްގެ ތެރޭގައެވެ. ކުރީގެ ރައީސް އަބްދުﷲ ޔާމީންވެސް ވަނީ އެތައް އަސާސީ ހައްޤުތަކަކުން މަޙްރޫމް ކުރައްވާފައިއެވެ. އިސްލާހީ އެޖެންޑާއެއް ހިއްޕަވައިގެން ވަޑައިގެންނެވި ކަމަށް ބުނި އެމްޑީޕީ ސަރުކާރުގެ އަމަލުތައް ހުރީ ދިމާ އިދިކޮޅަށެވެ.\nޤައުމު ގައި ހުރި ހަމައެކަނި ސިޔާސީ ލީޑަރުގެ އަޑު ކަނޑުވާލުމުގެ ސިޔާސަތެކެވެ. ރައީސް އިބްރާހިމް މުހައްމަދު ސާލީހު ޖަވާބު ދާރީ ކުރެވޭނެ ވަރުގެ ހަމައެކަނި ލީޑަރު ހިފާ ހައްޔަރުކޮށް ބަންދުގައި ބެހެއްޓޭނެ ގޮތްތައް ހޯދުމުގެ ސިޔާސަތެކެވެ.\nމިއަދު ދިވެހި ރައްޔިތުންނަށް ލިބެމުން މިދާ އަނިޔާއިން އަރައިގަންނަން ޖެހެއެވެ. މި ސަރުކާރު ޖަވާބުދާރީ ކުރުވޭނެ މާހައުލެއް ނެތްއިރު، މި ސަރުކާރާއި ދެކޮޅަށް ބަސް ބުނާ ފަރާތްތައްވެސް ހުއްޓުވާ މަންޒަރު ދަނީ ފެންނަމުންނެވެ. ނަމަވެސް ދިވެހި ރައްޔިތުންނަކީ ހިތްވަރު ގަދަ ބައެކެވެ. އެކަކު އަނެއްކެއްގެ ފުށުން ހިތްވަރު ލިބިގެން ދިރިއުޅެމުންދާ ބަޔެކެވެ.\nމިއަދު ރައީސް އަބްދުﷲ ޔާމީން އެ ދައްކަވާ ހިތްވަރުފުޅުން ހިތްވަރު ލިބި، ދިވެހި ރައްޔިތުން ތެދުވަން ޖެހެއެވެ. ބޭއިންސާފާއި، ޚުދުމުހުތާރު ކަމާޢި ދެކޮޅަށެވެ. ރައީސް އިބްރާޙިމް މުހައްމަދު ސާލީހުގެ ޚުދުމުހުތާރު ވެރިކަމާއި ދެކޮޅަށް ދިވެހި ރައްޔިތުން ބަސްބުނަން ޖެހޭ ވަގުތު އަތުވެއްޖެއެވެ.\nރައީސް އިބްރާހިމް މުހައްމަދު ޞާލިހު ކުރީގެ ރައީސް އަބްދުﷲ ޔާމީން އަބްދުލްޤައްޔޫމް\n78.57% 0% 7.14% 14.29%\n2 ދުވަސް ކުރިން 2106 0\nމުޅި އޮޑީގައި ހަސަނުގެ ދެފައި އޮތުމުން ދެން ވާނީ ކިހިނެތް؟\n6 ދުވަސް ކުރިން 289 0


Nudhanna meehunnaa rattehi vaasheve\nނުދަންނަ މީހުންނާ ރައްޓެހިވާށެވެ\nނުދަންނަ މީހުނާ ވާހަކަ ދައްކަން ފެށުމުން ތިމާގެ ހަޔާތަށް އާ ބަދަލު ތަކެއް އަންނާނެއެވެ. އާ ދޮރުތަކެއް ހުޅުވި އާ މަންޒަރުތަކެއް ފެންނަން ފަށާނެއެވެ.\nނުދަންނަމީހަކާ ދިމާވާހިނދު ލޮލަށް ބަލާލުމަށް ފަހު، ހެލޯ ނުވަތަ ރީތި ދުވަހެއް، ނުވަތަ ކިހިނެއްތަ އަހާލުމަކީ ކިޔޯ ސްޓާކް ކުރާކަމެކެވެ.\nމިގޮތަށް ނުދަންނަ މީހުންނާ ވާހަކަ ދެއްކުމުން އޭނާގެ ހަތަރު އަހަރުގެ ދަރިފުޅު އަހާލައެވެ. “މަންމާ، އެއީ ދަންނަ މީހެއްތަ؟ ނޫނީ ރައްޓެއްސެއްތަ؟” މިއަށް އޭނާ ޖަވާބު ދެނީ، “ނޫން ދަރިފުޅާ، އެއީ ނުދަންނަ މީހެއް.”\nމިކަން އޮޅުން ފިލުވާ ދިނުމުގެ ގޮތުން ކިޔޯ ބުންނެވެ.\n“މިފަދަ ބަސްތަކެއްގައި އެއްވެސް މާނައެއް ނުހުރޭ. ބޭނުމެއް ނުފުދޭ. އެމީހާގެ ހާލު އެހުމުގެ ބޭނުމެއްވެސް އަސްލުގައި ނުމެ ނެތްމެ.\nމީގަ އޮންނަނީ އެހެން މާނައެއް. އެއީ އިޖްތިމާއީ މާނައެއް.\nއަހަރެން ހުންނަނީ ނުދަންނަ މީހުންނާ ވާހަކަ ދައްކާހިތުން މޮޔަވެފަ. އަހަރެން އެމީހުންގެ ލޮލާ ލޯ ބައްދަލުކޮށްލަން. އަހަރެން ބުނެލަން ހަލޯއޭ. އަހަރެން އަހަން ކިހިނެއްހޭ؟ އަހަރެން އެހީވާން ތައްޔާރުވަން. އެމީހުން ކިޔާދޭ ވާހަކަ އަޑު އަހަން.\nމީގެ ހަތް އަހަރު ކުރީން އަހަރެން މިކުރާ ކަންތައް ލިޔެ މީ އަހަރެން ކީއްކުރަން ކުރާ ކަމެއްތޯ ދިރާސާއެއް ކުރަން ފެށިން.”\nކިޔޯ އޭނާގެ ތަޖްރިބާތައް ކިޔާދިނެވެ.\n“އަހަންނަށް ފެނުނު ގޮތުގައި މިކަމުން ނުކުންނަނީ އުފާވެރި ނަތީޖާއެއް. ޅެމުގައި ހުންނަ ފަދަ ފުން މާނައެއް. ތަފާތު އަސަރުތަކެއް. ހީވެސް ނުކުރާ ކަހަލަ ހިތްހަމަ ޖެހުމެއް ލިއްބައިދޭ. އަދި ހަގީގީ ޖަޒްބާތީ ގުޅުންތަކެއް ގާއިމުވެގެންވެސް ދޭ. އެއީ މިނިވަންކަމެއްގެ އިހްސާސްތަކެއް ލިބިގެންދާ ކަމެއް.\nއެއްދުވަހަކު އަހަރެން ހުރީ ޓްރެފިކް ލައިޓް ބަދަލުވަންދެން މަގާ ވަރަށް ކައިރީގައި. އެއީ ވިއްސާރަ ވައިބާރު ދުވަހެއް. އަހަރެން ހުރީ އަވަހަށް ދާން ތައްޔާރުވެގެން. އަހަންނަކީވެސް ނިއުޔޯކްގަ އުޅޭ އަވަދި ނެތް މީހެއް. އަހަރެންގެ ކައިރީގައި މުސްކުޅިވަރެއްގެ މީހަކު ހުރި. ހުރީ ދިގު ކޯޓެއްލާފައި ބާ ތޮއްޕެއް އަޅައިގެން. އޭނާ ބުނެފި، ‘ތިތާ ނުހުރޭ، ކަލޭ ގެއްލިދާނެ.’\nއޭނާ އެހެން ބުނީމަ އަހަރެން އެއްކައިރިއަށް ޖެހިލީމެވެ. ދެން އޭނާ ބުންޏެވެ. ‘ރަނގަޅު. މީ ވެދާނެ ގޮތެއް. އަހަރެން މިތާ ހުއްޓާ ކަލޭ ވިސްލާފައި ގޮސް ގެއްލިދާނެ.’\nމީ ސޭކުކަމެއް.. އެކަމަކު އޭނާ ހުރީ އުފަލުން. އެއީ މީހެއްގެ ފުރާނަ ސަލާމަތް ކޮށްދެވުނީތީ ވެފައި ހުރި އުފަލެއް.’\nމިއީ އުފެދުނު ގުޅުމެއް. ކުޑަ ހިނދުކޮޅަކަށް އަހަރެން ދިރިއުޅޭކަން މީހަކަށް ފާހަގަވި ކަމުގެ ފިކުރު އަހަންނަށް އައި. އަދި އަހަންނަކީ ދިރި ބަހަށްޓަން މީހުން ބޭނުންވާ މީހެއްކަން ވެސް އެނގުނު.\nހަގީގީ ހިތާމައަކީ ދުނިޔޭގެ އެކިތަންތަނުގައި އާންމުކޮށް ގަބޫލު ކުރެވިފައި އޮންނަނީ ނުދަންނަ މީހުންނީ ނުރައްކާތެރި ބައެއް ކަމަށް. އަހަރެމެންނަކަށް އެމީހުންނަކަށް އިތުބާރެއް ނުކުރެވޭނެޔޭ، އެމީހުން އަހަރެމެންނަށް އަނިޔާއެއް ކޮށްފާނެޔޭ ހިތަށް އަރާފަ.\nއެކަމަކު ނުދަންނަ އެންމެންނަކީ ނުރައްކާތެރި ބައެއް ނޫން. އަހަރެމެންނަށް އުނދުލަކީ އެމީހުންގެ ހަގީގަތް ނޭނގޭކަން. އެމީހުން ކަންތައް ކުރާނެ ގޮތެއް ނޭނގޭ. އެހެންވެ ޚިޔާލީގޮތުން އަހަރެމެން އެމީހުން ގިންތި ކުރަނީ ނުދަންނަ މީހުންގެ ގޮތުގައި.\nއަހަރެންގެ ދަރިފުޅު އަހަރެން ނުދަންނަމީހުންނާ ވާހަކަ ދައްކާތީ ކުރި ސުވާލަށް އަހަރެން ދިން ޖަވާބަކީ، “ރަހުމަތްތެރި ގޮތުގައި އުޅުމަކީ ރަނގަޅު ގޮތެކޭ.”\nކިޔޯގެ ތަޖްރިބާ ހިއްސާ ކުރީ މިގޮތަށެވެ.\nއަހަރެން މިހެން ބުނާ ކޮންމެފަހަރަކު އަހަރެން ދެފަހަރަކު ވިސްނާލަމެވެ. މަގުމަތިން ފެންނަ ކޮންމެ މީހެއްގެ ހިތުގައި އޮންނަނީ ކޮން އެދުމެއް ކަމެއް އަހަންނަކަށް ނޭނގޭނެއެވެ. ވަކީން ޚާއްސަކޮށް އަހަރެން މީ އަންހެނެއް ވީމައެވެ.\nރައްޓެހިކަން ބޮޑުކޮށް އުޅުމަކީ ރަނގަޅު ކަމެކެވެ. އެކަމަކު ރައްޓެހިކަން ނުބާއްވަންވީ ކޮން އިރަކުކަންވެސް ދަންނަން ޖެހޭނެއެވެ. މީގެ މާނައަކީ އަހަރެމެން ތިބެންވާނީ އަބަދު ބިރުންނެކޭ ނޫނެވެ.\nބިރަށް ވުރެން ބޮޑަށް ތިމާގެ ހިއްސުތަކުގެ ބޭނުން ހިފުން ބޭނުންތެރިއެވެ.\nއަހަރެމެންނަށް ފެންނަނީ ފިރިހެނުންނާ އަންހެނުންނެވެ. ދުވަސްވީ މީހުންނާ ކުދިންނެވެ. ކަޅާ ދޮނެވެ. އެކި ސިފަސިފައިގެ މީހުންނެވެ. ބޭރުފުށުން ބަލާފައި އަހަރެމެން މީހުންނާ މެދު އަހަރެމެން ހީކުރާ ގޮތެއް ކަނޑައަޅަމުއެވެ. އެކި މީހުންނާ މެދު ވަކި ގޮތެއް ވިސްނުމަކީ ވަކި މިވެނި ސަބަބަކާ ހެދި އަހަރެމެން ކުރާ ކަމެކޭ ބުނެވޭކަން ނެތެވެ. އެއީ އަހަރެމެންގެ ސިކުނޑި ނިންމާ ނިންމުމެކެވެ. އެމީހުން ފަރުދީ ގޮތުން ދެނެގަތުމުގެ ބަދަލުގައި އެއީ ނުދަންނަ މީހުންކަމަށް ހަދާފައި އެހާ ހިސާބުން ކުރުކޮށްލަނީއެވެ.\nއަހަރެން ދަންނަ އަންހެނަކު އެކަނި ދުނިޔޭގެ އެކިތަންތަނަށް ދަތުރު ކުރެއެވެ. އޭނާ ދާތަނެއްގައި އޭނާ ދަންނަ މީހަކު ނުހުރެއެވެ. އޭނާ ދަނީ ފުރިހަމަ ބީރައްޓެއްސެއްގެ ގޮތުގައެވެ. އޭނާ ހަދާ ގޮތަކީ ކޮންމެވެސް އެކަކަށް އޭނައަކީ ވެސް މީހެއްކަމަށް ދެއްކެނީއެވެ. އެއީ ކުރެވިދާނެ ކަމެކެވެ. ދެން އޭނާ މީހަކާ އެކު ޒާތީ ގުޅުމެއް ބާއްވަނީއެވެ. މިއީ ހިލޭ މީހަކާ ބާއްވަން ޖެހިލުންވާނެ ގުޅުމެއް ވެސްމެއެވެ. އަހަރެން މިބުނަނީ އެފަދަ ގާތްކަމަކުން ބޮޑު އުފަލެއް ލިބިގެންދާނެ ވާހަކައެވެ. މިސާލަކަށް އަހަރެން ވިއްސާރަޔާއެކު ވިއްސައިގެން ދިއުމުން އެމީހާ ސަލާމަތް ކޮށްދިނީތީ ލިބުނު ކަހަލަ އުފަލެކެވެ.\nމިސާލަކަށް ރޭލެއްގެ ތެރޭން ދިމާވާ މީހަކާވެސް ތެދުވެރި ޒާތީ ގާތްކަމެއް އުފައްދަންވީހެއްޔެވެ؟ ބައެއްފަހަރު އަހަރެމެންގެ ގާތް މީހުންނާ ހިއްސާ ނުކުރެވޭ ފުން އިހްސާސްތައް ވެސް ހިލޭ މީހަކާ ހިއްސާ ކޮށްލެވިދާނެއެވެ. އަހަރެމެން އެދައްކާ ވާހަކަ ދުރުހިލޭ މީހުންނަށް އޮޅުންފިލާވަރު މާބޮޑެވެ. މިއީ ގިނަ ބަޔަކު އެއްބަސްވާ ކަމެކެވެ. އަނބިމީހާއާ ނުވަތަ ފިރިމީހާއާ ނުދެއްކޭ ވާހަކަތައް ހިލޭ މީހަކާ ހިއްސާ ކޮށްލެވިދާނެއެވެ.\nމިފަދަ ގާތްކަމަކީ އަހަރެމެންގެ އާއިލާއާއި ރައްޓެހީން ބޭނުންވާ ފަދައިން އަހަރެމެންނަށް ބޭނުން ވެފައިވާ ކަމެކެވެ. ވީއިރު އަހަރެމެންނަށް ނުދަންނަ މީހުންނާ ގުޅުން ނުބޭއްވޭނީ ކީއްވެ ހެއްޔެވެ؟\nމިވާ ގޮތަކީ އެމީހާއަކީ ދުވަހަކުވެސް ދެން އަލުން ދިމާ ނުވާނެ މީހެއްކަން އެނގޭއިރު ހަގީގަތަށް އެއްޗެއް ބުނެލަން ނިކަން ފަސޭހަވާނެއެވެ. އެގޮތަކީ އޭގެ ނޭދެވޭ ނަތީޖާއެއް ނުނިކުންނާނެތީއެވެ.\nއަނެއް ސަބަބަކީ އަދި މާ އަޖާއިބު ސަބަބެކެވެ. އަހަރެމެންގެ ގާތް މީހުންނާ ވާހަކަ ދެއްކޭ އިރު އަހަރެމެން ވަކި ގޮތްތަކެއް ދައްކަން ޖެހެއެވެ.\nއަދި އަހަރެމެން ދެކެނީ އަހަރެމެންގެ ހިތުގައި ހުންނަ ވާހަކަތައް އެމީހުންނަށް އެނގެންވާނެ ކަމަށެވެ. މިސާލަކަށް ޕާޓީއަކަށް ގޮސް އުޅޭ އިރު އަނެކަކު ކުރާ ހަރަކާތަކުން އޭނާ އަވަހަށް ގެޔަށް ދާން ބޭނުންކަން އަހަރެމެން ދަނެގަންނަމު އެވެ.\nއެކަމަކު ދުރުހިލޭ މީހެއް ނަމަ އެކަންތަކެއް އެމީހަކަށް ވިސްނައެއް ނުގަނެވޭނެއެވެ. އަހަރެމެން ޖެހޭނީ ބުނާށެވެ. އަހަރެމެން ޖެހޭނީ އެމީހުންނަށް ހުރިހާ ކަމެއް އޮޅުންފިލުވާދޭށެވެ. އަހަރެމެން އެމީހުންނާމެދު ދެކޭގޮތް ވެސް ބުނެދޭށެވެ. އަހަރެމެން ކިޔާ ޖޯކުތައްވެސް މާނަކޮށްދޭށެވެ. މިގޮތުންވެސް އެމީހުންނަށް އަހަރެމެން ދަސްވަނީ ވަރަށް ކުޑަކޮށްނެވެ.\nކިޔޯ އޭނާގެ ވާހަކަތައް ކުރިޔަށް ގެންދަމުން ބުންޏެވެ. “މިހާރު ތިއެންމެންނަށް ވެސް އެނގޭނެ ނުދަންނަ މީހުންނާ ވާހަކަ ދެއްކުމަކީ މުހިންމު ކަމެއް ކަން. އެކަމަކު އެކަން ކުރެވޭނީ ކިހިނެއްތޯ ބަލަމާ ހިނގާ.\nއަހަރެމެން ޖެހޭނީ ނުލިޔެ ހުންނަ ގަވާއިދަކަށް ތަބާވާން. އެގަވާއިދެއް ބިނާވެފައި އޮންނަނީ އެގައުމެއްގައި ކަންތައް ހުންނަ ގޮތެއްގެ މައްޗަށް.\nމިހާރު، އެމެރިކާގައި އޮންނަ ގޮތަކީ ދުރުން ދެމީހަކު އެކަކު އަނެކަކާ ދިމާއަށް އަންނަ ނަމަ އެކަކު އަނެކަކަށް ބަލައިލުން. އެކަމަކު ކައިރިއަށް އައުމުން އެކަކު އަނެކަކާ ދުރަށް ބެލުން. އެއީ އަނެކާ ދެކެފި ކަން ދެއްކުމަށާއި އަނެކާގެ މިނިވަންކަމަށް ހުރުމަތްތެރިކޮށް ހިތާކަން ދެއްކުމަށް. މިއީ އާންމު ގޮތެއްގައި އެމެރިކާގެ ގިނަ ހިސާބުތަކުގައި ކަންތައް ހުންނަ ގޮތެއް. އެހެނިހެން ގައުމުތަކުގެ އާދަކާދައިގެ ތަފާތު ހުރެދާނެ. ބައެއް މީހުން އެއްގޮތަކަށްވެސް އެކަކު އަނެކަކު ފެންނަ ކަމަކަށް ނުހަދާނެ. އަދި ގުޅުމެއް އުފައްދާކަށް އެއްގޮތަކަށް ވެސް ބޭނުމެއް ނުވާނެ. މީހަކު ވާހަކައެއް ދައްކަން އުޅޭހެން ހީވިޔަސް އަވަހަށް އެހެން ދިމާއަކަށް އެނބުރި އެހެން ކަމެއްގައި އަވަދިނެތި އުޅޭގޮތް ދައްކަން ފަށާނެ. ބައެއް މީހުން ބަހަށް އަރަން އައިސް ތިބެފަ ވެސް މީހަކާ ވާހައެއް ދައްކަން ޖެހޭހެން ހީވެއްޖެނަމަ އެބަހަށް ނާރާ ހިނގައިދާނެ އެވެ. މީހަކާ ވާހަކަ ދައްކަން އުޅޭހެން ހީވާނަމަ ބަސް އެބަ ކަޓުވާލާ. ޑެންމާކުގެ މީހުން ކަންތައް ހުންނަނީ މިހެން ކަމަށް އެނގިފައިވޭ. އެކަމަކު މިސްރުގައި މީހަކު ބަހެއް ނުބުނެ ދިއުމަކީ ހުތުރުކަމެއް ކަމަށް ބެލެވޭ. އެމީހުން ނުދަންނަ މީހުންނާ ވާހަކަދައްކާނެ. ނޫނީ ފެންފޮދަކަށް އެދޭނެ. އަދި މީހަކު ތަނަކަށް ދާނެ ގޮތެއް ނޭގިގެން އޮޅުންފިލުވައިފި ނަމަ ގޮވައިގެން ގެޔަށް ގެންގޮސް ސައި ދީވެސް ހަދާނެ. އެއީ ބީރަށްޓެހީންނަށް މެހެމާންދީރީ އަދާކުރާ ބައެއް.\nބައެއް އާދަކާދަ ތަކުގެ މީހުން ‘އެކްސްކިއުޒްމީ’ އޭ ބުނެލަންވެސް ބޭނުމެއް ނުވޭ. އޭނާ ބަލާނީ އެހެން ނުބުނެ އެހެން ގޮތަކުން ކުރިޔަށް ދެވޭތޯ.\nމިހުންނަނީ ލިޔެފައި ނުހުންނަ ގަވާއިދުތަކެއް. އެކަމަކު މިއީ ކޮށްލެވިދާނެ ތަޖްރިބާއެއް.\nމީހަކާ ދިމާވުން ލޮލާ ލޯ ބައްދަލު ކޮށް ހިނިތުންވެލާ. އޭނާ ހިނިތުންވެލި ނަމަ އެއީ ހެޔޮފާލެއް. އެހެންނޫނީ ތިންވަނަ އެއްޗެއްގެ އެހީހޯދާ. މިސާލަކަށް އެހެން ކޮންމެވެސް އެއްޗެއް ދެމީހުންނަށްވެސް ފެންނަން ހުރިނަމަ އެއަކާ ބެހޭ އެއްޗެއް ބުނެލާ. އެއީ ރީތި އެއްޗެކޭ، ނުވަތަ، މިތަން ހާދަ ހަޑިއޭ ކަހަލަ އެއްޗެއްވެސް ބުނެވިދާނެ. އަދި މޫސުމާ ގުޅޭ އެއްޗެއްވެސް ބުނެލެވިދާނެ. މިކަހަލަ އެއްޗެއް ބުނެލުމުން ވާހަކަ ކުރިއަށް ގެންދެވޭތޯ ބެލިދާނެ.\nއަނެއް ގޮތަކީ އަނެކާގެ ކޮންމެވެސް ކަމަކަށް ތާރީފެއް ކޮށްލުން. މިސާލަކަށް، ހާދަ ރީތި ފައިވާނެކޭ، ފަދަ އެއްޗެއް ވެސް ބުނެލެވިދާނެ.\nއަނެއް ގޮތަކީ ގޮވައިގެން ދާ ދަރިފުޅު ނުވަތަ އޮޅު ޖަނަވާރެއް މެދުވެރިވެގެން ވާހަކަ ދައްކަން ފެށުން. ވަރަށް ގިނަފަހަރު ނުދަންނަ މީހަކާ ވާހަކަ ދެއްކުމަށް އެ އުކުޅު ބޭނުން ކޮށްލެވިދާނެ.”\nކިޔޯ ބުނެދޭ ގޮތަކީ މިއީ އެވެ.\nނުދަންނަ މީހަކާ ވާހަކަ ދައްކަން ފެށޭތަނުން ތިމާއާ ބެހޭ ހަގީގަތެއް ހާމަކޮށްލާށެވެ. މިއީ ގިނަ މީހުން ކުރާ ހިތް ނުވާ ކަމެއް ނަމަވެސް މިއީ ވާހަކަ ކުރިޔަށް ގެންދަން މަގު ފަހިވެގެންދާ ކަމެކެވެ. މިސާލަކަށް ތިމާއަށް ދެރަގޮތެއް ދިމާވެފައިވާކަން އެނގުމުން އަނެކާވެސް އޭނައަށް ދިމާވި ދެރައެއްގެ ވާހަކަ ބުނެލައެވެ. ނުވަތަ އެފަދަ ކޮންމެވެސް ވާހަކައެއް އޭނާވެސް ހިއްސާކޮށްލައެވެ.\nހިއްސާ ކޮށްލީމާ އަނެކަކުވެސް ހިއްސާ ކުރެއެވެ. ނުދަންނަ މީހުންނާ ވާހަކަ ދެއްކުމުން ތިމާގެ ހަޔާތުގެ ގުޅުންތަކުގެ ޗޭނަށްވެސް އާބޮޅެއް އިތުރުވެގެން ދެއެވެ. އަދި އޭނާގެ ހަޔާތުގެ ބަގީޗާގައިވެސް އާނިރެއް ފަޅައިގެން ހެދެން ފަށައެވެ.\nއަހަރެމެން ދަރީންނަށް ދަސްކޮށްދެނީ ނުދަންނަ މީހުންނާ ދުރުހެލިވުމަށެވެ. އެކަމަކު އަހަރެމެން އަމިއްލަ ނަފްސަށް ދަސްކޮށްދޭން މިޖެހެނީ ނުދަންނަ މީހުންނާ ގުޅުން އުފެއްދުމަށެވެ.\nމިއީ ހެޔޮ ބަދަލެކެވެ. އުފާލިއްބާދޭނެ ރަނގަޅު ކަމެކެވެ. އަހަރެމެން މިކަންތައް ނުކުރަންވީ ކީއްވެހެއްޔެވެ؟\nކިޔޯ މިހެން ބުނަމުން އޭނާގެ ވާހަކަ ނިންމާލިއެވެ.


ޤުރުއާނާއި އޭގެ ޢިލްމުތައް – Page9– DhiSalafiyyah\nﷲތަޢާލާ މިއާޔަތުގައި ސީނާގައިވާ ފަރުބަދަ ގަންދެއްވާ ވަޙީ ކުރައްވާފައިމިވަނީ، ﷲތަޢާލާ މޫސާ ޢަލައިހިއްސަލާމަށް ބަސްފުޅު ވަޙީ ކުރެއްވީ މިފަރުބަދައިގެ ކައިރީގައި ކަމުގައި ވާތީއެވެ.\n30/11/2014 ދީން, ޤުރުއާނާއި އޭގެ ޢިލްމުތައްއަލްއަޚް އަބޫ ފުޟައިލު މުއުތަމިން އަޙްމަދު\nއައްތީން ސޫރަތުގެ ތަފުސީރު 1\nﷲ ތަޢާލާ މިއާޔަތްތަކުގައި ހަތަރު އެއްޗެއް ގަންދެއްވާ ހުވާ ބަސްފުޅު ވަޙީކުރައްވާފައިވެއެވެ. އެއީ ތީންއާއި ޒައިތޫނިއާއި ސީނާގައިވާ ފަރުބަދައާއި އަދި އަމާންކަން ލިބިގެންވާ ރަށް، އެބަހީ މައްކާއެވެ.\n29/11/2014 ދީން, ޤުރުއާނާއި އޭގެ ޢިލްމުތައްއަލްއަޚް އަބޫ ފުޟައިލު މުއުތަމިން އަޙްމަދު\n27/11/2014 ދީން, ޤުރުއާނާއި އޭގެ ޢިލްމުތައްއައްޝައިޚް މުޙައްމަދު ސިނާން\nتفسير سورة الماعون – ٤\nދަންނާށެވެ. ޤުރުއާނުގެ ހަމައެކަނި މަޤްޞަދަކީ އަޅުކަމެއްގެ ގޮތުގައި ކިޔުމެއްނޫނެވެ. އެ ކިޔެވުމާއެކު އޭގައިވާ ސިފަތަކުން ސިފަލިބިގަތުންވެސް ލާޒިމުވެއެވެ.\n18/11/2014 ދީން, ޤުރުއާނާއި އޭގެ ޢިލްމުތައްއަލް އަޚް ޙުސައިން އަފީފް\nتفسير سورة الماعون – ٣\nހަމަ އެފަދައިން މީސްތަކުންގެ މަޤުބޫލުކަން ހޯދުމަށްޓަކައި އަދި މުޖުތަމަޢުތެރޭގައި ބަސްވިކޭ މީހަކަށްވުމަށްޓަކައި އަޅުކަމެއްކޮށްފިނަމަ އަދި އެ އަޅުކަމުގެ މަޤުޞަދަކީ ﷲ އަށް ކުއްތަންވުން ކަމުގައި ނުވެއްޖެނަމަ، އަދި މީސްތަކުން “ހާދަ ހެޔޮ މީހެކޭ” ބުނުމަށްޓަކައި ދެއްކުންތެރިކަމާއި އެކު ޞަދަޤާތްކޮށްފިނަމަ، އަދި މީސްތަކުން “ހާދަ ރަނގަޅަށް ނަމާދުކުރާ މީހެކޭ” ބުނުމަށްޓަކައި ނަމާދު ރިވެތި ކުރާމީހާ ނުވަތަ މިފަދަ ކަންކަންކުރާ މީހުންނަކީ ދެއްކުންތެރިންނެވެ.\n16/11/2014 ދީން, ޤުރުއާނާއި އޭގެ ޢިލްމުތައްއަލް އަޚް ޙުސައިން އަފީފް\nتفسير سورة الماعون – ٢\nއެބަހީ: އެއާމެދު ޣާފިލުވެގެންނެވެ. އެކުރަން އޮންނަގޮތަށް ޤާއިމު ނުކުރާމީހުންނެވެ. ކުރަންއޮންނަ އެންމެ ރަނގަޅު ވަގުތުން އެފަސްކުރާމީހުންނެވެ. ނަމާދުގެ ރުކޫއާއި، ސަޖިދައާއި، ޤިޔާމް އަދި އިށީނުން ޤާއިމު ނުކުރާމީހުންނެވެ. އަދި ނަމާދުގައި ކިޔަންޖެހޭ ޤުރުއާނާއި ޛިކުރު ނުކިޔާމީހުންނެވެ.\n14/11/2014 ދީން, ޤުރުއާނާއި އޭގެ ޢިލްމުތައްއަލް އަޚް ޙުސައިން އަފީފް\nމިއީ ފަޟީލަތުއްޝައިޚް މުޙައްމަދު ބުން ޞާލިޙް އަލްޢުޘައިމީން رحمه اللهލިޔުއްވާފައިވާ سورة الماعونގެ ތަރުޖަމާއެވެ.\n13/11/2014 ދީން, ޤުރުއާނާއި އޭގެ ޢިލްމުތައްއަލް އަޚް ޙުސައިން އަފީފް\n28/10/2014 ދީން, ޤުރުއާނާއި އޭގެ ޢިލްމުތައްއަލް އުޚްތު އުއްމު ޢަބްދިﷲ\nتَفْسِير سُورَة الْقَارِعَة -٣-\nއޭނާ ނަރަކައިގެ އަލިފާނަށް އެއްލާލެވޭނީ ބޯކޮޅު ވަތަށެވެ. އަދި ހަމައެކާއެކު ނަރަކައިގެ އަލިފާން ފިޔަވާ، އޭނާއަށް ހިޔާވަހިކަމެއް އަދި ވަންނާނޭ ތަނެއްވެސް ނުވެއެވެ.\n24/10/2014 ދީން, ޤުރުއާނާއި އޭގެ ޢިލްމުތައްއަލް އުޚްތު އުއްމު ޢަބްދިﷲ\nتَفْسِير سُورَة الْقَارِعَة -٢-\nމިއީ ﷲ ތަޢާލާ އެބައިމީހުންނަށް ދެއްވާފައިވާ ސުވަރުގޭގެ ދިރިއުޅުމެވެ. – އަޅަމެންނަކީ އެތަނުގެ އަހުލުވެރިންކަމުގައި ލައްވާށިއެވެ.-\n23/10/2014 ދީން, ޤުރުއާނާއި އޭގެ ޢިލްމުތައްއަލް އުޚްތު އުއްމު ޢަބްދިﷲ\nتَفْسِير سُورَة الْقَارِعَة -۱-\nالقَارِعَة އަކީ ކުރިން ދެކެފައިނުވާފަދަ ބޮޑުވެގެންވާ މުޞީބާތެކެވެ. އަދި އެއީ ޤިޔާމަތް ދުވަހުގެ ނަންތަކުގެ ތެރެއިން ނަމެކެވެ. الغَاشِيَة އާއި الحَاقَّة ކިޔާ ފަދައިންނެވެ.\n22/10/2014 ދީން, ޤުރުއާނާއި އޭގެ ޢިލްމުތައްއަލް އުޚްތު އުއްމު ޢަބްދިﷲ\nހަތަރުވަނަ ޞިފައަކީ: (وَتَوَاصَوْا بِالصَّبْرِ ) ލަފުޒީ މާނައީ: “އަދި އެބައިމީހުން ކެތްތެރިވުމަށް ވަޞިއްޔަތްކުޅައެވެ.” އެބަހުގެ މުރާދަކީ: އެބައިމީހުން އެއްބަޔަކު އަނެއްބަޔަކަށް ކެތްތެރިވުމަށް ވަޞިއްޔަތްކުޅައެވެ. ކެތްތެރިވުމަކީ އެމީހެއްގެ ނަފުސު ކުރަން އެކަށީގެންނުވާ ކަންކަމުން އަރައިގަތަނުދީ ހިފެހެއްޓުމެވެ. އަދި ޢިލްމުގެ އަހުލުވެރިން “ކެތްތެރިކަން” ތިންބަޔަކަށް ބައްސަވައެވެ. ފުރަތަމަ ބަޔަކީ: ﷲއަށް ކިޔަމަންތެރިކަން އަދާކުރުމަށްޓަކައި ކެތްތެރިވާ ކެތްތެރިވުމެވެ. ދެވަނަބަޔަކީ: ﷲ ޙަރާމްކުރެއްވި ކަންކަން ނުކުރުމަށް ކެތްތެރިވާ ކެތްތެރިވުމެވެ. ތިންވަނަބަޔަކީ: ﷲގެ މިންވަރުފުޅަށް (ޤަދަރުފުޅަށް) ކެތްތެރިވުމާ ކެތްތެރިވުމެވެ. ހެޔޮޢަމަލުތައް ކުރުމަށް ކެތްތެރިވާ ކެތްތެރިވުން…\nދެވަނަ ޞިފައަކީ: ﷲ ސުބުޙާނަހޫ ވަތަޢާލާގެ މިބަސްފުޅެވެ. (وَعَمِلُوا الصَّالِحَاتِ ) (އަދި ޞާލިޙު ޢަމަލުތައް ކުރިމީހުންނެވެ.) އެބަސްފުޅުގެ މާނައަކީ ހަމަކަށަވަރުން އެބައިމީހުންނަކީ ހެޔޮ ޢަމަލުތަކުގެ މަތީގައި ޤާއިމުވި މީސްތަކުންނެވެ. އެއީ ނަމާދުކުރުމާއި ޒަކާތްދިނުމާއި ރޯދަހިފުމާއި ޙައްޖުވުމާއި އަދި މައިންބަފައިންނަށް ހެޔޮކޮށް ހިތުމާއި އަދި ގާތްތިމާގެ މީހުންނާއި ގުޅުން ބޭއްވުމާއި އަދިވެސް އެނޫން ޢަމަލުތަކެވެ. އަދި އެބައިމީހުން ހަމައެކަނި އެއީ ހިތުގައި އޮތްކަމެއްކަމުގައި ހަދައިފައި ފުއްދައިލީއެއް ނޫނެވެ. އެއަށް ޢަމަލީސިފަވެސް ގެނައީއެވެ. އަދި (الصَّالِحَاتِ ) “ހެޔޮޢަމަލުތައް” ހިމެނެނީ އަންނަނިވި…\n02/09/2014 ތަފްސީރު, ޤުރުއާނާއި އޭގެ ޢިލްމުތައްއައްޝައިޚު ޢަބްދުއްރަޙީމް ބިން މުޙައްމަދު\nއޭގެމާނައަކީ: ހަމަކަށަވަރުން ﷲތަޢާލާ އޭނާއަށް ވަޢުދުކުރައްވަނީ ކައިރިވެގެންވާ މުސްތަޤުބަލެއްގައި ހުޅުގަނޑުގެވެރި ނަރަކައަށް އޭނާ އެއްލާލެވޭނެކަމެވެ.\nسورة المسد ގެ ތަފްސީރު – 3\nއެންމެ ރަނގަޅުވެގެންވާ ގޮތަކީ އާޔަތް އެކަމުގައި ޢާންމުވެގެންވުމެވެ. (އެބަހީ: އާޔަތުގައި އެވާ “އޭނާ ހޯދައިގަތްކަންތަކޭ” އެބުނާ ބުނުމަކީ، އޭނާ ހޯދައިގަންނަ ހުރިހާކަމެއް ޝާމިލުވާ އާންމު މާނައިގައިވުމެވެ.) އާޔަތުގައި އޭނާގެ ދަރިން ޝާމިލުވެގެންވެއެވެ.\n28/08/2014 ތަފްސީރު, ޤުރުއާނާއި އޭގެ ޢިލްމުތައްއަލްއަޚް އަބޫ ފުޟައިލު މުއުތަމިން އަޙްމަދު\nالنّاس ސޫރަތުގެ ތަފްސީރު\nއަލްއިޚްލާޞް، އަލްފަލަޤު، އަދި އަންނާސް މިތިން ސޫރަތަކީ؛ ނަބިއްޔާ ޞައްލަﷲ ޢަލައިހިވަސައްލަމަ އަވަހާރަފުޅުލެއްޕެވުމަށް އެނދުކޮޅަށް ވަޑައިގެންފިނަމަ، ދެއަތްޕުޅު އެއްކުރައްވައި ކިޔަވާވިދާޅުވެ ފުމެލެއްވުމަށްފަހު އެކަލޭގެފާނުގެ މޫނުކޮޅާއި، ހަށިގަނޑުން އަތްކޮޅުބީހުމަށް ކުޅަދާނަވީ ހިސާބެއްގައި އަތްކޮޅު ބީއްސަވާ ތިން ސޫރަތެވެ.\n28/08/2014 ތަފްސީރު, ޤުރުއާނާއި އޭގެ ޢިލްމުތައްއައްޝައިޚް މުޙައްމަދު ސިނާން


Eibar Balikoh Real In Barca Ah Pressure Bodu Koffi - Vaguthu\nއެއިބާ ބަލިކޮށް ރެއާލުން ބާސާ އަށް ޕްރެޝަރު ބޮޑުކޮށްފި\nކޮރޯނާވައިރަހުގެ ސަބަބުން މެދުކަނޑާލި ސްޕެނިޝް ލީގު އަލުން ފެށުނު ފަހުން ރެއާލް މެޑްރިޑް ކުޅުނު ފުރަތަމަ މެޗު ފަސޭހަކަމާއެކު ކާމިޔާބުކޮށްފިއެވެ.\nލަލީގާގައި ރޭ ތާވަލުގެ 16 ވަނައިގައި އޮތ އެއިބާއާ ދެކޮޅަށް ކުޅެ ރެއާލުން މެޗް ކާމިޔާބު ކުރީ 3-1 އިންނެވެ. ސެންޓިއާގޯ ބާނަބައުގައި މަރާމާތުގެ މަސައްކަތްތަކެއް ކުރަމުން ދާތީ، މި މެޗު ކުޅެފައިވަނީ އަލްފްރެޑޯ ޑި ސްޓެފާނޯ ސްޓޭޑިއަމްގައެވެ.\nރެއާލްގެ ކޯޗްގެ ގޮތުގައި ޒައިނިދީން ޒިދާން ނުކުތް 200 ވަނަ މެޗުގައި އޭނާ ވަނީ ފައިގެ ކުޑަހުޅަށް ލިބުނު ހާނިއްކައެއްގެ ސަބަބުން ގިނަ ދުވަހު ކުޅުމާ ދުރުގައި ހުރުމަށްފަހު އެނބުރި އައި ބެލްޖިއަމްގެ ތަރި އެޑެން ހަޒާޑް ފުރަތަމަ އެގާރައިގައި ހިމަނައިފައެވެ.\nރޭގެ މެޗްގެ ކުރިން ހަޒާޑް އެންމެ ފަހުން ރެއާލްގެ ޖާޒީގައި ފެނިފައިވަނީ މިދިޔަ ފެބްރުއަރީ މަހު އެވެ. ހޮނިހިރު ދުވަހުގެ ރޭ މަޔޯކާ އަތުން ބާސެލޯނާ މޮޅުވެފައިވުމުން ރޭ އެއިބާ އަތުން ތިން ޕޮއިންޓް ހޯދަން ރެއާލަށް އޮތީ މަޖުބޫރުވެފައެވެ.\nސަޕޯޓަރުންނާ ނުލައި ކުޅުނު މެޗުގެ ވަރަށް ކުރީކޮޅު ރެއާލުން ވަނީ ލީޑް ނަގައިފައެވެ. މެޗްގެ ހަތަރު ވަނަ މިނެޓުގައި އެ ޓީމަށް މި ގޯލް ކާމިޔާބުކޮށްދީފައިވަނީ ޖަރުމަންގެ މިޑްފިލްޑަރު ޓޯނީ ކްރޫސްއެވެ. ރެެއާލުން ލީޑް ފުޅާކުރީ 30 ވަނަ މިނެޓުގައި ހަޒާޑް ތަނަވަސްކޮށްދިން ފުރުސަތަކުން ކެޕްޓަން ސާޖިއޯ ރާމޯސް ޖެހި ގޯލުންނެވެ. ރެއާލްގެ ތިންވަނަ ގޯލް 37 ވަނަ މިނެޓުގައި ޖެހީ ޑިފެންޑަރު މާސެލޯއެވެ.\nމެޗުގެ ދެވަނަ ހާފުގައި އެއިބާއިން ކުޅުން ވަރަށް ބޮޑަށް ރަނގަޅު ކުރިއިރު، 60 ވަނަ މިނެޓުގައި އެ ޓީމުން ވަނީ ގޯލެއް ޖަހައި ފަރަގު ކުޑަކޮށްފައެވެ. މި ގޯލް އެޓީމަށް ކާމިޔާބުކޮށްދިނީ ޕެޑްރޯ ބިގާސްއެވެ.\nމިނަތީޖާއާއެކު ރެއާލުން ވަނީ އެއްވަނައިގައި އޮތް ބާސެލޯނާއާ އެޓީމާ ދެމެދުގައިވާ ފަރަގު ދެ ޕޮއިންޓަށް ކުޑަކޮށްފައެވެ. ބާސާ އެއްވަނައިގައި އޮތީ 61 ޕޮއިންޓް ހޯދައިގެންނެވެ. ރެއާލަށް ލިބިފައިވަނީ 59 ޕޮއިންޓެވެ. އަދި ތިންވަނައިގައި އޮތް ސެވިއްޔާ އަށް ލިބިފައިވަނީ 50 ޕޮއިންޓެވެ.\nރެލިގޭޝަނުގައި އޮތް އެލްޗޭ ބަލިކޮށް ބާސާ ތިންވަނައަށް


Yellow alert: Raa Atoll in Meemu atoll ah boakaoh vaarey veheyne | ThePress\nLast Updated 22:22, 06 July\nޔެލޯ އެލާޓް: ރ. އަތޮޅުން މ. އަތޮޅަށް ބޯކޮށް ވާރޭ ވެހޭނެ\nއުތުރާއި ދެކުނު އަތޮޅުތަކުގެ ކަނޑުތައް އާދައިގެވަރަކަށް ގަދަވާނެ\nމާލެއަށް ބޯކޮށް ވާރޭ ވެހެނީ / ފޮޓޯ: އާއިޝަތު ޝާޒްލީން | ދަ ޕްރެސް\nރާއްޖޭގެ މޫސުމާ ބެހޭ އިދާރާ (މެޓް އޮފީސް) އިން ރ. އަތޮޅުން މ. އަތޮޅަށް ޔެލޯ އެލާޓް ނެރެފިއެވެ.\nމެޓް އޮފީހުން ބުނީ، މިއަދު ހެނދުނު 10:45 އިން މެނދުރު ފަސް 2:00 އާ ހަމައަށް ރ. އަތޮޅުން މ. އަތޮޅަށް ޔެލޯ އެލާޓް ނެރެފައި ވާކަމަށެވެ. އެ ސަރަހައްދަށް އެ ވަގުތުތަކުގައި ގުގުރުމާއެކު ބޯކޮށް ވާރޭ ވެހޭނެ ކަމަށެވެ. އެގޮތުން މާލެއަށް 11:00 ޖެހީއްސުރެއް ގަޑިއިރަކަށް ވުރެ ގިނަ އިރު ވަންދެން ވަނީ ފުދޭވެރަކަށް ބޯކޮށް ވާރޭ ވެހިފައެވެ. މިހާރުވެސް ދަނީ ތުނިކޮށް ވާރޭ ވެހެމުންނެވެ.\nމީގެ އިތުރުން މެޓް އޮފީހުން ބުނެފައި ވަނީ، މިއަދު ހެނދުނު 10:00 އިން ފެށިގެން މާދަމާ ހެނދުނު 10:00 އާ ދެމެދު 24 ގަޑިއިރު މޫސުން ލަފާ ކުރާގޮތަށް ބަލާއިރު، އުތުރާއި މެދުތެރޭގެ އެކިހިސާބަށް ވިިއްސާރަކޮށް ބައެއް ރަށްތަކަށް ގުގުރުމާއެކު ބޯކޮށް ވާރޭވެހޭނެ ކަމަށްް ލަފާކުރެވޭ ކަމަށެވެ. އަދި ދެކުނުގެ ބައެއް ރަށްތަކަށް ގުގުރުމާއެކު ކެރީގެ އަސަރު ފޯރާނެ ކަމަށް އެ އިދާރާއިން ލަފާކޮށްފައި ވެއެވެ.\nއިރުދެކުނާއި ދެކުނުން ގަޑިއަކު7މޭލާ 17 މޭލާ ދެމެދުގެ ބާރުމިނުގައި ވައި ޖެހޭނެ ކަމަށާއި ވިލާގަނޑުގައި ގަޑިއަކު ގާތްގަޑަކަށް 35 މޭލަށް ވައި ގަދަވުން އެކަށީގެންވާ ކަމަށް މޫސުމާ ބެހޭ އިދާރާއިން މައުލޫމާތު ދެއެވެ.\nއުތުރާއި ދެކުނު އަތޮޅުތަކުގެ ކަނޑުތައް އާދައިގެވަރަކަށް ގަދަވާނެ ކަމަށާއި އެހެން ހިސާބުތަކުގެ ކަނޑުތައް އާދައިގެ ވަރަކަށް މަޑުވެފަ ވިލާގަނޑުގައި އާދައިގެ ވަރަކަށް ގަދަވާނެ ކަމަށް އިދާރާއިން ބުނެއެވެ.


10 aharu nuvanees Arabiyyaa imaaraaiy vettenee; Keevve? | Mihaaru\nރިޕޯޓް / އަރަބިއްޔާ ސްކޫލް\n10 އަހަރު ނުވަނީސް އަރަބިއްޔާ އިމާރާތް ވެއްޓެނީ؛ ކީއްވެ؟\nއަރަބިއްޔާ ސްކޫލުގެ އިމާރާތުގެ ތަނބުގައި ރެނދުލާފައި-- ފޮޓޯ: ފަޔާޒު މޫސާ/ މިހާރު\n23 ނޮވެމްބަރ 2021 - 07:29\n"ސުވާލެއް ނެތް، ތިޔައީ ބަލަންވާ ވަރަށް ނުބެލުމުގެ ނަތީޖާ. ކޮންސްޓްރަކްޝަންގެ ވަރަށް ބޮޑު ފެއިލިއާއެއް،" އަރަބިއްޔާ ސްކޫލުގެ މި އިމާރާތް ހުޅުވިތާ 10 އަހަރު ނުވަނީސް، އެތަނުގެ ތަނބުތަކުގައި ބޮޑެތި ރެނދު އަޅައި، ބޮލަށް ވެއްޓޭ ހިސާބަށް ދިޔައީ ކީއްވެގެންތޯ އެހުމުން އިންޖިނޭރަކު ވިދާޅުވި އެވެ.\n"ތިން ކަމެއް ތީގައި އޮންނާނީ. އެއް ކަމަކީ އިންޖިނޭރިން މައްސަލަ. ނުވަތަ ސުޕަވިޒަން. ދެން އޮންނާނީ ކޮލިޓީ ދަށް އެއްޗެހި ބޭނުން ކުރުން."\nއިމާރާތްކުރުމުގެ ދާއިރާގެ ތަޖުރިބާކާރުން ގަބޫލުކުރައްވާ ގޮތުގައި ކޮންކްރީޓުން ހަދާފައިވާ އިމާރާތެއްގައި އަށް އަހަރުގެ ތެރޭގައި ރެނދުލާނީ މަސައްކަތް ކުރިއިރު ބަލަންޖެހޭ އެއްވެސް ކަމަކަށް ބެލިފައި ނެތުމުންނެވެ. އެހެން ނޫންނަމަ އެކަހަލަ އިމާރާތެއް މަދުވެގެން 50 އަހަރު ވަންދެން ބޭނުންކުރެވޭނެ ކަމަށް "މިހާރު" އާ ވާހަކަދެއްކެވި ބައެއް ބޭފުޅުން ވިދާޅުވި އެވެ.\nއަރަބިއްޔާ ސްކޫލުގެ އާ އިމާރާތް ސެޕްޓެމްބަރު 19، 2013 ގައި ހުޅުވައި ކިޔަވައިދޭން ފެށިތާ އަށް އަހަރުގެ ތެރޭގައި، އެ ސްކޫލުގެ ތަނބުތަކުގައި ރެނދުލައި ވަރަށް ބޮޑަށް ހުރީ ހަލާކުވެފަ އެވެ. އެންމެ ރެނދެއް ނޫނެވެ. އެތައް ބައިވަރު ރެނދެކެވެ. އަދި އެއީ ބޮޑެތި ރެނދުތަކެކެވެ. މި މަންޒަރު އާންމުވުމާ އެކު، އެތަނުގެ ކޮލިޓީ އާ ދޭތެރޭ އެތައް ބަޔަކު ވަނީ ސުވާލު އުފައްދައިފަ އެވެ.\nހަޔަ އެޑިއުކޭޝަން މިނިސްޓްރީގެ ސްޓޭޓް މިނިސްޓަރު އަދި ކޮންސްްޓްރަކްޝަން އިންޖީނިއަރު މުހައްމަދު ހާޝިމް ވިދާޅުވި ގޮތުގައި، ކޮންކްރީޓް ސްޓްރަކްޗަރު ހަދާއިރު އެ މަސައްކަތް ކުރިއަށް ގެންދާ ގޮތް ބެލުމަށް ޕްރޮޖެކްޓް ކޮންސަލްޓަންޓެއް ހުންނާނެ އެވެ. ޑިޒައިންނާ އެއްގޮތަށް މަސައްކަތް ކުރާކަން ކަށަވަރު ކުރުމަކީ އެ ބޭފުޅެއްގެ ޒިންމާއެއް ކަމަށް ހާޝިމް ވިދާޅުވި އެވެ.\nއޭރުގެ ރައީސް ޑރ. ވަހީދު (މ)، އަރަަބިއްޔާ ސްކޫލްގެ އާ އިމާރާތް ސެޕްޓެމްބަރު، 2013 ގައި ހުޅުވައިދެއްވުމަށްފަހު އެ ސްކޫލުގެ ދަރިވަރުންގެ މެގެޒިންގެ ނުވަ ވަނަ އަދަދު ނެރެދެއްވަނީ.-- ފޮޓޯ: ރައީސް އޮފީސް\nހާޝިމް ވިދާޅުވީ ރަނގަޅު ފެންވަރުގައި ކޮންކްރީޓުން އިމާރާތްކޮށްފައިވާ ތަނެއް މިހާ ކުޑަ ދުވަސްކޮޅެއްގެ ތެރޭގައި ފެއިލްވެގެން ނުވާނެ އެވެ. އެހާ އަވަހަށް ހަލާކުވެގެން ދާނީ ޑިޒައިނިންގެ މައްސަލައަކުން ނުވަތަ އިމާރާތްކުރުމުގެ ފެންވަރު ދަށްވެގެން ކަމަށް އޭނާ ވިދާޅުވި އެވެ.\nނަމަވެސް ރާއްޖޭގައި އިމާރާތްކުރެވޭނީ އެ ތަނެއްގެ ޑިޒައިނަކަށް ސަރުކާރުގެ ހުއްދަ ލިބިގެން ކަމަށްވާތީ ޑިޒައިނިންގެ މައްސަލަ ދިމާވުމުގެ ފުރުސަތު ވަރަށް ކުޑަކަމަށް ހާޝިމް ވިދާޅުވި އެވެ. ސްކޫލެއް ނަމަ އެ ކަމަށް މާ ބޮޑަށް ބަލާނެ ކަމަށް ވެސް އޭނާ ވިދާޅުވި އެވެ.\n"މަސައްކަތުގެ ފެންވަރުގެ ދަށްވުން ނުވަތަ ބޭނުންކުރި މެޓީރިއަލްގެ ފެންވަރު ދަށްވުމަކީ ވެސް ވެދާނެ ކަމެއް އިމާރާތް އެހާ އަވަހަށް ހަލާކުވުމަކީ. ކޮންސަލްޓެންޓުން ހަމަޖައްސާފައި ތިބެނީ އެކަންތައް ވިޔަ ނުދިނުމަށް،" ހާޝިމް ވިދާޅުވި އެވެ.\nއޭނާ ވިދާޅުވީ ތަނބުތައް ހަލާކުވާން ފަށައިފިނަމަ އެއީ ސްޓްރަކްޗަރަލް ފެއިލިއާއެކެވެ.\n"ތަނބުތައް ހަލާކުވާ ނަމަ އެހާ ބައިވަރު ކުދިން ކިޔަވަން ދާ ސްކޫލެއްގައި ކިޔަވަން ބޭނުންކުރުމަކީ ވެސް ނުރައްކާތެރި ކަމެއް ކަމަށް އަޅުގަނޑު ގަބޫލުކުރަނީ. އެއީ ވަރަށް ބޮޑު ރިސްކެއް،" ހާޝިމް ވިދާޅުވި އެވެ.\nއަރަބިއްޔާ ސްކޫލުގެ ބެލެނިވެރިންތަކެއް އެ ސްކޫލު ބޭރުގައި މަޑުކޮށްލައިގެން: އިމާރާތް ހަލާކުވަމުންދާތީ ކަންބޮޑުވުން ފާޅުކުރި.-- ފޮޓޯ: ފަޔާޒު މޫސާ/ މިހާރު\nސިވިލް އިންޖީނިއާސް އެސޯސިއޭޝަންގެ ސެކްރެޓަރީ ޖެނެރަލް އަބްދުﷲ ނައުޝާދު ވިދާޅުވީ އަރަބިއްޔާ އިމާރާތުން ގެއްލުމެއް ފެންނަ ވަރަށް އަދި އުމުރު ކައިރި ވެސް ނުވާ ކަމަށެވެ. ސޯޝަލް މީޑިއާއިން ފެނުނު ފޮޓޯތަކާ ހަވާލަދެއްވައި އޭނާ ވިދާޅުވީ އެކަން އެގޮތަށް ވާނީ ކޮލިޓީ ކޮންޓްރޯލްގެ ކަންތައް އަތް ދަށުން ދިއުމުން ކަމަށެވެ.\n"އެއީ ވަރަށް ބޮޑު އިޝޫއެއް، އިމާރާތްތަކުން ފެނިގެން ވާނެ ކަމެއް ނޫން އެއީ. އަޅުގަނޑަށް ގަބޫލުކުރެވެނީ އިމާރާތްކުރުމުގައި ކޮންސްޓްރަކްޝަން ކޮލިޓީ ކޮންޓްރޯލް ނުބެލިފައޭ އޮތީ. އިމާރާތްކުރަމުންދާއިރު އެ ހުރިހާ ސްޓޭޖްތަކުން ފެއިލްވެފައޭ އޮތީ،" ކޮންސްޓްރަކްޝަން އިންޖީނިއަރެއްގެ ގޮތުގައި 21 އަހަރު މަސައްކަތްކުރައްވާފައިވާ ނައުޝާދު ވިދާޅުވި އެވެ.\nއޭނާ ވިދާޅުވީ އިންޖީނިއަރެއްގެ ހައިސިއްޔަތުން، އެވަރުގެ ސްކޫލެއްގައި ދަރިވަރުން އެ ހާލަތުގައި ކިޔަވައިދޭން ފަސްޖެހޭ ކަމަށެވެ. ނަމަވެސް ބޮޑު މަރާމާތެއް ކޮށްގެން ދިގު މުއްދަތަކަށް އެތަން ބޭނުން ކުރެވިދާނެ ކަމަށް ގަބޫލުކުރެއްވޭ ކަމަށް ނައުޝާދު ވިދާޅުވި އެވެ.\n"ގަބޫލެއް ނުކުރެވޭ ޑިޒައިން މައްސަލައެކޭ. ކޮންސްޓްރަކްޝަންގެ ކޮލިޓީގެ ކަމެއް ކަމަށް ގަބޫލުކުރެވެނީ. މަރާމާތުކޮށްގެން ބޭނުންކުރެވިދާނެ ކަމަށް ފެނޭ. މަސައްކަތްކުރިއިރު ބަލަންވާ ވަރަށް ކުޑަ ނަމަވެސް ބެލިފައިނެތީ. [އިމާރާތް] ތަޅާލާ ހިސާބަކަށް ދާނެއެކޭ ހިތަކަށް ނާރާ،" އޭނާ ވިދާޅުވި އެވެ.\nބެލެނިވެރިން ބުނަނީ ސްކޫލަށް ފޮނުވަން ބިރުގަންނަ ކަމަށް\nއެ މައްސަލައިގައި އަރަބިއްޔާގެ ބެލެނިވެރިން ވަނީ ނޫސްވެރިން އެ ސްކޫލު ސަރަހައްދަށް ގެންގޮސް ކަންބޮޑުވުން ފާޅުކޮށްފަ އެވެ.\nއެ ތަނުން އެއް ބެލެނިވެރިއަކު "މިހާރު" އަށް ބުނީ އިމާރާތް އެހާ ބޮޑަށް ހަލާކުވެފައި ހުރުމުން އޭނާގެ ހަތަރު ދަރިން ސްކޫލަށް ފޮނުވަން ފަސްޖެހޭ ކަމަށެވެ. އަންނަ މަހުގެ ފަހެއްގައި ޓެސްޓުތައް ފަށާތީ ސްކޫލަށް ފޮނުވުން ނޫން އިތުރު ގޮތެއް ނެތް ކަމަށް ކަންބޮޑުވުން ފާޅުކުރި ބެލެނިވެރިޔާ ބުންޏެވެ.\nއޭނާ ބުނިގޮތުގައި މިދިޔަ ހަފުތާއަށްވުރެ މި ހަފުތާގައި ރެނދުތައް އިތުރަށް ވަނީ ފުޅާވެފަ އެވެ. އެހެންވެ، އެ ކުދިންގެ ކިޔެވުން ކުރިއަށް ގެންދިއުމަށް ރައްކާތެރި މާހައުލެއް ގާއިމްކޮށްދިނުމަށް އެ ބެލެނިވެރިން ވަނީ ސަރުކާރަށް ގޮވާލައިފަ އެވެ.\n"ބޭރުން އަސްލު މި ފެންނަނީ ގެއްލުމުގެ ވަރަށް ކުޑަ މިންވަރެއް. ހުރިހާ ފްލޯއެއްގެ ތަނބުތަކުގައި އެބަހުރި ރެނދުލާފައި. ސިޑި ދަށުގައި ވެސް އެބަހުރި އެ ގެއްލުންތައް. އޭގެ އިތުރުން ފެން ލީކުވުމުގެ މައްސަލަތައް ވަރަށް ބޮޑު،" 700 އަށްވުރެ ގިނަ ދަރިވަރުން ކިޔަވަމުން އަންނަ ސްކޫލުގެ ބެލެނިވެރިޔާ ބުންޏެވެ.\nއެހެން ބެލެނިވެރިޔަކު ބުނީ ސްކޫލުން ފެންނަން ހުރި ގެއްލުންތަކުން އޭނާގެ ދެ ދަރިން ކަންބޮޑުވެގެން އެ ވާހަކަދައްކާފައިވާ ކަމަށެވެ.\n"އެއް ދުވަހަކު ބުނީ ސީލިން ތެޅޭ ވާހަކަ މަތީ ފްލޯގައި އުޅޭ ކުދިންތަކެއް ދުވަން ފެށީމަ. މަތިން ވެއްޓިއްޖެއްޔާ މަރުވެދާނެއޭ ބުނީ. ބިރު ގަނޭ ސްކޫލަށް ފޮނުވަން. އެކަމަކު އަލިމަގެއް ނުފެނު،" އެ ބެލެނިވެރިޔާ ބުންޏެވެ.\nއެ ބެލެނިވެރިންގެ އަނެއް ޝަކުވާއަކީ މާލެ ސަރަހައްދުގެ އެހެން ސްކޫލުތަކަށް ސަރުކާރުން ދޭ ސަމާލުކަން އަރަބިއްޔާއަށް ނުދިނުމެވެ. އިމާރާތްތަކުން ފެންނަނީ އެ ތަފާތުކަން ދަރިވަރުންނާއި ބެލެނިވެރިން ވެސް ފާހަގަކުރެ އެވެ.\n"ކައިރީގައި މި ހުރި ދެ ސްކޫލުގެ އިމާރާތް ފެނިފައި ކުދިން ދެރަވެގެން އެ ވާހަކަ ދައްކާ. އަޅުގަނޑުމެންނަށް ހުރިހާ ކަމަކުން ފިއްތުން މި އަންނަނީ. ކީއްވެގެންތޯ އަރަބިއްޔާ ނިކަމެތިވެގެން ދަނީ،؟" ބެލެނިވެރިޔަކު ސުވާލު އުފެއްދި އެވެ.\nއަރަބިއްޔާ ސްކޫލުގެ އިމާރާތުގެ ތަނބެއްގައި ރެނދުލާފައި.-- ފޮޓޯ: ފަޔާޒު މޫސާ/ މިހާރު\nއަރަބިއްޔާ ސްކޫލު އެންމެ ފުރަތަމަ ހިންގީ މިހާރު ގާކޮށި ފްލެޓްތައް އޮތް ބިމުގަ އެވެ. އެ ބިމުގައި ހުރި އިމާރާތް ބާވެގެން، ވަގުތީ ގޮތުން އެ ސްކޫލު އީޕީއެސް ސްކޫލު އެންމެ ކުރިން ހުރި އިމާރާތަށް ބަދަލުކުރި އެވެ. އަދި ފަހުން، މަންދު ކޮލެޖު ހިންގި އެމްއީއެސް އިމާރާތުގައި ވެސް އަރަބިއްޔާ ސްކޫލު ހިންގި އެވެ.\nއަރަބިއްޔާގެ އާ އިމާރާތް އަޅަން 29 މިލިއަން ރުފިޔާ އަށް ހަވާލުކުރީ މާލާ ހައި ރައިޒިން ނަމަކަަށް ކިޔާ ކުންފުންޏަކާ އެވެ.\nއިމާރާތުގެ ފައުންޑޭޝަން އެޅުމަށް ފަހު މާލާ ހައި ރައިޒިން ކުންފުނިން މަސައްކަތްތައް ހުއްޓާލީ ޑޮލަރުގެ އަގަށް ގެނައި ބަދަލާ ގުޅިގެން ބޮޑު ގެއްލުމެއް ވާ ކަމަށް ބުނެ އެވެ. އެހެންވެ، އެޑިއުކޭޝަން މިނިސްޓްރީން ހަތް ބުރީގެ އިމާރާތް އެޅުމަށް އެލްއެފް ކޮންސްޓްރަކްޝަން ނަމަކަށް ކިޔާ ކުންފުންޏަކާ ހަވާލުކުރި އެވެ. އޭރުގެ ރައީސް މުހައްމަދު ނަޝީދުގެ ސަރުކާރުން ބައެއް ސިޔާސަތުތަކަށް ގެނެސްފައިވާ ބަދަލުގެ ދަށުން އެ މަސައްކަތް އެ ކުންފުންޏާ ހަވާލުކުރީ އޭރުގެ ހައުސިން މިނިސްޓްރީންނެވެ.\nމިހާރު އެ ފެންނަ އިމާރާތް ހަދާފައިވަނީ އެލްއެފް ކޮންސްޓްރަކްޝަނުންނެވެ.\nއެޑިއުކޭޝަން މިނިސްޓްރީން މިހާރު އަންނަނީ ދިގު މުއްދަތެއްގައި އަރަބިއްޔާގެ އިމާރާތް ބޭނުންކުރެވޭނެ ގޮތަށް ސްޓްރަކްޗަރަލް އެސެސްމަންޓެއް ހެދުމަށް ބަޔަކާ ހަަވާލުކޮށްފަ އެވެ. އެ މަސައްކަތް މިއަދު ފަށާފައިވާއިރު، ކުރިއަށް އޮތް ދެ މަސް ދުވަހުގެ ތެރޭގައި އެ އެސެސްމަންޓު ހަދައި ނިމޭނެ ކަމަށް މިނިސްޓްރީން ބުންޏެވެ.\nއެޑިއުކޭޝަން މިނިސްޓްރީ ކިޔަވާކުދިން އަރަބިއްޔާ ސްކޫލް\n85 ކޮމެންޓް, 38 ރިއެކްޝަންސް\nކައިރީގައި މި ހުރި ދެ ސްކޫލުގެ އިމާރާތް ފެނިފައި ކުދިން ދެރަވެގެން އެ ވާހަކަ ދައްކާ. އަޅުގަނޑުމެންނަށް ހުރިހާ ކަމަކުން ފިއްތުން މި އަންނަނީ. ކީއްވެގެންތޯ އަރަބިއްޔާ ނިކަމެތިވެގެން ދަނީ،؟" ބެލެނިވެރިޔަކު ސުވާލު އުފެއްދި އެވެ. އެކުދިންދެރަ ވިޔަސް ކީއްކުރާނެ ކަމެއްނެތް. 2000 އަށްވުރެ ގިަކުދިން ކިޔަވާ އިސްކަންދަރަކީވެސް ވަރަށް ކުރީގެ ޢިމާރާތެއް. އަރަބިއްޔާ 10 އަހަރު ނުވާ ޢިމާރާތެއް ހަލާކުވާނީ އެއީ ހަމަ ޢިމާރާތް ކުރި ބައެއްގެ އިޙުމާލު\nކަންބޮޑުވެގެން އުޅޭނެކަމެއްނެތް. ހުރިހައިކަމެއްވެސް ހަމް މިލެވެލްގަ. ޑެވެލޮޕާ ކޮބައިހޭވެސް އަހާނެކަމެއްނެތް.\nބޮޑު ބައްދަލުވުމެއް ބާއްވާފައި ކުރީ ސަރުކާރުގެ ބޮލަށް ކަނޑާ ލެވޭނެ ކޮންމެވެސް ގޮތެއް ވިސްނާފަ އެގޮތެއް މީޑިއާއަށް ހާމަކޮށްލާފައި ހޭން ތިބީމަ ނިމުނީ. އެއްގޮތަކަށްވެސް މައްސަލަ ޙައްލު ކުރާނެކަމެއް ނެތް. ސަރުކާރު ބަދަލު ކުރީ ކުރިން ކަންކަން ގޯސް ވެގެން ކަން ވިސްނާނެ ކަމެއްވެސް ނެތް. ފަސް އަހަރު ދުއްވާލާ މީހުންގެ ބޮލަށް ފޫޅު ކެނޑުމުގައި\nތިވެދާނެ އޯވަރ ޑިޒައިންކޮށް ދަގަނޑުތައް ހިސާބައްވުރެ ގިނައިން ހުރީމަ ވީކަމަކަށްވެސް\nއަޑުއިވޭގޮތުން އިމާރާތުގެ ފުރަތަމަ ކޮންޓްރެކްޓަރ ފައުންޑޭޝަން އަޅާފަ ހުރި ގޮތާއި ކުރެހުމާއި ދިމާނުވާ މައްސަލަ ފަހުން އައި ކޮންޓްރެކްޓަރ އޯޕީޕީގަޖެއްސި. އެކަމަކު ހުރިގޮތަށް ކުރިޔަށް ގެންދިއުމަށް އެންގިކަމަށް ވަނީ....\nއަރަބިއްޔާ އުވާލާފަ އެބިމުގަ ފުލެޓު އަޅަންވީ!\nއެހެންދޯ. ކަލެއަށް ކޮން ފްލޯއެއް؟\nސަރުކާރު އެއްވެސް އިމާރާތަކީ އެކަށީގެންވާ ގޮތެއްގައި އިމާރާތް ކުރައިރު ބެލެހެއްޓޭ ތަންތަނެއްނޫން. ކޮންސަލްޓަންޓަކު ހުންނާނީ ނަމެއްގަ. އެންޓި ކޮރަޕްޝަނާ އޮޑިޓް އިދާރާތަކުންވެސް މިއީ ކިހިނެއްދާ ކަންކަންތޯ ނުބަލާ. ސްޕެސިފިކޭޝަންސް އޮންނަނީ ރަނގަޅައްތޯ ސްޓޭންޑަޑް ފުރިހަމަތޯ އަދި ހަދަމުންދަނީ ނޫނީ ނިންމާފަހުރީ އެއާ އެއްގޮތައްތޯ މިކަންކަން ކާކުތޯ ބަލަނީ؟ އެހެރަ އަމީނިއްޔާ އިިމާރާތްވެސް ހަދާފަ ހުރިފެންވަރު ބަލާލީމަ އިނގޭނީ. ތަންހަމަ ފުންޑެނީ. ފޮޓޯ ސަޅި\nތީ އަނެއްކާވެސް ބަޔަކަށް ފައިސާ ގަނޑެއް ދޭންވެގެން ކުރާކަމެއް. ޢިމާރާތެއްގެ ކޮންކްރީޓްތަނބުތައް ފަޅަފަޅައިގެން ދިޔައީމާ ދެން އެންމެ އައުލާކަން ބޮޑީ އިމާރާތް އަވަހަށް ތަޅާލައި އައު އިމާރާތެއް އެޅުން. އެހެންނޫނީ އިރުއިރުކޮޅުން 20 މިލިއަނުން 30 މިލިއަނުން މަރާމާތަށް ޚަރަދުކުރަން އޮންނާނީ ޖެހިފައި. ތިކަން ތިހެން ތިވީ ދައުލަތުގެ ދޯދިޔާ ކަމުން. ކޮލިޓީ ކޮންޓްރޯލް ކުރަން ނަމެއްގައި މީހަކު ލާފައި އެމީހަކު ހަދާނެ އެއްޗެއް ހަދަން ދޫކޮށްލާފައި ތިބޭކަށްނޫން.\nސުކޫލުގެ ޕްރިންސިޕަލްގެ ބަހެއްވެސް ނެތް. ޕްރިންސިޕަލް ކުދީން ނުރައްކަލަށްލައިގެން ޑެސިޝަން ނުނަގާ ހުންނަނީތޯ؟ ބެލެނިވެރިންދޯ ދެން ޑިސައިޑް ކުރަންވީ ތިތަނަށް ފޮނުވާނީތޯ ނޫންތޯ؟ ދެރަކަމެއް.\nޢަސްލަމް ބުނާނެ ތީ ކުރީސަރުކާރުކަމެކޭ؟ ޢަސްލަމް މިނިސްޓަރުކަމުގަ ތިތަން ހަވާލުކުރީދޯ؟ ލަދުނުގަންނާތީ ދެރައީ.


އުނގޫފާރު ނެރު ފައިކައްޓަށް ދޯންޏެއް އަރައިފި – Ungoofaaru\nބަނޑޭރިގަނޑު/ޙަބަރު/އުނގޫފާރު ނެރު ފައިކައްޓަށް ދޯންޏެއް އަރައިފި\nއިބްރާހީމް ޒަޔާން6ޖަނަވަރީ 2019\n0 657 މިނެޓެއް ނުވަނިސް ކިޔާލެވޭ\nއުނގޫފާރު ނެރުން ވަންނަށް އުޅުނު ދޯންޏެއް ނެރު ފައިކައްޓަށް މީގެ ކުޑައިރުކޮޅެއް ކުރިން އަރައިފިއެވެ. މިދޯންޏަށް އެހީވުމަށް މިހާރު އެސަރަހައްދުގައި މީހުންދަނީ ހަރަކާތްތެރި ވަމުންނެވެ.\nމަޢުލޫމާތު ލިބިފައިވާ ގޮތުގައި ނެރު ފައިކައްޓަށް އަރާފައވާ ދޯންޏަކީ މުދާ އުފުލާ ދޯންޏެކެވެ. އުނގޫފާރު.ކޮމް އަށް މަޢުލޫމާތު ދިން މީހަކު ބުނި ގޮތުގައި ދޯނި އޮތީ ނެރުފައިކަަށި މައްޗަށް ކުޑަކޮން ބީހިލާފައެވެ. އަދި ދޯނި މިހާރުވަނީ އެތަނަށް އެހީވުމަށް ދިޔަ ލޯންޗެއްގެ އެހީގައި ނަގިލި އަޅާ އިތުރަށް ނެރުފައިކަށިމައްޗަށް ނުބީހޭ ގޮތް ހަދާފައެވެ. ދޯނި ސަލާމަތް ކުރުމުގައި އެހީތެރިވި ލޯންޗުގެ ފަޅުވެރިންނާ ހަވާލާދީ މަޢުލޫމާތު ދިން މީހަކު ބުނި ގޮތުގައި ދިޔަވަރު ބޮޑުވުމުން ދޯނި ސަލާމަތް ކުރެވޭނެ ކަމަށާއި ދޯންޏަށް އެއްވެސް ގެއްލުމެއް ނުލިބެއެވެ.\nއުނގޫފާރު ނެރަކީ މީގެ ކުރިންވެސް މިކަހަލަ އެތައް ހާދިސާތަކެއް ހިނގާފައިވާ ނެރެކެވެ. އެ ގޮތުން މި ދިޔަ އަހަރު އޯގަސްޓު މަހު ވަނީ އުނގޫފާރު ނެރުމައްޗަށް ކޮޅުވެއްޓިއެއް އަރާފައެވެ. އަދި 2015 ވަނަ އަހަރު އުނގޫފާރު ނެރުމައްޗަށް ބޯޓެއް އަރާފައިވެއެެވެ. އަދި މީގެ އިތުރުން 2016 ވަނަ އަހަރު އުނގޫފާރު ނެރުމައްޗަށް ތެޔޮ ބޯޓެއް އަދި އިތުރު ދޯންޏެއްވެސް އަރާފައިވެއެވެ.\nމިކަހަލަ އެތައް ސަބަބުތަކާ ހުރެ އުނގޫފާރުގެ ނެރު ދެކުނު ފަރާތަށް ބަދަލު ކުރުމަށް އުނގޫފާރު ކައުންސިލުން އަންނަނީ ކަމާބެހޭ ފަރާތްތަކާ މަޝްވަރާކުރަމުންނެވެ.


ތިޔަހެން ނުހުރެ އަވަހަށް މީހަކާ އިންނާށެވެ. – Dhen.mv\nތިޔަހެން ނުހުރެ އަވަހަށް މީހަކާ އިންނާށެވެ.\nއަޅުގަނޑުމެންގެތެރޭގައި ކާވެނިނުކޮށް އުޅޭ ޒުވާނުން ވަރަށްގިނައެވެ. ގިނަ ޒުވާނުންނަކީ ތަޢުލީމީ ހަޔާތުގެ ވަކި ހިސާބަކުން ނޫންނަމަ މަދަރުސީ ދަޢުރަށްފަހުގައި ކާވެނިކުރާނެ ބައިވެރިޔަކު އިޚުތިޔާރުކޮށް އެކަމަށް ވަރަށް ތައްޔާރުވާ ބައެކެވެ. އެހެންނަމަވެސް ބައެއް ޒުވާނުންނަކީ ރަނގަޅު ވަޒީފާއަކަށްފަހު ރަނގަޅު އާމުދަނީއެއް ލިބެންފެށުމުން ނޫނީ ކާވެނީގެ ވާހަކަ އަޑު އަހަން ވެސް ބޭނުންވާ ބައެއް ނޫނެވެ. އަނެއްބައި ޒުވާނުންނަކީ އެޒުވާނުންގެ ނޫކަށިފުރާގެ ދުވަސްތައް ކާވެނިން ބޭރުގައި ހޭދަކުރެވޭ ޙަރާމް ގުޅުންތަކުގެ ތެރޭގައި ދުއްވާލާ ބައެކެވެ.\nކަންކަން ކުރަން އޮންނަ ވަގުތު ފާއިތުވެ، އެކަމެއް ނުކުރެވުމުން ނުވަތަ އެކަމެއް ކުރަން ދަތިވުމުން ބޮޑެތި ގެއްލުންތަކާއި ދަތިތަކާ ކުރިމަތިލާން ޖެހިދެއެވެ. އަދި އެކަން ނުކުރެވުމުގެ ސަބަބުން ހިތާމަޔާއި، ހިތްދަތިކަން އުފުލަން ޖެހެނީ ވެސް އެކަމެއް ކުރަން އޮންނަ ގޮތަށް، ރަނގަޅު ވަގުތުގައި އެކަން ނުކުރެވުމުގެ ސަބަބުންނެވެ. އެހެންކަމުން ކައިވެނި ކުރާ އުމުރަށް ގޮސްފައި ތިބޭ ޒުވާނުންނަށް އޮތީ ކުޅަދާނަކަންލިބުނުހާ އަވަހަކަށް ކައިވެނިކުރުމެވެ. އަދި އެކަމަށް ކުޅަދާނަ ވެގެން ނުވާ މީހާ ކަންތައް ކުރަން ޖެހޭ ގޮތް ވެސް ވަނީ އިސްލާމް ދީނުގައި ބަޔާން ކުރައްވާފައެވެ. ޙަދީޘްބަސްފުޅެއްގައި އައިސްފައިވެއެވެ.\nޢަބްދު ﷲ ބުން މަސްޢޫދު رضي الله عنه ގެ ކިބައިން ރިވާވެގެން ވެއެވެ. އެކަލޭގެފާނު ވިދާޅުވިއެވެ. ތިމަންމެން ރަސޫލާ صلى الله عليه وسلم ގެ އަރިހުގައިވީމެވެ. އޭރު ތިމަން ބޭކަލުންނަކީ ޒުވާން ފުރައިގެ، ނަމަވެސް އަތްމަތި ދަތި ބަޔަކީމެވެ. ފަހެ ރަސޫލާ صلىالله عليه وسلم ތިމަންމެންނާ މުޚާތަބު ކުރައްވާ، ޙަދީޘް ކުރެއްވިއެވެ. "އެންމެހާ ޒުވާނުންނޭވެ! ތިޔަބައިމީހުންގެ ތެރެއިން ކައިވެނިކުރުމަށް ކުޅަދާނަ ވެގެންވާ މީހުން ކައިވެނި ކުރާހުށިކަމެވެ. ހަމަކަށަވަރުން އެކަމަކީ ލޮލަށް ހުރި ފިނިކަމެކެވެ. އަދި އެކަމަކީ ލަދުވެތި ގުނަވަނަށް ލިއްބައިދޭ ރައްކާތެރިކަމެކެވެ. އެކަމަށް ކުޅަދާނަ ވެގެން ނުވާމީހާ ރޯދަ ހިފާހުށިކަމެވެ. ހަމަކަށަވަރުން ރޯދައިގައި ރައްކާތެރިކަމެއް ވެއެވެ."\nކާވެނިކުރަން ބޭނުންވެ އެކަމަށް އެދިއެދި ތިބި ޒުވާނުންނެއް ވެސް މަދެއްނޫނެވެ. ކާވެނީގެ ބައިވެރިޔާއަށް އިންތިޒާރު ކުރެވެނީއެވެ. ބައިވެރިޔަކާ ހިސާބަށްދާން ލަދުން ، ނޫނީ މީހުންގެ އުޅުން ހުންނަ ގޮތުން ނަމަވެސް ގަންނަ ބިރެއްގެ ސަބަބުން ބައިވެރިޔަކު ހޯދަން ނުކެރިފައި ތިބި ކިތަންމެ ބަޔަކު ވެސް އެބަތިއްބެވެ. ބިރުން ނުކެރިފައި ތިބޭކަށް ނުޖެހެއެވެ. ބައިވެރިޔަކު އިޚުތިޔާރުކުރުމުގައި ޢަމަލުކުރަންޖެހޭ ގޮތް ވެސް އަހަރެމެންގެ ދީނުގައި ވަނީ އަންގަވާފައެވެ.\nއަބޫ ހުރައިރާ ރަޟިޔަﷲ އަންހުގެ ކިބައިން ރިވާ ވެގެންވެއެވެ. އެކަލޭގެފާނު ވިދާޅުވިއެވެ. ދެންނެވުނެވެ. އޭ ﷲގެ ރަސޫލާއެވެ. އެންމެ ހެޔޮ ވެގެންވާ އަންހެނަކީ ކޮބައި ހެއްޔެވެ. ޙަދީޘްކުރެއްވިއެވެ. " އެއީ އޭނާއަށް ބަލައިފިނަމަ ހިތަށް ހިތްހަމަޖެހުން ލިއްބައިދޭ އަދި އަމުރެއް ކޮށްފިނަމަ އެ އަމުރަށް ކިޔަމަންތެރިވާ އަންހެނާއެވެ. އަދި އޭނާގެ އަމިއްލަ ނަފްސަށާއި އޭނާ އަތުގައިވާ ފިރިމީހާގެ މުދަލަށް ޚިޔާނާތްތެރި ނުވާ އަންހެނާއެވެ."\nކައިވެނި ކުރަން އެދޭ މީހަކަށް ހެޔޮކަން ބޮޑުވެގެން ވަނީ ހެޔޮލަފާ ދީންވެރި ސާލިޙު އަންހެނަކާ ކައިވެނި ކުރުމެވެ. އަބޫހުރައިރާ ރަޟިޔަﷲ އަންހުގެ ކިބައިން ރިވާވެގެންވެއެވެ.\nقال رسول الله صلى الله عليه وسلم: تُنْكَحُ الْمَرْأَةُ لِأَرْبَعٍ : لِمَالِهَا ، وَلِحَسَبِهَا ،وَلِجَمَالِهَا ، وَلِدِينِهَا ، فَاظْفَرْ بِذَاتِ الدِّينِ تَرِبَتْ يَدَاكَ\nރަސޫލުﷲ صلى الله عليه وسلم ޙަދީޘް ކުރެއްވިއެވެ." ހަތަރު ކަމަކަށް ޓަކައި އަންހެނުންނާ ކައިވެނި ކުރެވެއެވެ. އެއީ އޭނާގެ މުދަލަށާއި، އޭނާގެ ޙަސަބަށާއި، އަދި އޭނާގެ ރީތި ކަމަށާއި، އޭނާގެ ދީން ވެރިކަމަށް ޓަކައެވެ. ފަހެ ދީންވެރި މީހާ އިޚްތިޔާރު ކުރާށެވެ. (އެހެންނޫނީ) ތިބާގެ އަތް ވެއްޔާ މޮޑެވިދާނެއެވެ." (އެބަހީ ތިބާ ފަޤީރުވެ، ބަރުބާދު ވެދާނެއެވެ.)\nއެމީހަކީ ފަޤީރު ދެރަ ނިކަމެއްޗެއް ކަމުގައި ވީނަމަވެސް ދީންވެރި، ޞާލިޙް މީހެއްކަމުގައި ވަނީނަމަ އެމީހަކު އިޚްތިޔާރު ކުރުމީ އެންމެ ބުއްދި ވެރިގޮތެވެ. ﷲ އަށް ރިވެތި ގޮތުގައި ވަކީލުކޮށް، ޢިތްފަތްތެރިކަމަށް އަހައްމިޔަތުކަންދީ، އެއިލާހުގެ ފަޟުލުވަންތަ ކަމަށް އެދޭކަމުގައި ވަނީނަމަ އެމީހެއްގެ ކައިވެނި ބާއްޖަވެރި ވެގެން ދާނެއެވެ.\nއަބޫ ޙުރައިރާ ރަޟިޔަﷲ އަންހުގެ ކިބައިން ރިވާވެގެންވެއެވެ.\nقَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ : ثَلَاثَةٌ حَقٌّ عَلَى اللَّهِ عَوْنُهُمْ : الْمُجَاهِدُ فِيسَبِيلِ اللَّهِ ، وَالْمُكَاتَبُ الَّذِي يُرِيدُ الْأَدَاءَ ، وَالنَّاكِحُ الَّذِي يُرِيدُ الْعَفَافَ\nމާނަ : "ތިންމީހެއްގެ ކަންކަން ފުއްދަވައި ދެއްވައި އެހީތެރިވެ ވޮޑިގަތުމަށް، ﷲ ޞުބުހާނަޙޫ ވަތަޢާލާ އަށް ޙައްޤުވެ ވޮޑިގެން ވެއެވެ. (އެއީ) ﷲ ގެ މަގުގައި ޖިހާދު ކުރާމީހާ އާއި، މިނިވަންވުމަށްޓަކައި ސާހިބު މީހާއަށް ފައިސާ ދެއްކުމަށް އެއްބަސްވުމެއްހަދާ އަޅުމީހާއާއި، އަދި ޢިތްފަތްތެރި ވުމަށްޓަކައި ކައިވެނިކުރާ މީހާއެވެ. "\nކާވެނި ކުރަން ކުރަން ހުއްޓާ ފުރުސަތު ގެއްލިގެންދާ މީހުންނެއް ވެސް މަދެއް ނޫނެވެ. ދާދި އަވަހަށް ޒުވާންކަންނިމި މުސްކުޅިކަން އިޙުސާސްވާން ފަށާފާނެއެވެ. އުމުރުން ދުވަސްވެފައި ހުރުމުގެ ސަބަބުން ޒަވާޖީ ޙަޔާތުގެ ފޮނިމީރުކަން ގެއްލިގެން ހިނގައިދާނެއެވެ. ހަޔާތުގެ ބައިވެރިޔާއަކީ، ތިމާގެ ޙަޔާތުގައި ދިމާވާ ކޮންމެ އުފަލަކާއި، ހިތާމައެއްގައި ބައިވެރި ވުމަށް އަދި ތިބާ ހެޔޮކަންކަން ކުރުމަށް ހިތްވަރަކަށް ވާނެ ފަރާތް ކަމުގައިވާހިނދު ރަނގަޅު ސިފަތަކެއް ހުރިކުއްޖަކު ހޯދައިގެން އަވަހަށް ކައިވެނި ކުރަން އުޅޭށެވެ.\nލޯބިވާ އަނބިމީހާ އުފަލުގައި ބެހެއްޓުމަށް މިއީ ވެސް ކުރެވިދާނެ ބައެއް ކަންކަން\nޒިންމާދާރު ދަރިއެއް ބިނާ ކުރުމުގައި ވިސްނަންވީ ކަންކަން!


Helmet ge sharuthuthakaai alhan jehey usooluthah nerefi\nހެލްމެޓް އަޅާ އުސޫލުތައް ނެރެފި\nހެލްމެޓްގެ ޝަރުތުތަކާއި ހެލްމެޓް އަޅަންޖެހޭ ގޮތުގެ ގަވާއިދުތައް ޓްރާންސްޕޯޓް މިނިސްޓްރީން ހާމަކޮށްފި އެވެ.\nއިއްޔެ ގެޒެޓްގައި ޝާއިރު ކުރި، އިންޖީނުލީ އެއްގަމު އުޅަނދު ދުއްވަންވީ ދުވެއްޔާބެހޭ ގަވާއިދަށް ގެނައި އިސްލާހުގައި ވަނީ، 30 ކިލޯ މީޓަރަށްވުރެ ބާރަށް ދުއްވަން ހުއްދަ ކޮށްފައިވާ ސަރަހައްދުތަކުގައި ސައިކަލްގެ ދުއްވަން އިންނަ މީހާ އާއި ފަހަތުގައި އިންނަ މީހާ ހެލްމެޓް އަޅަން ޖެހޭނެ ކަމަށެވެ. އަދި އުމުރުން ދެ އަހަރުން މަތީގެ ކުޑަކުދިންވެސް ސައިކަލްގެ ކުރިއަށް ނުވަތަ ފަހަތަށް އަރުވާނަމަ ހެލްމެޓް އަޅުވަން ޖެހޭނެ ކަމަށް ގަވާއިދުގައި ވެއެވެ.\nގަވާއިދުތަކާއި ހިލާފްވެއްޖެނަމަ ފުރަތަމަ ފަހަރަށް 500 ރުފިޔާއިން ޖޫރިމަނާ ކުރާއިރު، ދެވަނަ ފަހަރަށް 750 ރުފިޔާއިން އަދި ދެފަހަރަށްވުރެ ގިނަވާ ކޮންމެ ފަހަރަކު 1000 ރުފިޔާއިން ޖޫރިމަނާ ކުރާނެ އެވެ. އަދި ނުރައްކާތެރިކޮށް ނުވަތަ ފަރުވާ ކުޑަކޮށް ދުއްވައިގެން މީހަކަށް ގެއްލުމެއް ވެއްޖެނަމަ، އެމީހަކަށް ބަދަލު ދިނުމުގެ އިތުރުން 10 އަހަރު ދުވަހަށް ލައިސެންސް ހިފަހައްޓާނެ ކަމަށްވެސް ގަވާއިދުގައި ބުނެފައި ވެއެވެ.\nމީގެ އިތުރުން މީހެއްގެ ހަށިގަނޑަށް ނުވަތަ ފުރާނައަށް ގެއްލުންވާގޮތަށް ދުއްވައިފިނަމަ އެއް އަހަރު ނުވަތަ ދެއަހަރު ދުވަހަށް ލައިސެންސް ހިފަހައްޓާނެ ކަމަށެވެ. އަދި އެގަވާއިދުގައި ކަނޑައަޅާފައިނުވާ ކަމަކާވެސް ހިލާފްވެއްޖެނަމަ 750 ރުފިޔާއިން ޖޫރިމަނާ ކުރުމުގެ ބާރު ލިބިގެންވާ ކަމަށް ގަވާއިދުގައި ވެއެވެ.\nމިމަހު 10 ވަނަ ދުވަހުން ފެށިގެން ވަނީ ބްރިޖާއި ހައިވޭގައި ހެލްމެޓް އަޅައިގެން ދުއްވަން މަޖުބޫރުކޮށްފަ އެވެ. ނަމަވެސް އުސޫލުތަކާއި ހިލާފްވާ ފަރާތްތަކަށް ފިޔަވަޅު އަޅަން ނިންމާފައިވަނީ އަންނަ މަހުގެ އެއްވަނަ ދުވަހުން ފެށިގެންނެވެ.\nސިނަ މާލެ ބްރިޖް މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން\nސައިކަލް ބުރެއް: "މީތިސަޅި"\nޓްރާންސްޕޯޓް އޮތޯރިޓީ ސްޓާ ބިލްޑިންގަށް